Facebook verified furathama dhivehi firihen solo artistakah Shahyd...\nލުއި ޚަބަރު - ޝަހީދް ލެގަސީ\nފޭސްބުކް ވެރިފައިޑް ފުރަތަމަ ދިވެހި ފިރިހެން ސޯލޯ އަރޓިސްޓަކަށް ޝަހީދް ލެގަސީ!\nޝަހީދުގެ އިތުރުން ފޭސްބުކް ވެރިފައިޑް މިއުޒިކީ ފަންނާނުންގެ ތެރޭގައި ހިމެނެނީ އުނޫޝާ، ހަބޭސް ބޮޑުބެރު އަދި "ނޮތްނެގަލް"\nކ. މާލެ9މާރޗް 2019 | ހޮނިހިރު 21:00 8,150\nޝަހީދު ލެގަސީ ޝޯއެއްގައި ގިޓަރ ކުޅެނީ - އާކައިވް\nސޯޝަލް މީޑިއާ ވެބްސައިޓް ފޭސްބުކުން ވެރިފައި ކުރި ފުރަތަމަ ދިވެހި ފިރިހެން ސޯލޯ އަރޓިސްޓަކަށް ރާއްޖޭގެ ހުނަރުވެރި މިއުޒިކީ ފަންނާނު އަހްމަދު ޝަހީދު (ޝަހީދު ލެގަސީ) ވެއްޖެއެވެ.\nމިކަން ފާހަގަކުރަމުން ޝަހީދު ފޭސްބުކްގައި ހޮނިހިރު ދުވަހު ލިޔުނު ޕޯސްޓެއްގައި ވަނީ އޭނާ ވެރިފައި ކޮށްދިނުމުން ފޭސްބުކަށް ޝުކުރު އަދާކޮށްފައެވެ. އެގޮތުން ޝަހީދުގެ ޕޯސްޓްގައި ވަނީ 2019 ވަނަ އަހަރަކީ ރަނގަޅު އަހަރަކަށް ވާނެ ކަމަށް އޭނައަށް ކުރިން ވެސް ހީކުރެވިފައިވާ ކަމަށާއި، އުނދަގުލުން ނަމަވެސް މި ހިސާބަށް އާދެވުނީތީ ވަރަށް އުފާކުރާ ކަމަށެވެ. އަދި މި ހިސާބަށް އަންނަން އެހީތެރިވެދިން ހުރިހާ އެއްމެންނަށް، ހާއްސަކޮށް އަންހެނުންނާއި ދަރިންނަށް އަދި އޭނާގެ ހަރަކާތްތެރިވާ ގްރެވިޓީ ބޭންޑުގެ މެމްބަރުންނަށް، ވަރަށް ޝުކުރު އަދާކޮށްފައި ވެއެވެ.\nމިކަމާ ގުޅޭ ގޮތުން ރާއްޖެއެމްވީއަށް މައުލޫމާތު ދެމުން ޝަހީދު ބުނީ ފޭސްބުކް އިން ގެންގުޅޭ ހަރުކަށީ ގައިޑްލައިންތަކާ އެކު ވެސް ވެރިފައިޑް އަރޓިސްޓަކަށް ވުމުން ވަރަށް އުފާވެއްޖެ ކަމަށެވެ. އަދި މިއީ ބައިނަލްއަގްވާމީ މިންގަނޑުން ވެސް ފާހަގަކޮށްލެވޭ ފަންނާނުންނަށް އެކަނި ލިބޭ ވެރިފިކޭޝަނެއް ކަމަށް ވެސް އޭނާ ބުންޏެވެ.\nކުރިޔަށް އޮތް މަަސައްކަތްތަކާ ގުޅޭ ގޮތުން ރާއްޖެއެމްވީ އިން ކުރި ސުވާލަށް ޖަވާބު ދެމުން ޝަހީދު ބުނީ މި އަހަރުގެ ތެރޭގައި އޭނާގެ އިިތުރު މަސައްކަތްތަކެއް އަޑު އިވިގެން ދާނެ ކަމަށެވެ. އެގޮތުން އަންނަ ޖުލައި މަހުގެ ތެރޭގައި އޭނާގެ ބޭންޑް ގްރެވީޓީއާ އެކީ ނެރޭ އަލްބަމް އަދި ސޯލޯ ފަސް ވަނަ އަލްބަމް ނެރުމަށް ވެސް ވަނީ ހަމަޖެހިފައެވެ. އަދި ލަންކާގައި އޮތް "ގިޓަރފެސްޓް 2" ގައި ބައިވެރިވުމަށް ދާން ރޭވިފައިވާ ކަމަށް އޭނާ ވަނީ ބުނެފައެވެ.\nމުއިޒިކް ކުޅޭ އާލާތްތަކުގެ ތެރެއިން ގިޓަރ، ބޭސް ގިޓަރ، ކީބޯރޑް އަދި ޑްރަމް ކުޅެން ދަންނަ ޝަހީދު އެއްމެ ފުރަތަމަ މިއުޒިކް ކުޅެން ފެށީ 1997 ވަނަ އަހަރުގެ ތެރޭގައެވެ. ޝަހީދު އެއްމެ ފުރަތަމަ ބޭންޑަކާ އެކު މިއުޒިކީ ދާއިރާއިން ފެނިގެން ދިޔައީ 2004 ވަނަ އަހަރުއެވެ. ނަމަވެސް ޝަހީދުގެ ތަރި އެއްމެ ބޮޑަށް "މެޓަލް" މިއުޒިކަށް ލޯބިކުރާ ދިވެހިންނަށް ފާޅުވެގެން ދިޔައީ 2006 ވަނަ އަހަރު ޝަހީދު އުފެއްދި ބޭންޑް "ޝަހީދް ލެގަސީ"އާ ހިސާބުންނެވެ.\nޝަހީދުގެ އިތުރުން ފޭސްބުކް ވެރިފައިޑް މިއުޒިކީ ފަންނާނުންގެ ތެރޭގައި ހިމެނެނީ އުނޫޝާ، ހަބޭސް ބޮޑުބެރު އަދި މެޓަލް ބޭންޑް "ނޮތްނެގަލް" އެވެ.


Cruise missile fonuvaalevey submarine eh Iran in ufadhdhaifi | Mihaaru\nކްރޫޒް މިސައިލް ފޮނުވާލެވޭ ސަބްމެރިންނެއް އީރާނުން އުފައްދައިފި\n17 ފެބުރުއަރީ 2019 - 16:495comments\nތެހެރާން (ފެބްރުއަރީ 17) - އީރާނުން އުފައްދާފައިވާ ކްރޫޒް މިސައިލް ފޮނުވާލުމުގެ ގާބިލްކަން ލިބިފައިވާ ސަބްމެރިން މިއަދު ދައްކާލަން ނިންމައިފި އެވެ.\nފާތިހުގެ ނަން ދީފައިވާ މި ސަބްމެރިން އަކީ އީރާނުން އުފެއްދި ފުރަތަމަ ސެމީ-ހެވީ ސަބްމެރިންނެވެ. ސަބްމެރިން ދައްކާލުމުގެ ކުރިން އީރާނުގެ ރައީސް ހަސަން ރޫހާނީ ވަނީ ގައުމު ބައިބައި ކުރުމަށް ކުރާ މަސައްކަތަށް ސަމާލުވެ ތިބުމަށް ގޮވާލައްވައިފަ އެވެ. އަދި އީރާނުގެ ދުޝްމަނުންގެ އެންމެ ބޮޑު ބޭނުމަކީ އެ ގައުމު ބައިބައި ކުރުން ކަމަށް ވެސް ރޫހާނީ ވިދާޅުވި އެވެ.\n"އީރާން ހިމާޔަތް ކުރުމުގައި ގުރުބާން ވާން ތައްޔާރަށް މި ތިބީ،" ރޫހާނީ ވިދާޅުވި އެވެ.\nއީރާނުން އަލަށް ތައާރަފް ކުރާ 600 ޓަނުގެ ސަބްމެރިންގައި ޓޯޕީޑޯ އާއި ނޭވަލް މައިން ވަނީ ހަރުކޮށްފަ އެވެ. އޭގައި ހަރުކޮށްފައިވާ އެޑްވާންސްޑް ރާޑަރު ސިސްޓަމް މެދުވެރިކޮށް ދުޝްމަނުންގެ އުޅަނދުތައް ދެނެގަނެވެ އެވެ. އެ ސަބްމެރިން 200 މީޓަރު އަޑީގައި ފަސް ހަފުތާ ވަންދެން އޮޕަރޭޓް ކުރެވެ އެވެ.\nބްރިގޭޑިއާ ޖެނެރަލް އާމިރު ހާތަމީ ވިދާޅުވީ ފާތިހް ސަބްމެރިން އަކީ އީރާނުގެ ޑިފެންސް މިނިސްޓްރީގެ ތަޖްރިބާކާރުން ޑިޒައިންކޮށް، އެންމެ ޒަމާނީ ޓެކްނޮލޮޖީ ހިމަނައިގެން އުފެއްދި ސަބްމެރިންއެއް ކަމަށެވެ.\nއީރާނުން މި މަހު ކުރީކޮޅު ވަނީ 1،350 ކިލޯ މީޓަރުގެ ރާސްތާއެއް ލިބިގެންވާ އާ ކްރޫޒް މިސައިލެއް ޓެސްޓްކޮށްފަ އެވެ. އޭގެ ކުޑަ ދުވަސް ކޮޅެއް ފަހުން ވަނީ 1،000 ކިލޯ މީޓަރުގެ ރާސްތާއެއްގެ ބިމުން ބިމަށް ފޮނުވާ މިސައިލެއް ޓެސްޓްކޮށްފަ އެވެ. އީރާނުން ކުރިން ވަނީ 2،000 ކިލޯ މީޓަރުގެ ރާސްތާގެ މިސައިލް ވެސް ޓެސްޓްކޮށްފަ އެވެ. މިއީ އިޒްރޭލަށް ހަމަލާ ދެވޭވަރުގެ ގާބިލްކަން ލިބިގެންވާ މިސައިލެކެވެ. އީރާނުންް އެމެރިކާ އަށް ހަމަލާ ދެވޭނީ 10،000 ކިލޯ މީޓަރުގެ ރާސްތާގެ މިސައިލުން ކަމަށް ތަޖްރިބާކާރުން ބުނެ އެވެ.\nއިތުރު ލިޔުންތައް އީރާން ސަބްމެރިން


Column: Haarijee siyaasathu neelama, Western Sahara fenna goi mihaaru thafaathu! – adduLIVE\nހާރިޖީ ސިޔާސަތު ނީލަމަށް، ވެސްޓަރން ސަހާރާ ފެންނަގޮތް މިހާރު ތަފާތު!\nJan 19, 2021, 10:00 އައި އެލް\nވެސްޓަރން ސަހާރާ ނުވަތަ ދިވެހީން ކިޔާގޮތަށް ހުޅަގު ސަހަރާޔާމެދު ދިވެހިރާއްޖޭގެ ވަޒީރަކު ހުސްވި ހަފުތާގައި ވިދާޅުވިކަމަށް ރާއްޖޭގެ ބައެއް ނޫސްތަކުން ރިޕޯޓްކުރި ވާހަކައެއް ފެނިފައި ހިސާބެއްގެ ސިހުމެއް ލިބިއްޖެއެވެ. ވަޒީރު ވިދާޅުވިކަމަށް ނޫސްތަކުގައި ލިޔެފައިވެއެވެ. ވެސްޓަރން ސަހާރާއަކީ މޮރޮކޯގެ ބައެއްކަމަށް ދިވެހިރާއްޖެއިން އަބަދުވެސް ގަބޫލުކުރެއެވެ. އެއީ މޮރޮކޯގެ އިހުތިސާސްގެ ދަށުގައިވާ ސަރަހައްދެއްކަމަށްވެސް ރާއްޖެއިން ގަބޫލުކުރެއެވެ. ވެސްޓަރން ސަހާރާގެ މައްސަލަ ހައްލުކުރުމަށްޓަކައި މަޝްވަރާކޮށްގެން ސުލްހަވެރި އެއްބަސްވުމަކަށް އައުމަށްވެސް ވަޒީރު ގޮވާލެއްވިއެވެ.\nވެސްޓަރން ސަހާރާޔަކީ މޮރޮކޯގެ ބައެއްކަމަށާއި އެތަނުގެ މައްޗަށްއޮތީ މޮރޮކޯގެ އިހުތިސާސްކަމަށް ގަބޫލުކުރުމުގެ މާނަޔަކީ ވެސްޓަރން ސަހާރާގެ މައްޗަށް އޮތީ މޮރޮކޯގެ ސިޔާދަތީ ހައްގުކަމަށް ގަބޫލުކުރުމެވެ. އެވަރުގެ ގަބޫލުލުކުރުމަކާއި ޔަގީންކަމެއް ރާއްޖެއިން ފާޅުކުރީ ރާއްޖޭގެ ޚާރިޖީ ސިޔާސަތުގެ ކޮން އަސާސަކަށް ރިއާޔަތްކޮށްފައި ބާވައެވެ. މިއީ އަޅުގަޑުގެ ހިތުގައި އުފެދޭ ސުވާލެކެވެ. ވެސްޓަރން ސަހާރާގެ މައްސަލަޔަކީ ހައްލުނުވެ ދިގުލައިގެންދާ ބައިނަލްއަގުވާމީ މައްސަލައެކެވެ. އެއްކޮޅުގައި އޮތީ އަސްކަރީ ބާރު ބޭނުންކޮށްގެން ވެސްޓަރން ސަހާރާ ހިފައިގެން އޮތް މޮރޮކޯއެވެ. އަނެއްކޮޅުގައި ތިބީ އަމިއްލަ މުސްތަގުބަލް ކަޑައެޅުމުގެ ހައްގަށް ވަކާލާތު ކުރަމުންދާ ވެސްޓަރން ސަހާރާގެ ރައްޔިތުންނާއި އެމީހުންގެ ހައްގުތަކަށް އިއުތިރާފުވެގެން ތާއީދުކޮށްގެން ތިބި އަވަށްޓެރިންނެވެ. އަލްޖީރިޔާއާއި މޮރިޓޭނިޔާއެވެ.\nވެސްޓަރން ސަހާރާގައި ތިބީ މުސްލިމުންނެވެ. މޮރޮކޯއަކީވެސް އިސްލާމީ ގައުމެކެވެ. އަލްޖީރިޔާއާއި މޮރިޓޭނިޔާވެސްމެއެވެ. އެހެންވީމާ އިސްލާމީ އަޚުވަންތަކަމާއި ހަމްދަރުދީގެ ތެރެއިން ވަކިބަޔަކު އިޚުތިޔާރު ކުރުމުގެ ޖާގައެއްނެތެވެ. ދެންއޮތީ މައްސަލައިގެ ފެށުމާއި ބައިނަލްއަގުވާމީ ޖަމިއްޔާ ޖަމާއަތްތަކުގެ ރައުޔަށް ބެލުމެވެ. މިކަންކަމަށް ބެލީމާވެސް މޮރޮކޯގެ ސިޔާދަތީ ހައްގު ވެސްޓަރން ސަހާރާގެ މައްޗަށް އެބައޮތޭ ބުނެ ނިޔާއިއްވަން ފުރުސަތެެއް ނެތެވެ. އަދި ދިވެހި ދައުލަތުގެ ޚާރިޖީ ސިޔާސަތު އަތުރާލެވިފައިވާ އަސާސްތަކަށް ރިއާޔަތްކޮށްގެންވެސް އެފުރުސަތެއް ނެތެވެ. ވަރަށް ބޮޑަށް ސިހިއްޖެޔޭ މިދެންނެވީ އެހެންވެގެންނެވެ.\nވެސްޓަރން ސަހާރާއަކީ ކޮބައިބާވައެވެ. އެއީ މޮރޮކޯއާއި މޮރިޓޭނިޔާއާ ދެމެދުން އެޓްލާންޓިކް ކަނޑުގެ އައްސޭރީގައިވާ ވަރަށް ބޮޑު ސަރަހައްދެކެވެ. ކުރިން އޮތީ ސްޕޭނުގެ އިސްތިއުމާރުގެ ދަށުގައެވެ. ސްޕޭނުން އެތަންދޫކޮށްފައި 1975 ވަނަ އަހަރު ފޭބީމާ މޮރޮކޯއިން އަތްގަދަ ކުރީއެވެ. މޮރޮކޯގެ ވެރިކަން ގަބޫލުނުކޮށް ވެސްޓަރން ސަހާރާ މިނިވަންކުރުމަށް ނޫނީ އެތާގެ ރައްޔިތުންނަށް ގޮތެއް ނިންމުމުގެ ބާރު ލިބިދިނުމަށްޓަކައި ހަގުރާމަކުރަމުންދަނީ ޕޮލިސާރިއޯ ފްރަންޓޭ ކިޔުނު ޖަމާއަތަކުންނެވެ. އެ ޖަމާއަތަށް މައިގަޑުގޮތެއްގައި އެހީތެރިވަނީ އަލްޖީރިޔާފަދަ އަވަށްޓެރި ގައުމުތަކުންނެވެ. މިމައްސަލައިގައި އދ އާއި އަރަބިލީގާއި އިސްލާމީ ގައުމުތަކުގެ ޖަމިއްޔާ އޯއައިސީއާއި އެފްރިކާގެ ގައުމުތަކުގެ ސަރަހައްދީ ޖަމާއަތުން ސިޔާސަތުތަކެއް ވަނީ އެކަށައަޅައިފައެވެ.\nއިސްލާމީ ގައުމުތަކުގެ ޖަމިއްޔާ އޯއައިސީން މިމައްސަލައިގައި އެކަށައަޅާފައިވާ ސިޔާސަތަކީ ވެސްޓަރން ސަހާރާގެ ރައްޔިތުންގެ ކުރިމަގު ކަނޑައެޅުމުގެ ހައްގު އެތާގެ ރައްޔިތުންނަށް ދިނުމާއެކު ބައިނަލްއަގުވާމީ ގާނޫނުތަކާ އެއްގޮތްވާގޮތުގެ މަތިން މަޝްވަރާކޮށްގެން ހައްލުހޯދުމެވެ. ވެސްޓަރން ސަހާރާއަކީ ވަކިބައެއްގެ އިހުތިސާސާއި ސިޔާދަތީ ހައްގު އޮތްތަނެއްކަމަށް އޯއައިސީއަކުން ނުނިންމައެވެ. އޯއައިސީގެ ބޮޑު ފިކުރަކީ ވެސްޓަރން ސަހާރާގެ ރައްޔިތުންނެވެ. ވަކިފަރާތަކަށް ނުޖެހޭ ހަރަކާތުގެ ރަސްމީ ސިޔާސަތަކީވެސް މިއީއެވެ. ބާރުއަޅާފައިވަނީ އދ ގެ ޗާޓަރާއި އދގެ އާއްމު މަޖިލީހުގެ 1514 ވަނަ ގަރާރާއެއްގޮތަށް ވެސްޓަރން ސަހާރާގެ ރައްޔިތުންނަށް ފެންނަގޮތެއް އިޚުތިޔާރުކުރުމަށެވެ.\nއަރަބި ލީގަކީ މޮރޮކޯ ފަދައިން އަލްޖީރިޔާއާއި މޮރޮކޯވެސް ހިމެނޭ ޖަމާއަތެކެވެ. އަރަބިލީގަކުންވެސް ވެސްޓަރން ސަހާރާއަކީ މުތުލަގަށް މޮރޮކޯގެ ސަރަހައްދެކޭ އެތަނުގެ މައްޗަށް ހިނގާންވާނީ މޮރޮކޯގެ އިހުތިސާސެކޭ ނުބުނެއެވެ. އެޖަމާއަތުން ބުނަނީ އެންމެންވެސް އަނެއްބައެއްގެ ހައްގުތަކާއި އިހުތިސާސަށް އިހުތިރާމްކުރަންވާނޭ ކަމުގައެވެ. އދ އިން މި މައްސަލާގައި ގަބޫލުކުރާ ހަމަ އެއޮތީ އާއްމު މަޖިލީހުގެ 1514 ވަނަ ގަރާރުން ފެންނާށެވެ. ގައުމުތަކަށް މިނިވަންކަން ދިނުމާއި ގައުމިއްޔަތު އެކަށައެޅުމުގެ ޝަރުތުތައް ބަޔާންކުރަނީ އެގަރާރުގައެވެ. ޚުދު ދިވެހިރާއްޖެއަށްވެސް މިނިވަންކަން ލިބި އދ ގައި ބައިވެރިވުމުގެ ދޮރުހުޅުވައިދިނީ އެގަރާރެވެ.\nވެސްޓަރން ސަހާރާގެ މައްސަލައިގައި ދުނިޔޭގެ ބޮޑެތި ގައުމުތަކާއި ޖަމިއްޔާ ޖަމާއަތްތަކުގެ ފިކުރު އެހުރީ އދ ގެ ގަރާރާ އެއްގޮތަށެވެ. ވެސްޓަރން ސަހާރާގެ ރައްޔިތުންނަށް އެމީހުން ބޭނުންވާގޮތް ނިންމުމުގެ ފުރުސަތުދޭން ބާރުއަޅާގޮތަށެވެ. އެކަމަކު ދިވެހިރާއްޖެއިން މިހާރު މިބުނަނީ ނޫނެކޭ ނޫނެކޭ ވެސްޓަރން ސަހާރާގެ މައްޗަށް އޮތީ މޮރޮކޯގެ ސިޔާދަތީ ހައްގު ކަމުގައެވެ. ރާއްޖެއިން އަބަދުވެސް ގަބޫލުކުރާގޮތަކީ އެއީކަމުގައެވެ. މިއީ އަޅުގަޑަށް ގަބޫލުކުރެވޭ ވާހަކައެއް ނޫނެވެ. އެގޮތް ރާއްޖެއިން ގަބޫލުކުރިކަމަށްވަންޏާ އެކަމެއް އައީ އިހަށް ދުވަހުއެވެ. އިޒްރޭލުގެ ދައުލަތް މޮރޮކޯއިން ގަބޫލުކުރީމާ ހަދިޔާއެއްގެ ގޮތުން ވެސްޓަރން ސަހާރާއަކީ މޮރޮކޯގެ ތަނެއްކަމަށް އިޒްރޭލާއި އެމެރިކާއިންވެސް ގަބޫލުކޮށް އެހެން ގައުމުތަކަށްވެސް މިގޮތް މަޖްބޫރުކުރުމުގެ އޮއިވަރެއްގެ ތެރެއިންނެވެ.\nއެމެރިކާގެ ބާރުއެޅުމުގެ މަތިން ސައުދީ އަރަބިޔާ އާއި އެމިރޭޓްސް އަދި މިސްރުވެސް އެއޮތީ މިހާރު ޑީލް ހަދައިގެން މިގޮތް އިޚުތިޔާރުކޮށްގެންނެވެ. ރާއްޖެއިން މިޒާތުގެ ވާހަކައެއް މިދެއްކީ ބައެއްގެ ނުފޫޒުންކަމަށް ވެދާނެއެވެ. ގަތަރާ ގުޅުން ކަނޑައިލީވެސް އެކަހަލަ ނުފޫޒެއްގެ ތެރެއިންނެވެ. އެހެންވީމާ މިއީ މުސްތަހީލުކަމެއްވެސް ނޫނެވެ. ވެސްޓަރން ސަހާރާގެ މައްސަލަޔަށް ހައްލެއް އަދި ނާންނަނީސް އެއީ މޮރޮކޯގެ ބައެއް ކަމަށް ގަބޫލުކުރުމަކީ ބަޔަކު ގަދަބާރުން ތަނެއް ހިފައިފިއްޔާ އެއީ އެބައެއްގެ ސިޔާދަތީ ހައްގު އޮތްތަނެއްކަމަށް ގަބޫލުކުރުމަށް އެޅޭ ބިންގަލެކެވެ. އެ އުސޫލުން ބަލައިފިއްޔާ ކަޝްމީރު ނިސްބަތްވަނީ އިންޑިޔާއަށެވެ. ފަލަސްތީނުގެ ބިންތައް އިޒްރޭލަށެވެ. މިއީ އަބަދުގެ ސިޔާސަތެކޭ ނުބުނާށެވެ. މިއީ އެހެން ޒާތެއްގެ ކަމެކެވެ.


Jalugai thaashivi Bahrain ge footboalha kulhuntheriyaa dhookohlaifi | Mihaaru\nހަކީމް (މ) ތައިލެންޑުގެ ކޯޓަށް ހާޒިރުކުރުމުގެ ތެރެއިން.-- ފޮޓޯ: އޭއެފްޕީ\nޖަލުގައި ތާށިވި ބަހުރޭނުގެ ފުޓްބޯޅަ ކުޅުންތެރިޔާ ދޫކޮށްލައިފި\n12 ފެބުރުއަރީ 2019 - 09:06 1 comment\nމެލްބަން، އޮސްޓްރޭލިއާ (ފެބްރުއަރީ 12) - ބަހްރޭނަށް އުފަން އެކަމަކު އޮސްޓްރޭލިއާގެ ރަށްވެހިކަން ހޯދާފައިވާ ފުޓްބޯޅަ ކުޅުންތެރިޔާ ހަކީމް އަލް-އަރައީބީ، ތައިލެންޑުގެ ޖަލުގައި ތާށިވިތާ 60 އަށް ވުރެ ގިނަ ދުވަހަށް ފަހު އިއްޔެ ދޫކޮށްލައިފި އެވެ.\nތައިލެންޑުގެ ބެންކޮކުގައި އުމުރުން 25 އަހަރުގެ ހަކީމް ހައްޔަރުކުރީ މިދިޔަ އަހަރުގެ ނޮބެމްބަރު މަހުގެ 28 ވަނަ ދުވަހު އޭނާ ހަނީމޫނަށް އެ ގައުމަށް ދިޔަ ދަތުރުގައި އެއާޕޯޓުންނެވެ. ހަކީމް މިނިވަން ކުރުމަށް ބަހްރޭނުގައި އެކި އެއްވުންތައް ބޭއްވިއިރު، އޮސްޓްރޭލިއާގައި ވަނީ އެތައް ކެމްޕެއިންތަކެއް ކުރިއަށް ގެންގޮސްފަ އެވެ. އޭނާ އޮސްޓްރޭލިއާ އަށް ދިޔައީ މިއަދު އެވެ.\nތައިލެންޑުގައި ހަކީމް ހައްޔަރުކުރީ އިންޓަޕޯލްގެ ރެޑް ނޯޓިސެއް ނެރެފައި އޮތުމުންނެވެ. މީގެ އަހަރުތަކެއް ކުރިން ބަހްރޭނުގައި ހަކީމްގެ މައްސަލައެއް ކުރިއަށްދަނިކޮށް އޭނާ ވަނީ ފިލައިގެން ގޮސް އޮސްޓްރޭލިއާގެ ރަށް ވެހިކަން ހޯދައިފަ އެވެ. އަދި އޭނާ ވަނީ އެ ގައުމުގައި ދިރިއުޅުމެއް ވެސް ފަށައިފަ އެވެ. ހަކީމް ވަނީ އަލުން އޭނާ ބަހްރޭނަށް ފޮނުވާލައިފިނަމަ ފުރާނަ އަށް ނުރައްކާ ވުމުގެ ބިރު އެބައޮތް ކަމަށެވެ.\nތައިލެންޑުން ހަކީމް ދޫކޮށްލިއިރު އެ ކަމާ ހެދި އެ ގައުމާއި ބަހްރޭނުގެ އިތުރުން އޮސްޓްރޭލިއާގެ ދެމެދުގައި ސިޔާސީ ހިތްހަމަނުޖެހުންތަކެއް ވެސް އުފެދިފައިވަނިކޮށެވެ. ތައިލެންޑުގެ ޕްރޮސެކިއުޓާ އޮފީހުން ބުނީ ހަކީމް ދޫކޮށްލަން ނިންމީ ބަހްރޭނުން އަލުން އޭނާ ގެންދަން ހުށަހަޅާފައި އޮތް ލިޔުން އަނބުރާ ގެންދިއުމުން ކަމަށެވެ.\nBahrain ge footboalha kulhuntheriaku Thailand jalugai thaashivefai\nމިނިވަން ވުމަށް ފަހު ހަކީމް އޮސްޓްރޭލިއާ އަށް އެނބުރި ދިއުމުން އޭނާ އަށް ވަނީ ހޫނު މަރުހަބާއެއް ކިޔައިފަ އެވެ.\n"އަހަރެން އޮސްޓްރޭލިއާ އަށް ޝުކުރު އަދާކުރަން. މިއީ އަހަރެންގެ ގައުމު. އަހަންނަށް އަދި މި ގައުމުގެ ރަށްވެހިކަން މުޅިން ނުލިބޭ. އަހަރެން ދިރިއުޅޭނީ ވެސް މި ގައުމުގައި. އަަހަރެން މަރުވަން ބޭނުމީ ވެސް މި ގައުމުގައި،" އުފަލުން ހުރެ ހަކީމް އޭނާގެ ޝުއޫރުތައް މީޑިއާ އަށް ހިއްސާކުރި އެވެ.\nހަކީމް އަކީ 2011 ވަނަ އަހަރުން ފެށިގެން ބަހްރޭނުގެ ކުޅިވަރު ދާއިރާގައި ނުފޫޒުގަދަ ފަރާތްތަކާ ދެކޮޅަށް އެކި އެއްވުންތަކުގައި އިސްކޮށް ހަރަކާތްތެރިވި ފަރާތެކެވެ. އަދި އޭރު އޭނާ ވަނީ މިހާރު އޭއެފްސީގެ ރައީސް އަދި ފީފާގެ ނައިބު ރައީސަކަށް ހުންނެވި ޝެއިހް ސަލްމާނާ ދެކޮޅަށް ވެސް އެއްވުންތަކެއް ބާއްވައިފަ އެވެ. އެ އެއްވުންތަކުގައި ޝެއިހް ސަލްމާނާ ދެކޮޅަށް ހަކީމް އިސްވެ ހުރެ ވަނީ ގިނަ ކެމްޕެއިންތަކެއް ކުރިއަށް ގެންގޮސްފަ އެވެ. ހަކީމްގެ ގާތް ފަރާތްތަކުން ވަނީ އޭނާ ހައްޔަރުކޮށްފައި ބެހެއްޓުމުގެ ފަހަތުގައި ޝެއިހް ސަލްމާނާއި ބަހްރޭނުގެ ސަރުކާރުގެ ނުފޫޒު އޮތް ކަމަށް ތުހުމަތުކޮށްފަ އެވެ.\nހަކީމް ދޫކޮށްލުމުގެ ކަންތައް ލަސްވާތީ މިދިޔަ ހަފްތާގައި ވޯލްޑް ޕްލޭޔާސް އެސޯސިއޭޝަނުން ވަނީ ޝެއިހް ސަލްމާނާ ދެކޮޅަށް ފީފާ އާއި އޭއެފްސީ އަށް މައްސަލަ ހުށަހަޅާނެ ކަމަށް ބުނެފަ އެވެ. އެ ގޮތުން އަންނަ އޭޕްރީލް މަހު އޮންނަ އޭއެފްސީ އިންތިހާބުގައި ޝެއިހް ސަލްމާނަށް ވާދަނުކުރެއްވޭ ގޮތް ހެދުމަށް ހުށަހެޅުމަށް ވެސް ތައްޔާރުވި އެވެ.\nއޮސްޓްރޭލިއާގެ ބޮޑު ވަޒީރު ސްކޮޓް މޮރިސަން ވަނީ ބޮޑު ސިޔާސީ ހަމަނުޖެހުންތަކެއް އުފެދުމުގެ ކުރިން ތައިލެންޑުން ހަކީމް މިނިވަންކޮށްދިނީތީ އެ ގައުމަށް ޝުކުރު އަދާކޮށްފަ އެވެ. އަދި ހަކީމް އެނބުރި އައުމަކީ އޮސްޓްރޭލިއާ އަށް ލިބުނު މޮޅެއްގެ ގޮތުގައި ސިފަކުރެއްވި އެވެ.\nހަކީމް އަށް މިއަދު އޮސްޓްރޭލިއާ އެއާޕޯޓުގައި އޭނާގެ ބައެއް އާއިލާ މެމްބަރުން މަރުހަބާ ކިޔަނީ. -- ފޮޓޯ: އޭއެފްޕީ\nއިތުރު ލިޔުންތައް ބަހުރެއިން އޮސްޓްރޭލިއާ އޭއެފްސީ


Hoonu gadha vany El nino ge sababun\nހޫނު ގަދަވެފައި ވަނީ އެލްނީނޯގެ ސަބަބުން!\nކަންބޮޑުވާ ދަރަޖައަށް ހޫނު ގަދައެއް ނުވާނެ\nއަވިލޯޝަނާއި އަވިއައިނު ބޭނުން ކުރުން ރަނގަޅު\nއޭޕްރީގައި ހޫނުމިން އުފުލިދާނެ\nހޫނު ގަދަވުމުގެ ސަބަބުން ގިނަ މީޙުން އުޅެނީ ފިނި ބުއިމެއް ހިފައިގެން -- އަވަސް ފައިލް ފޮޓޯ\nފާއިތުވެދިޔަ އަހަރުތަކު ތެރޭގައި ދުނިޔޭގެ ފިނި ހޫނުމިނަށް ގިނަ ބަދަލުތަކެއް ވަނީ އައިސްފަ އެވެ. އެއްކޮޅުން ކަނބޮޑުވާ މިންވަރަކަށް ހޫނުގަދަ ވަމުންދާއިރު އަނެއް ބަޔަކު އުޅެނީ ވާރޭވެހި ފެންބޮޑުވާ ވަރުންނެވެ. މިފަދަ މޫސުމީ ބަދަލުތަކުގެ އަސަރު އެންމެ ބޮޑަށް ކުރާ އެއް ގައުމަކަށް ރާއްޖެ ވާނެ އެވެ. އެއީ މާސިން ކަނޑުމަތީގައި ރާއްޖޭގެ ރަށްތައް އަތުރާލައ ބަހާލައިފައި އޮންނާތީ އެވެ. ރާއްޖެއިން މިހާރުވެސް އަންނަނީ މޫސުމަށް އަންނަ ބަދަލުތަކާއި ދެކޮޅަށް ހަނގުރާމަ ކުރަމުން ނެވެ.\nމިދިޔަ ފެބްރުއަރީ މަހުގައި ސިއްސައިގެންދާ ވަރަށް ދުނިޔޭގެ ބައެއް ގައުމުތަކުގެ ފިނި ހޫނުމިން މައްޗައް ގޮސްފައިވާ އިރު މިދުވަސްވަރު ރާއްޖޭގައި އެންމެ ބާރަށް އިވެމުން އަންނަ އެއް އަޑަކީ އާދަޔާ ހިލާފަށް ހޫނުގަދަވެފައިވާ ވާހަކަ އާއި ހޫނުވާނެ ކަމުގެ ވާހަކަތަކެވެ.\nކޮންމެ އަހަރަކުވެސް ޖަނުއަރީއިން ފެށިގެން މޭމަހާއި ހަމަޔަށް އިރުވައި މޫސުމުގެ ހޫނުކަން ރާއްޖެއަށް އިހުސާސްވާ ދުވަސްކޮޅެކެވެ. އިރުގެ ދޯދިތައް ރާއްޖޭގެ މައްޗަށް އެޅޭ މިންވަރު މިހާރުވެސް ވަނީ އިތުރުވެފަ އެވެ. އަދި ދުނިޔޭގެ މޫސުމަށް އަންނަ ބޮޑެތި ބަދަލުތަކާއެކު ވޭތުވެދިޔަ ދެތިން އަހަރެއްގައި ހޫނުވާ މިންވަރު ވަނީ މައްޗައް ގޮއްފަ އެވެ. މޫސުމާބެހޭ އިދާރާއިން ގަބޫލު ކުރާ ގޮތުގައި އޭގެ މައިގަނޑު އެއް ސަބަބަކީ ކަނޑުގެ ފިނި ހޫނުމިން މަތިވެ، "އެލް ނީނޯ" ގެ އަސަރު ކުރުމެވެ.\nއެލް ނިނޯއަކީ ތިން އަހަރާއި ހަ އަހަރާއި ދޭތެރޭގައި ކަނޑުގެ ހޫނުމިނަށް އަންނަ ބަދަލެކެވެ.\n"އާންމު ގޮތެއްގައި އެލްނީނޯގެ އަސަރު ފުރަތަމަ ފެންނަން ފަށަނީ އިކުއިޑޯގެ ހިސާބުގަނޑުގެ ކަނޑުގެ ހޫނުމިން މަތިވެ ދުނިޔޭގެ ހުޅަނގަށް ދާން ފެށުމުން. ބޮޑަށް އޭގެ އަސަރު މިފަހަރު ކުރަނީ ޕެސިިކް ކަނޑުގައި. އެހެން އަހަރާއި ހިލާފަށް އެސަރަހައްދުގައި ވައި މަޑުވެ ކަނޑުގެ ލޮނުގަނޑު ހޫނުވޭ. މީގެ ސަބަބުން ދުނިޔޭގެ މުޅި މޫސުމުގެ ނިޒާމަށް ބަދަލު ތަކެއް އާދޭ. އެލް ނީނޯގެ ސަބަބުން އާމުކޮށް ގިނައިން ވާރޭ ވެހޭ ތަންތަނަށް ވާރޭ މަދުވެ، ހަނަފަސް ތަންތަނަށް ގިނައިން ވާރޭ ވެހެނީ،" ނޭޝަންލް މީޓިއޮރޮލޮޖިލޮޖިކަލް ސެންޓަރުގެ ޑެޕިއުޓީ ޑިރެކްޓަރު ޖެނަރަލް އަލީ ޝަރީފް ވިދާޅުވި އެވެ.\nމީގެ ކުރިން ރާއްޖެއަށް ހޫނު ނުވާ ވަރަށް މިދުވަސް ކޮޅު ހޫނުވަމުންދާ އިރު އެމެރިކާގެ ޖައްވީ އިދާރާ ނާސާ އިން ބުނެފައި ވާ ގޮތުގައި ދުނިޔެ މިހާރު ތަޖްރިބާކުރަމުންދާ އެލް ނީނޯ އަކީ 1998 ވަނަ އަހަރު ދުނިޔެ އަށް ކުރިމަތިވި ވަރުގެ ބާރުގަދަ އެލް ނީނޯއެކެވެ. އޭގެ ސަބަބުން ވަރަށް ގިނަ ހިސާބުތަކުގައި ފެންބޮޑުވެ އަނެއް އަނެއްބައި ހިސާބުތަކަށް ވަނީ ހޫނުގަދަވާނެ އެވެ.\nޝަރީފް ވިދާޅުވި ގޮތުގައި 1998 އެލް ނީނޯގެ އަސަރު ދުނިޔެއަށް ކުރިއިރު، އެ އަހަރު ރާއްޖޭގެ ހޫނު މިން ރިކޯޑު އަދަދަކަށް މައްޗައް ދިޔަ އެވެ. އެއީ 36 ޑިގްރީ ސެލްސިޔަސް އަށެވެ.\nމެޓް އޮފީހުގެ ހިސާބުތަކަށް ބަލާއިރު އާދައިގެ މަތިން ރާއްޖޭގެ ހޫނު މިން އުޅޭނީ 27 ނުވަތަ 28 ޑިގްރީ ސެލްސިޔަސްގަ އެވެ. އަދި އެންމެ ހޫނުގަދަ ވެގެންދާއިރު ވެސް އަރާނީ 30 ހަށެވެ. ނަމަވެސް މިދުވަސްވަރު އާންމު ހޫނުމިން ވެސް އުޅެނީ 33.1 ގައެވެ. އެހެން ކަމުން އެލްނީނޯގެ އަސަރާއެކު އަންނަ އޭޕްރިލް މަހުގައި މިހާތަނަށް އޮތް ހޫނު މިނުގެ ރިކޯޑާއި ކައިރި މިންވަރަކަށް ނުވަތަ އެއަށްވުރެ މައްޗައް ހޫނު ވުން އެކަށީގެންވެ އެވެ.\nކުރިޔަށް އޮތް ދުވަސް ތަކުގައި ރާއްޖޭގެ ފިނިހޫނު މިން 40 ޑިގްރީއަށް މައްޗައް ހިއްލި އޭގެ ސަބަބުން "ހީޓް ސްޓްރޯކް" ޖެހި މީހާގެ ހަށިގަނޑަށް ނުރައްކާވާ ވަރަށް ހޫނުވާނެ ކަމަށް ބުނެ ސޯޝަލް މީޑިއާ ތަކުގައި މެސެޖްތައް ވެސް ދައުރުވެ އެވެ. ނަމަވެސް 40 ޑިގްރީއަށް މައްޗަށް ދާނެކަމަށް ބުނެ ސޯޝަލް މީޑިއާގައި ދައުރުވަމުންދާ މެސެޖަކީ ހަގީގަތެއް ހުރި ވާހަކަތަކެއް ނޫނެވެ.\n"ކަނބޮޑުވާ ދަރަޖައަކަށް ރާއްޖޭގެ ހޫނުމިން މައްޗަކަށް ނުދާނެ. ނަމަވެސް މިހާރު މިވާ ހޫނުގައި ވެސް ރައްކާތެރިކޮށް އުޅެން ޖެހޭ. ހޫނުން ރައްކާތެރިވުމަށް އަވީގައި ބޭރަށް ނިކުންނަ އިރު ސަމާލުވެ ހަނގަނޑަށް އަސަރު ނުކުރާ ކަހަލަ ލޯޝަންއާއި އަވިއައިނުގެ އިތުރުން ކުޑަ ވެސް ބޭނުން ކުރަން ރަނގަޅު ވާނެ،" ޝަރީފް ވިދާޅުވި އެވެ.


3 Kudhin Niyaavi Mahsala Majlis Ah Hushahalhaifi - Vaguthu\nތިން ކުދިން ނިޔާވި މައްސަލަ މަޖިލީހަށް ހުށަހަޅައިފި\n1 މަސް ކުރިން ( މެއި 28, 2020 )\nމި މެއި މަހުގެ ތެރޭގައި މާބަނޑު އަންހެނެއްގެ ބަނޑަށް ދަރިފުޅު ނިޔާވި ދެޙާދިސާއަކާއި އަދި އޭޑީކޭ ހޮސްޕިޓަލްގައި ފަރުވާ ދިނުން ލަސްވުމުގެ ސަބަބުން ހަތަރުމަހުގެ ތުއްތު ކުއްޖަކު ނިޔާވީ ހިތާމަވެރި ޙާދިސާތައް ހިނގާފައި ވާތީ މި ތިން މައްސަލަ ރައްޔިތުންގެ މަޖިލީހުން ތަޙްޤީޤު ކުރުމަށް ނައިފަރު ދާއިރާގެ މެންބަރު އަހްމަދު ޝިޔާމް މަޖިލީހަށް މައްސަލައެއް ހުށަހަޅައިފިއެވެ.\nޝިޔާމް ރައްޔިތުންގެ މަޖިލީހަށް ފޮނުވި ސިޓީއެއްގައި ވިދާޅުވީ މެއި މަހުގެ 14 ވަނަ ދުވަހު އއ. ތޮއްޑޫ މާބަނޑު އަންހެނަކު އެއަތޮޅު ރަސްދޫ ހޮސްޕިޓަލަށް ގެންދިއުމަށް ހުއްދަ ލިބުމުގައި ލަސްތަކެއް ކުރިމަތިވެ އަދި ތޮއްޑޫގައި މާބަނޑު މީހާއަށް ފަރުވާލިބޭނެ ގޮތެއް ނުވެ ދަރިފުޅު ބަނޑަށް ނިޔާވި ކަމަށްވަނީ މަޢުލޫމާތު ލިބިފައެވެ. އަދި މެއި މަހުގެ 25 ވަނަ ދުވަހު ށ. ނަރުދޫ މާބަނޑު އަންހެނަކު ވިހަންދާނެ ހޮސްޕިޓަލެއް ހަމަނުޖެހި، ފުނަދޫ ހޮސްޕިޓަލުން އޭނާ ވިހެއިމަށް ގެންދަން ހުއްދަ ނުލިބި އެންމެ ފަހުން ށ. މިލަދޫއިން އޭނާ ކުޅުދުއްފުށީ ހޮސްޕިޓަލާއި ހަމައަށް ގެންދެވުނުއިރު ދަރިފުޅުވަނީ ބަނޑުގައި ނިޔާވެފައެވެ.\nމީގެ އިތުރުން މެއި މަހުގެ 22 ވަނަ ދުވަހު ބަލިވެގެން އޭޑީކޭ ހޮސްޕިޓަލަށް ގެންދިޔަ ހަތަރުމަހުގެ ކުއްޖާ ނިޔާވެފައިވަނީ ފަރުވާ ދިނުމުގައި އިހުމާލުވެގެން ކަމަށް އެކުއްޖާގެ ޢާއިލާއިން ތުހުމަތު ކުރާކަމަށާއި ކުއްޖާއަށް ދިމާވި ހާލަތަކީ ވަގުތުން ސާޖަރީ ކުރަންޖެހޭ ހާލަތެއް ކަމަށް ޑޮކްޓަރުންގެ ފަރާތުން މަޢުލޫމާތު ލިބުނީ ކުއްޖާ ނިޔާވި ފަހުން ކަމަށާއި، އެހެންކަމުން އެކުއްޖާއަށް ބޭނުންވި ފަރުވާ ވަގުތުން ނުދެވި ގިނައިރު ވެފައިވާ ކަމަށް ޢާއިލާއިން ބުނެފައިވާ ކަން ވެސް ޝިޔާމްގެ ސިޓީގައި ވިދާޅުވެފައި ވެއެވެ.\nއެހެންކަމުން ޝިޔާމް ރައްޔިތުންގެ މަޖިލީހުގެ ރައީސްގެ އަރިހުން އެދިވަޑައިގެންނެވީ މި ތިން މައްސަލަ ތަޙްޤީޤު ކޮށްދެއްވުމަށެވެ.\nމެއި 28, 2020 22:23\nމިއީ ތަހުގީގު އިދާރާއެއްތޯ؟\nމެއި 28, 2020 22:44\nމި މަރުތަކުގެ އިތުރުން މިސަރުކާރުގައިކިތައް ގޮތްނޭގޭ މަރާ ގެއްލިފައިވާ މީހުން ވެއިތަ އެކަން ނުބަލައި ކޮމެޓީހަދައިގެން ކުރާނެކަމެއްނެތިގެން ސަރުކާރުގެ ބަޖެޓުހުސްކުރަނީ ރައްޔިތުންނަށް އަޅައެއްނުލައި\nމެއި 28, 2020 22:59\nމެއި 29, 2020 00:42\nފެއިލްވެފަ އޮތް ތަނަކައް އެއްވެސް ކަމެއެއްވާނެތަ ، ތިޔަތާ އަދި މިގައުމުގަވެސް ހުރިހާކަމެއް ހިނގާނީ ކެނެރީ ނަސީދު ބުނާގޮތަކައް.\nމެއި 29, 2020 05:36\nމަޖިލީހުގެ ކަމަކީ ދޭތެރެއަކުން ފަނޑުޔާރެއް، މިނިސްޓަރެއް، މުއައްސަސާއެއްގެ ވެރިއެއް ގެންގޮސްގެން ތަހުގީގުކުރުން އެތަނުގެ ބޭނުމެއްނޭގުނު.


Anna hafthaaga ves sarukaaruge office thah bandhu - vNews.mv\nއަންނަ ހަފްތާގައިވެސް ސަރުކާރުގެ އޮފީސްތައް ނުހުޅުވަން ރައީސް ނިންމަވައިފި\nސައިފް އަޒްހަރު 08 April 2020, 20:39\nސްކޫލްތަކާއި، ކޮލެޖުތަކާއި، ޔުނިވަރސިޓީތަކުގެ ކިޔެވުންވެސް އަންނަ ހަފްތާގައި ބަންދު\nމިނިމޭ ހަފުތާއެކޭ އެއްގޮތަށް އަންނަ ހަފްތާގައިވެސް ސަރުކާރުގެ އޮފީސްތައް ނުހުޅުއްވުމަށާއި، ސްކޫލްތަކާއި، ކޮލެޖުތަކާއި، ޔުނިވަރސިޓީތަކުގެ ކިޔެވުން ބަންދުކުރެއްވުމަށް ރައީސުލްޖުމްހޫރިއްޔާ ނިންމަވައިފިއެވެ.\nރައީސް މިގޮތަށް ނިންމެވީ، ދުނިޔޭގައި މިހާރު ހަލުވިކަމާއެކު ފެތުރެމުންދާ ކޮވިޑް-19 ދިވެހިރާއްޖޭގައި ފެތުރިގެން ހިނގައިދާނެތީއާއި، ރާއްޖޭގައި މިބަލި ޖެހޭ މީހުންގެ އަދަދު އިތުރުވުމުގެ ފުރުޞަތު ބޮޑުކަމަށް ބެލެވޭކަމަށް ނޭޝަނަލް އިމަރޖެންސީ އޮޕަރޭޝަންސް ސެންޓަރުގެ ޓެކްނިކަލް އެޑްވައިޒަރީ ގްރޫޕް (ޓެގް) އިން ދެއްވާފައިވާ ފަންނީ ލަފަޔާއި އިރުޝާދަށް ރިޢާޔަތް ކުރެއްވުމަށްފަހު ރައްކާތެރިކަމުގެ ފިޔަވަޅެއްގެ ގޮތުން ކަމަށް ރައީސް އޮފީހުން ބުނެފައި ވެއެވެ.\nއަންނަ ހަފްތާގައި، ސަރުކާރުގެ އޮފީސްތައް ނުހުޅުއްވާގޮތަށް ނިންމެވިކަމުގައި ވިޔަސް، ކޮންމެހެން ކުރަންޖެހޭ މަސައްކަތްތައް ކަމާބެހޭ މުވައްޒަފުންނަށް ގޭގައި ތިބެގެން ކުރެވޭނެ އިންތިޒާމު އޮފީސްތަކުން ހަމަޖެއްސެވުމަށާއި، ކޮންމެހެން ދޭންޖެހޭ ޚިދުމަތެއް ނުވަތަ ކޮންމެހެން ކުރަންޖެހޭ މަސައްކަތެއް ކުރުމަށް އޮފީސް ހުޅުވަންޖެހިއްޖެ ހިނދެއްގައި، އޮފީސް ހުޅުވައިގެން، ވީހާވެސް މަދު މުވައްޒަފުން ނެރުއްވައިގެން އެ މަސައްކަތެއް ކުރެއްވުމަށާއި، ސަރުކާރުގެ އިދާރާތަކުން އޮންލައިންކޮށް ދެއްވެންހުރި ހުރިހާ ޚިދުމަތެއް އޮންލައިންކޮށް ދެއްވަމުން ގެންދަވާގޮތަށްވެސް ރައީސުލްޖުމްހޫރިއްޔާ ވަނީ ނިންމަވާފައެވެ.\nކޮވިޑް-19 ކޮންޓްރޯލް ކުރުމުގައި އަޅުއްވާ ފިޔަވަޅުތަކުގެ ތެރެއިން އެންމެ މުހިއްމު އެއް ފިޔަވަޅަކީ، އެންމެންވެސް ގޭގައި މަޑުކުރުން ކަމަށްވާތީ، މިކަމަށް މި ދަނޑިވަޅުގައި ރާއްޖޭގެ ހުރިހާ ރައްޔިތުން ވަރަށް ޚާއްޞަ ސަމާލުކަމެއް ދެއްވުމަށް ރައީސުލްޖުމްހޫރިއްޔާ އެދިވަޑައިގެންނެވިއެވެ.\nއަދި ކޮންމެހެން މުހިއްމު ޒަރޫރީ ބޭނުމަކަށްނޫނީ ގެއިން ބޭރަށް ނުނުކުމެ ގޭގައި މަޑުކުރުމަކީ، މި ރޯގާއިން ރައްކާތެރިވުމަށް އެޅޭ އެންމެ މުހިއްމު އެއް ފިޔަވަޅުކަމުގައި ރައީސުލްޖުމްހޫރިއްޔާ ފާހަގަކުރައްވައެވެ.


ދަނޑުވެރިކަމަށް ބިން ދޫކުރުމާއި ބެހޭ\nކޮވިޑް 19 އާއި ގުޅިގެން ރަށުގެ ރައްޔިތުންނަށް އާމުދަނީއެއް ލިބޭނެމަގު ފަހި ކުރުމުގެ މަޤުޞަދުގައި ދަނޑުގޮވާން ކުރުމަށް ޝައުޤުވެރިވާ ރަށުގެ ރަށްވެހިންގެ ތެރެއިން ރަށުގައި ދިރިއުޅޭ ފަރާތްތަކަށް ވަގުތީ ދަނޑުބިން ދޫކުރުމަށް މިއިދާރާ އިން ވަނީ ނިންމާފައެވެ.\nވީމާ، ދަނޑުގޮވާން ކުރުމަށް ޝައުޤުވެރިވާ ފަރާތްތަކަށް މިއިދާރާ އިން ދޫކުރާ " ދަނޑުވެރިކަން ކުރުމަށް ވަގުތީ ބިމަށް އެދޭ ފޯމް " ފުރިހަމަ ކުރެއްވުމަށް ފަހު މިއިދާރާ އަށް ހުށަހެޅުއްވުމަށް އާއްމުކޮށް އަންގާ އިޢުލާނު ކުރަމެވެ. ފޯމް ދޫކުރުމާއި ފޯމް ބަލައިގަތުމަށް ހަމަޖެހިފައި ވަނީ 04 ޖޫން 2020 ވަނަ ދުވަހުން ފެށިގެން 11 ޖޫން 2020 ވަނަ ދުވަހުގެ ނިޔަލަށް ކޮންމެ ދުވަހެއްގެ 09:00 އިން 15:00 އަށެވެ.\nސުންގަޑި: 11 ޖޫން 2020 1500


Agenda 2020: Addu Ge Tharaggee Javah, Fazaa Ah ? – adduLIVE\nއެޖެންޑާ 2020: އައްޑޫގެ ތަރައްގީ ޖައްވަށް ފަޒާއަށް؟\n1 Jan 02, 2020, 14:11 މުހައްމަދު ސައީދު މޫސާ ވަޖުދީ\nއައު އަހަރަކާ ކުރިމަތިލީއިރު އައްޑޫގެ އެތައް ހާސްް ރައްޔިތުން އުއްމީދުން ފުރިފައި ތިބީ، 2020 ގައި އައްޑުއަށް އާދަޔާ ޚިލާފު ކުރިއެރުންތަކެއް ލިބިގެންދާނޭކަމުގެ ޔަގީންކަމުގައެވެ. އަނެއްބަޔަކު މާޔޫސްކަމުގެ ތެރެއަށް ގެނބިފައި ވަނީ ސަރުކާރުގެ ބަހާއި އަމަލު ދިމާނުވާނެކަމުގެ ހިތި އަސަރުގައެވެ.\nރައްޔިތުންގެ މަޖިލިހުގެ ހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރަކީ އޭނާ ބޭނުންފުޅުވާ ވާހަކައެއް ސެންސަރު ކުރެއްވުމެއް ނެތި ވިދާޅުވާ ބޭފުޅެކެވެ. އޭނާ ވިދާޅުވި ގޮތުގައި ރާއްޖޭގައި މީހުން ދިރިއުޅޭ ރަށްތަކުގެ ތެރެއިން އެންމެ ނިކަމެތީ އައްޑޫ ކަމަށް ވާއިރު އެ ސިޓީގެ އިގުތިސާދު އޮތީ ވަރަށް ނާޒުކު ހާލަތެއްގައެވެ.\nނިޒާރު ވިދާޅުވީ، ރައީސް އިބްރާހީމް މުޙައްމަދު ސާލިޙުގެ ސަރުކާރު އައި ފަހުން އައްޑު އަށް ބޮޑު ތަރައްގީއެއް ނާންނަ ކަމަށެވެ. އެކަމަކު، އައްޑޫ މީދޫ އާއި މަރަދޫފޭދޫ ބަނދަރުގެ މަރާމާތުގެ މަސައްކަތް ކުރިއަށްދާކަން އޭނާ ފާހަގަ ކުރެއްވި އެވެ.\n"އެކަމަކު މާ ބޮޑު ކަންތައްތަކެއް ފެންނާކަށް ނެތް. މި ސަރުކާރަށް އެއް އަހަރު ވެގެން ދިޔަ އިރު، މާ ބޮޑު ތަފާތެއް ފެންނާކަށް ނެތް."\nނިޒާރު ވިދާޅުވި އެވެ.\n"އައްޑޫން އެ ފެންނަ ނިކަމެތިކަން، އެ ވީރާނާކަން ތާ އަބަދު އޮންނާކަށް ނުޖެހޭ."\nހިތަދޫގެ މަގަމުން ބަޔަކު ސައިކަލު ދުއްވާފައި ދަނީ\nރާއްޖޭގެ ހުރިހާ ރަށެއްގެ މަގުތައް ވެސް ވަނީ ހަދަންޖެހިފައެވެ. އެކަމަކު އައްޑޫގެ މަގުތަކުގެ ހާލަތު އެހެން ރަށްރަށަށް ވުރެ މާބޮޑަށް ވެސް ދެރައެވެ. ގިނަ މަގުތަކުން ދަތުރު ކުރުމަށްވުރެ ގަދަ ކަނޑެއްގައި ދަތުރުކުރުން ވެސް މާފަސޭހައެވެ.\nހިތާއި ހިތުގެ ގުޅުމެއް\nއައްޑޫ ސިޓީ އާއި އެމްޑީޕީއާ ދެމެދު އޮންނާނީ ހިތާއި ހިތުގެ ގުޅުމެއް ކަމަށާއި އިންތިހާބު ކައިރިކޮށްފައި ސަރުކާރުން އަނދުނެއް ނާޅުވާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާޢީލު ވަނީ ވިދާޅުވެފައެވެ. އެއީ ހަމަ ކޮންމެ ސަރުކާރެއްގެ ވެސް އިސްވެރިން ވިދާޅުވާ ވާހަކައެކެވެ. ދެން ވިދާޅުވާނީ އިގުތިޞާދީ ވަރުގަދަ މަރުކަޒަކަށް އައްޑޫ ހަދަން ބޭނުންވާ ވާހަކައެވެ.\nއިކޮނޮމިކް މިނިސްޓަރު ފައްޔާޒު އިސްމާއިލް. –ފޮޓޯ:ރައީސް އޮފީސް\nމިނިސްޓަރ ފައްޔާޒު ވިދާޅުވި ގޮތުގައި ސަރުކާރުގެ އަމާޒަކީ މާލެއަށް ބަރޯސާވުން ނައްތާލައި، އިގްތިސާދީ ހަބަކަށް އައްޑޫ ސިޓީ ހެދުމެވެ.\nއެކަމަކު އެކަން ކުރާނީ ކިހިނެއް ހެއްޔެވެ؟ އިގުތިސާދީ ހަބަކަށް އައްޑޫ ހަދަން ރާވާފައިވާ ޕްލޭނަކީ ކޮބައިހެއްޔެވެ؟ އެ ޕްލޭން ފެންމަތި ވާނީ ކޮންއިރަކުން ހެއްޔެވެ؟\nކުރީގެ މެންބަރު ނިޒާރު ވިދާޅުވީ ފުރަތަމަ އަހަރު ތަރައްގީގެ ބޮޑުކަމެއް ނުފެނުނުކަމަށެވެ. މިއީ ދެވަނަ އަހަރެވެ. ބޮޑު ބަޖެޓުގެ އަހަރެވެ.\nފުރަތަމަ އަހަރު އެއްބިލިއަން ރުފިޔާ\nއައްޑޫ ސިޓީ ކައުންސިލުން ބުނި ގޮތުގައި ރައީސް އިބްރާހީމް މުޙައްމަދު ޞާލިޙުގެ ސަރުކާރަށް އެއް އަހަރު ފުރިގެންދިޔަ އިރު އައްޑޫގައި 1.2 ބިލިއަން ރުފިޔާގެ މަޝްރޫތައް ހިންގަން އެކި ފަރާތްތަކާ ވަނީ ހަވާލު ކޮށްފައެވެ.\nއައްޑޫގައި ހިންގަން ހަވާލުކޮށްފައިވާކަމަށް ވާހަކަދެކެވޭ މަޝްރޫޢުތަކުގެތެރޭގައި ރީޖަނަލް ވޭސްޓް މެނޭޖްމަންޓް ޕްރޮޖެކްޓް، އައްޑޫ ސިޓީ އިކްއަޓޯރިއަލް ހޮސްޕިޓަލް، އައްޑޫ ހައި ސްކޫލްގެ ފަސް ބުރީގެ މަލްޓިޕާޕަސް ހޯލް، އައްޑޫ ބެޑްމިންޓަން ކޮމްޕްލެކްސް، ހުޅުމީދޫ މިފްކޯ ބަނދަރު، ސެންޓްރަލް ޕަވާ ސްޓޭޝަން، މަރަދޫފޭދު ބަނދަރު، މަރަދޫ ބަނދަރު، މީދޫ ބަނދަރު، ހުޅުމީދޫ ބަހާއުއްދީން މަގު، އައްޑޫގެ މަގުތަކުގައި ތާރުއަޅައި މަރާމާތުކުރުން، ފޭދޫ ދަނޑުގައި ޓާފް އެޅުން، މީދޫގެ ގޮނޑުދޮށް ހިމާޔަތްކުރުން، ފޭދޫ ފަތާ ޓްރެކް، މީދޫ ފަތާ ޓްރެކް، ފޭދޫ ފުޓްބޯޅަ ދަނޑުގެ ގްރައުންޑް ބޭސް އަދި ހުޅުމީދޫ ފުޓްބޯޅަ ދަނޑުގެ ގްރައުންޑް ބޭސް ހިމެނެއެވެ. މީގެ ތެރޭގައި ހިމެނޭ ބޮޑެތި ޕްރޮޖެކްޓްތަކަކީ ރައީސް ޔާމީނުގެ ވެރިކަމުގައި ފެށިގެން ކުރިއަށް ދާކަންތައްތަކެވެ.\n"މި އުޅެނީ ދަނޑެއްގައި ޓާފު ނޭޅިގެންނެއްނޫން! މިއުޅެނީ މަސްްފެންގަނޑެއް ނެހެދިގެންނެއްނޫން! މިއުޅެނީ ބަނދަރެއް މަރާމާތު ނުކުރެވިގެނެއްނޫން!" ސަރުކާރުން ހިންގާ ބައެއް މަޝްރޫޢޫތަކަށް ފާޑުކިޔަމުން ޒުވާނުންތަކެއް ބުންޏެވެ.\n"މިއުޅެނީ އަތޮޅުން ވަޒީފާއެއް ނުލިބިގެން. ސްކޫލް ނިންމާ އެތައް ސަތޭކަ ދަރިވަރުންނަށް މަޖުބޫރުވެފައި ވަނީ އަތޮޅާއި ރަށް ދޫކޮށް އެހެން ދިމަދިމާއަށް ހިޖުރަކުރަން. މިއީ ހައްލުކުރަންޖެހޭ ކަމަކީ."\nމާޔޫސް ނުވާށޯ: ސޯބެ\nމިދިޔަ އަހަރުގެ ތެރޭގައި އައްޑުއަށް މާ ގިނަ ކަންތައްތަކެއް ކުރެވިފައި ނެތުމުން އުފެދިފައިވާ ނުތަނަވަސްކަމާ ގުޅޭ ގޮތުން ވާހަކަފުޅުދައްކަވަމުން އައްޑޫގެ މޭޔަރ ޢަބްދުﷲ ޞާދިޤް (ސޯބެ) މިދިޔަ އަހަރު ވިދާޅުވިއެވެ.\n"އަޅުގަނޑުގެ އެދުމަކީ އެއްވެސް ބޭފުޅަކު މާޔޫސްވެ ނުލެއްވުން. މަޝްރޫއުތައް ފެށުނީމާ އެ މަޝްރޫއުތައް ކުރިއަށް ދާނެ."\nމަޝްރޫޢުތައް ފެށުމުން މަޝްރޫޢުތައް ކުރިއަށްދާނެކަން އެންމެންނަށް ވެސް އެނގެއެވެ. ނޭގިގެން އުޅެނީ މަޝްރޫޢުތައް ފެށޭނެ ދުވަހެކެވެ. ރައްޔިތުންނަށް ނޭނގިގެން އުޅެނީ ދެވަނަ އަހަރުގެ މަޝްރޫޢުތަކެވެ. އެކަމުގެ ހޭލުންތެރިކަމެއް ރައްޔިތުންގެ ތެރޭގައި ނެތެވެ.\nތަރައްގީގެ ބޮޑުބައި އިންޑިއާއަށް\nއައްޑޫގެ މަގު ހެދުމާއި ބިން ހިއްކުމުގެ މަޝްރޫއުގެ ޑިޒައިން އަދި ޕްރޮޖެކްޓް މެނޭޖްމަންޓް ކޮންސަލްޓަންސީގެ މަސައްކަތް 7.1 މިލިއަން ޑޮލަރު (100 މިލިއަން ރުފިޔާ) އަށް އިންޑިއާގެ ދެ ކުންފުންޏަކާ ޕްލޭނިން މިނިސްޓްރީން ވަނީ ހަވާލުކޮށްފައެވެ.\nއައްޑޫގެ މަގު ހެދުމާއި ބިން ހިއްކުމުގެ މަޝްރޫއުގެ ޑިޒައިން އަދި ޕްރޮޖެކްޓް މެނޭޖްމަންޓް ކޮންސަލްޓަންސީގެ މަސައްކަތް އިންޑިއާގެ ދެ ކުންފުންޏަކާ ހަވާލުކުރީ 1221 ދުވަހުގެ ތެރޭގައި (ތިން އަހަރާއި ބައި) ނިންމާ ގޮތަށެވެ. އެއްބަސްވުމުގައިވާ ގޮތުން، މި މަޝްރޫއުގެ ޑީޓެއިލް ޕްރޮޖެކްޓް ހެދުމާއި ޕްރިލިމިނަރީ ޑިޒައިން ތައްޔާރު ކުރުން އަދި ބީލަމުގެ މަސައްކަތްތަކާއި ކޮންސްޓްރަކްޝަން ސުޕަވިޝަންގެ ކަންކަން އެލް އެންޑް ޓީ އިންފްރާސްޓްރަކްޗާ އާއި އިން ޖޭވީ ވިތު އެލްއީއޭ އެސޯސިއޭޓްސް ކުންފުނިން ކުރަން ޖެހެ އެވެ.\nދެރަކަމަކީ ތަރައްގީއަށް އިންޑިއާއިން ދަރަނި ދީފައި ތަރައްގީގެ މަސައްކަތް ކުރަން އިންޑިއާގެ ކުންފުނިތަކާއި މީހުން ބޭނުން ކުރަން މަޖުބޫރު ކުރާތީއެވެ. މަޝްރޫޢަށް ކަނޑައަޅާ ފައިސާގެ ބޮޑުބައި އިންޑިއާއަށް އަނބުރާ ވަންނަގޮތަށް މަޝްރޫޢުތައް ރާވާތީއެވެ. އިންޑިއާގެ މަސައްކަތްތެރިންނަކީ އިންތިހާއަށް ފަރުވާކުޑަ ބައެކެވެ. އައްޑޫ ލިންކު ރޯޑުގެ ތާރު އެޅީ ސަބްކޮންޓްރެކްޓަށް އިންޑިއާގެ ކުންފުންޏަކުންނެވެ. މަގު އޮތީ ހަދައި ނުނިމެނީސް ހަލާކުވެފައެވެ. މަސައްކަތުގެ ފެންވަރު އިންތިހާއަށް ދޯހަޅިއެވެ.\nއިންޑިއާއަށް ދިން ޕްރޮޖެކްޓާ ގުޅޭ ގޮތުން މީޑިއާގައި މީހަކު ކޮމެންޓް ކޮށްފައިވެއެވެ.\n"އައްޑޫގައި ތި މަޝްރޫއު ހިންގިޔަސް ހުރިހާ މޮޅެއް އަދި ފައިދާއެއް އޮތި އިންޑިޔާ މީހުންނަށް. މިކަމުން އައްޑޫ މީހަކަށް ވަޒީފާއެއްވެސް ނުލިބި ބޮލުގަ މި އެޅެނީ ބޮޑުދަރަންޏެއް. ދަރިންގެ ދަރިންނާހަމަޔަށްވެސް ނުދެއްކޭވަރުގެ."\nގައުމު ތަރައްގީކުރަން، އަތޮޅުތައް ތަރައްގީ ކުރަން ލޯނު ނަގަން އެބަޖެހެއެވެ. ޗައިނާއިން ނެގިޔަސް، އިންޑިއާއިން ނެގިޔަސް ލޯނުވާނީ ހަމަ ލޯނަށެވެ.\nރާއްޖޭގެ ތަރައްގީއަށް އިންޑިއާއިން ދޭ ލޯނަކީ އިންޑިއާއަށް ފައިދާ ހުރި ގޮތެއްގައި ކުރެވޭ ވިޔަފާރިިއެކެވެ. އިންޑިއާގެ ބޭންކްތަކުން ލޯނު ލިބިދާނެއެވެ. އެކަމަކު އެ ލޯނުން ކުރަންޖެހޭ މަސައްކަތް ވެސް ހިންގަން އިންޑިއާއިން ތަކެއްޗާއި މީހުން ރާއްޖެއަށް އެތެރެކުރެވޭއިރު އެމީހުންގެ މަސައްކަތާއި ސްޕީޑަށް ވެސް ބަލަން އެބަޖެއެވެ. މަސައްކަތުގެ ފެންވަރަށް ވެސް ބަލަންޖެހެއެވެ.\nކުރިއަށް އޮތީ ސަރުކާރުގެ ދައުރު\nރައްޔިތުންގެ މަޖިލީހުގައި އައްޑޫގެ ހުރިހާ ގޮނޑިއެއް ފުރުއްވަން ތިއްބެވީ އެމްޑީޕީ މެންބަރުންނެވެ. ސިޓީކައުންސިލްގެ ހުރިހާ ގޮނޑިއެއްގައި ތިއްބެވީ އެމްޑީޕީގެ މެންބަރުންނެވެ. ސަރުކާރަކީ ކޯލިޝަން ސަރުކާރަކަށް ވިޔަސް ބާރު އޮތީ އެމްޑީޕީގައެވެ. އައްޑޫގެ ގިނަ ބަޔަކު އެމްޑީޕީ ދެކެ ވަނީ އަމަށަކު ލޯތްބެއް ނޫނެވެ.\nސަރުކާރުގެ ތަރައްގީގެ މަޝްރޫޢަކަށް ހުރަސް އަޅާނެ ބަޔަކު އައްޑޫގައި ނެތެވެ. ކަން އެހެން އޮތުމުން ދެން ސަރުކާރުން އައްޑޫ ތަރައްގީ ކުރަންވީ ނޫންހެއްޔެވެ؟\nބާރު އޮތީ ސަރުކާރުގެ އަތުގައެވެ. ބާރު އޮތީ ކުރީގެ ހައުސިން މިނިސްޓަރ މުޢިއްޒުގެ އަތްޕުޅަކު ނޫނެވެ. ސިޓީ ކައުންސިލަށް މިހާރު ނުލިބިގެން އުޅެންޖެހޭ ބާރެއް ނެތެވެ. ކުރިއަށް އޮތީ ސަރުކާރުގެ ބާރެވެ. ސިޓީ ކައުންސިލްގެ ބާރެވެ.\nއައްޑޫގެ ތަރައްގީއާ ގުޅޭ ބޮޑެތި މަޝްރޫޢު ގުޅިފައި ވަނީ އިންޑިއާގެ "ދީލަތި" ކަމާއެވެ. އެ ދީލަތިކަން ހަރަކާތް ކުރަނީ ވަރަށް ލަސްލަހުންނެވެ. އެކަމުގެ ސާބިތު ހެއްކަކީ ރާއްޖޭގެ ޚާރިޖީ ވަޒީރު ޢަބްދުﷲ ޝާހިދު މިދިޔަ އަހަރު ފަހުކޮޅު ނިއުދިއްލީއަށް ކުރެއްވި ޒިޔާރަތުގައި، އިންޑިއާއާއި ދިވެހި ރާއްޖެ ގުޅިގެން ކުރިއަށް ގެންދާ އެކިއެކި ޕްރޮޖެކްޓްތައް އަވަސްކުރުމާ ގުޅޭ ގޮތުން އިންޑިއާގެ ފޮރިން ސެކްރެޓަރީއާ މަޝްވަރާކުރެއްވުމެވެ.\nރައްޔިތުންނަށް އޮތީ އުއްމީދު\nއައްޑޫގެ ތަރައްގީއަށް އިންތިޒާރު ކުރާ މީހުންނަށް އޮތީ ވާއެއްނުވާއެއް ނޭނގޭ ފޮނި އުއްމީދުތަކެކެވެ. އެ އުއްމީދުތައް ގުޅިފައި ވަނީ ސިޓީ ކައުންސިލާއި ސަރުކާރާއި ޖަމުއިއްޔާތަކާއި ވިޔަފާރިވެރިންނާއި ރައްޔިތުންނާއެވެ. މި ހުރިހާ ފަރާތްތަކެއްގެ ޒިިންމާ ހެއު ގޮތުގައި ނަގަން ފެށުމުން އައްޑޫ ތަރައްގީ ކުރެވޭނެއެވެ.\nމިއީ އައްޑުއަށްޓަކައިި ސަރުކާރުން ކޮންމެވެސް މޮޅު ކަމެއް ކޮށްދޭންވީ ވަގުތެވެ. ރައްޔިތުން ރުހި ގަބޫލުވާފަދަ ގޮތަކަށެވެ. މިއީ ބަދަލުގެންނަންވީ ވަގުތެވެ. މިއީ ނަތީޖާ ދައްކަންވީ އަހަރެވެ.\nރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމު ވިދާޅުވި ގޮތުގައި ފާއިތުވި އަހަރަކީ ނާޤާބިލް ސަރުކާރުގެ ނާއުއްމީދުން ފުރިގެންވީ އަހަރެކެވެ.\n"ދިވެހި ތާރީޚްދުށް ނާގާބިލު ސަރުކާރުގެ ނާއުއްމީދުން ފުރިގެންވާ އަހަރެއް. ތާރީޚީ ބޮޑު ބަޖެއްޓެއްގައި ރައްޔިތުންނަށް ކަމެއް ނުކޮށްދީ ދައުލަތުގެ މާލިއްޔާ ހުސްކޮށްލި އަހަރެއް." ޝިޔާމް ވިދާޅުވިއެވެ.\nއައްޑޫ ރައްޔިތުން ބޭނުން ވަނީ ޝިޔާމުގެ އަޑު އަހާކަށްނޫނެވެ. އައްޑޫ ރައްޔިތުން ބޭނުން ވަނީ ސަރުކާރުން ދައްކާ ވާހަކަތައް ހަގީގަތަކަށް ވާތަން ދެކޭށެވެ. އައްޑޫގެ ތަރައްގީ ޖައްވަށް ފަޒާޔަށް އަރައިގެން ދާތަން ދެކޭށެވެ.


Mahloof Ge Massala Eh Fonuvaeh Nulan, Engee Madhuvaa Liyekiyun Hushahalhan : PG - Vaguthu\nޔޫތު މިނިސްޓަރު އަހްމަދު މަހްލޫފްގެ މައްޗަށް ދައުވާކޮށްދިނުމަށް އެދިފައިވާ މައްސަލަ އަނބުރާ ފޮނުވާ ނުލާ ކަމަށާއި މަދުވާ ލިޔެކިއުންތައް ހުށަހަޅަން އެންޓި ކޮރަޕްޝަން ކޮމިޝަން (އޭސީސީ) އަށް އެންގީ ކަމަށް ޕްރޮސެކިއުޓާ ޖެނެރަލް (ޕީޖީ) އޮފީހުން ވިދާޅުވެއްޖެއެވެ.\nމަހްލޫފްގެ މައްސަލަ އަނބުރާ ފޮނުވާލާފައިވާ ކަމުގެ މައުލޫމާތު ރޭގެ ވަގުތެއްގައި ލިބުނެވެ. މައްސަލަ ފޮނުވާލި ކަމަށް ވަނީ ހެކިންގެ ބަޔާންތައް ސައްޚަ ނޫން ގޮތެއްގައި ނަގާފައިވާތީ ކަމުގައެވެ. އެކަމަކު ޕީޖީ އޮފީހުގެ ރަސްމީ ބަހެއް ރޭ ނުލިބުނެވެ.\nޕަބްލިކް ޕްރޮސެކިއުޓަރު އަދި ޕީޖީ އޮފީހުގެ މީޑިއާ އޮފިޝަލް އަހްމަދު ޝަފީއު މިއަދު "ވަގުތު" އަށް ވިދާޅުވީ މައްސަލަ އަނބުރާ ފޮނުވާލީ ކަމަށް ދެކެވޭ ވާހަކަތަކަކީ ރަނގަޅު މައުލޫމާތެއް ނޫން ކަމަށެވެ.\nޝަފީއު ވިދާޅުވި ގޮތުގައި އެ މައްސަލަ މިހާރު އޮތީ "ޑިއުޓީ ޕްރޮސެކިއުޝަން" މަރުހަލާގައެވެ. ދައުވާއާ މެދު ގޮތެއް ނިންމުމުގެ ކުރިން ސާފު ކުރަން ޖެހޭ ބައެއް ކަންކަން ހުރުމުން އޭސީސީއަށް އެކަން އެންގީ ކަމަށް އޭނާ ވިދާޅުވިއެވެ.\nއެހެންވިޔަސް އަދިވެސް އެ ލިޔެކިއުންތައް ލިބިފައިނުވާތީ އެ ކަން ކުރަން ދެވަނަ ފަހަރަށް އޭސީސީގައި އެދިފައިވާ ކަމަށް ޝަފީއު ވިދާޅުވިއެވެ.\n"މައްސަލަ އަދިވެސް އޮތީ ޕީޖީ އޮފީހުގައި، މައްސަލަ ބާއްވާފައި، އަޅުގަނޑުމެން އެދުނީ ސާފު ކުރަން ޖެހޭ ކަންކަން ސާފުކޮށްދީ ލިޔެކިއުން ފޮނުވަން، މައްސަލަ ފޮނުވާލި ވާހަކަ އެއީ ރަނގަޅު ވާހަކައެއް ނޫން،" ޝަފީއު ވިދާޅުވިއެވެ.\nއަހްމަދު މަހްލޫފްގެ މައްޗަށް ދެ ދައުވާއެއް ކުރަން އޭސީސީން ވަނީ އެދިފައެވެ. ޚިޔާނާތުގެ ކުށުގެ ދައުވާއާއި ދޮގު މައުލޫމާތު ދިން ކަމުގެ ކުށުގެ ދައުވާއެވެ.\nމި ދެ ދައުވާ ވެސް އޭނާގެ މައްޗަށް އުފުލަން ނިންމީ އެމްއެމްޕީއާރުސީގެ ބޮޑު ޚިޔާނާތުގައި ބައިވެރިވެވަޑައިގެންނެވި ކަމުގެ ތުހުމަތުގައެވެ.\nޖޫން 19, 2021 11:32\nއަދީބު އަތުން ފައިސާ ލިބުނީ މަހުލޫފަށް އެކަނި؟\nޖޫން 19, 2021 14:28\nޙިޔެއްނުވޭ محلوف ގެ މައްސަލަ ބެލޭނެގޮތެއް އޮންނާނެހެނެއް! މިއީ ވަރަށް ވާހަކަ!😱


Liverpool govaigen Klopp FA Cup final ah | Mihaaru\nސިޓީ ބަލިކޮށް ލިވަޕޫލް ގޮވައިގެން ކްލޮޕް އެފްއޭ ކަޕް ފައިނަލަށް\nމެޗަށް ފަހު ލިވަޕޫލްގެ ކޯޗު ކްލޮޕް، ސިޓީގެ ގާޑިއޯލާ އާއެކު.-- ފޮޓޯ: އޭއެފްޕީ\n16 އެޕްރީލް 2022 - 22:10\nލަންޑަން (އޭޕްރީލް 16) - އިނގިރޭސި އެފްއޭ ކަޕް ސެމީ ފައިނަލުގައި މެންޗެސްޓާ ސިޓީއާ ވާދަކޮށް 3-2 އިން މެޗު ކާމިޔާބުކޮށް ލިވަޕޫލް ގޮވައިގެން ކޯޗު ޔާގަން ކްލޮޕް ފުރަތަމަ ފަހަރަށް މުބާރާތުގެ ފައިނަލަށް ދަތުރުކޮށްފި އެވެ.\nމިއީ ލިވަޕޫލް އެފްއޭ ކަޕް ފައިނަލަށް ދަތުރުކުރި 15 ވަނަ ފަހަރެވެ. މިހާތަނަށް ހަތް ފަހަރު މުބާރާތް ކާމިޔާބު ކޮށްފައިވާ ލިވަޕޫލް އެންމެ ފަހުން ފައިނަލުގައި ކުޅުނީ މީގެ 10 އަހަރު ކުރިން، 2012 ވަނަ އަހަރު އެވެ. އެފަހަރު ފައިނަލުން ބަލިވީ ޗެލްސީ އަތުންނެވެ. މާދަމާ ރޭ ކުޅޭ ސެމީ ފައިނަލުގެ ދެވަނަ މެޗުގައި ވެސް ޗެލްސީ ކުޅޭނެ އެވެ. ލިވަޕޫލާ ދެކޮޅަށް ފައިނަލުގައި ނުކުންނާނީ ޗެލްސީ އާއި ކްރިސްޓަލް ޕެލަސް ކުޅޭ މެޗުން މޮޅުވާ ޓީމެކެވެ.\nLiverpool aai City ge vaadha verikan kuriyah, FA Cup semi-final mirey\nލިވަޕޫލްގެ ތިން ލަނޑު ވެސް ޖެހީ ފުރަތަމަ ހާފުގަ އެވެ. އެންޑީ ރޮބާޓްސަން ނަގައިދިން ކޯނަރަކުން މެޗުގެ ނުވަ ވަނަ މިނިޓުގައި އެޓީމުގެ ފުރަތަމަ ލަނޑު ޖެހީ ޑިފެންޑަރު އިބްރާހިމް ކޮނާޓޭ އެވެ. މިއީ އޭނާ ލިވަޕޫލަށް އެންމެ ފަހުން ކުޅުނު ތިން މެޗުގައި ޖަހައިދިން ތިންވަނަ ލަނޑެވެ. ބެންފީކާއާ ދެކޮޅަށް ޗެމްޕިއަންސް ލީގުގެ ކުއާޓާ ފައިނަލުގެ ދެ ލެގުގައި ވެސް އޭނާ ލަނޑު ޖެހި އެވެ. ނަމަވެސް މިދިޔަ ހަފްތާގައި ލީގުގައި މި ދެޓީމު ވާދަކުރި މެޗުގައި ކޮނާޓޭ އިނީ ބެންޗުގަ އެވެ.\nލިވަޕޫލްގެ ދެވަނަ ލަނޑު 17 ވަނަ މިނިޓުގައި ޖެހީ ސަޑިއޯ މާނޭ އެވެ. ސިޓީގެ ޑިފެންޑަރު ޖޯން ސްޓޯންސް ފަހަތުން ގޯލް ލައިން ކައިރީ ހުރި އެމެރިކާގެ ގޯލްކީޕަރު ޒެކް ސްޓެފެން އަށް ޖައްސާލި ބޯޅަ އޭނާ ކޮންޓްރޯލް ކޮށްލުމާ އެކު މާނޭ ވަނީ އެ ބޯޅައަށް މަސައްކަތްކޮށް ގޯލަށް ފޮނުވާލައިފަ އެވެ. ތިއާގޯ އަލްކަންތާރާ ދިން ޕާހަކުން ލިވަޕޫލްގެ ތިންވަނަ ލަނޑު ވެސް ޖެހީ މާނޭ އެވެ.\nމާނޭ ލިވަޕޫލްގެ ދެވަނަ ލަނޑު ޖަހަނީ.-- ފޮޓޯ: އޭއެފްޕީ\nމެންޗެސްޓާ ސިޓީގެ ފަރާތުން ފުރަތަމަ ހާފުގައި ފެނުނީ ދަށް ކުޅުމެކެވެ. އެޓީމަށް މި ހާފުގައި ފޮނުވާލެވުނީ ވެސް އެންމެ ހަމަލާއެކެވެ. އޭރިއާ ތެރެއިން ޖެކް ގްރީލިޝް އަށް ހަމަޖެހިގެން ބޯޅަ ފޮނުވާލަން ފުރުސަތު ލިބުނު ނަމަވެސް އޭނާ ފޮނުވާލި ބޯޅަ ބްލޮކް ކުރީ ވާޖިލް ވެން ޑައިކެވެ.\nފުރަތަމަ ހާފުގައި ނުކުޅެވުނަސް ދެވަނަ ހާފު ސިޓީން ފެށީ ވާދަވެރިކޮށެވެ. އެގޮތުން ދެވަނަ ހާފު ފެށިގެން ދެވަނަ މިނިޓުގައި އެޓީމުން ލަނޑެއް ވެސް ޖެހި އެވެ. ކެޕްޓަން ފެނާންޑީނިއޯ އަރިމަތިން ކުރިޔަށް އަރައި ހުސްކޮށްލާފައި ދިނީ ގެބްރިއެލް ޖީސަސް އަށެވެ. އޭނާ އޭރިއާ ތެރެއިން ފަބީނިއޯ ކައިރިން ނައްޓާފައި ދިން ބޯޅައިން ގޯލު ޖެހީ ގްރީލިޝް އެވެ.\nގޯލަށް ފަހު ސިޓީން ކުރިޔަށް ޖެހިގެން ކުޅުނު ނަމަވެސް މާ ގިނަ ފުރުސަތުތަކެއް ނުހޯދުނެވެ. އެންމެ ރަނގަޅު ފުރުސަތެއް ލިބުނީ ޖީސަސް އަށެވެ. ރަހީމް ސްޓާލިން މުޅިން ހުސް ކޮށްލާފައި އޭނާއަށް ތަނަވަސް ކޮށްދިން ދެ ފުރުސަތުގައި ވެސް ކާމިޔާބެއް ނުވި އެވެ.\nސިޓީގެ ދެވަނަ ލަނޑު މެޗުގެ ފުރިހަމަ ވަގުތު ހަމަވެގެން ކުޅުނު އިތުރު ވަގުތުގައި ޖެހީ ބެނާޑޯ ސިލްވާ އެވެ. އޭނާ މި ލަނޑު ޖެހީ ރިޔާދް މަހްރޭޒް އޭރިއާ ތެރެއިން ރޮބާޓްސަން ކައިރިން ނައްޓާފައި ގޮސް ހަނި އޭންގަލުން ގޯލަށް ފޮނުވާލަން ޖެހި ބޯޅަ، ކީޕަރު އެލިސަން ފައިގައި ޖެހިފައި ގޯލު ކުރިމައްޗަށް ހުރަސްވެގެން އައި ވަގުތު ބޯޅަ ގޯލަށް ފޮނުވާލައިގެންނެވެ.\nއިނގިރޭސި އެފްއޭ ކަޕް މެންޗެސްޓާ ސިޓީ ލިވަޕޫލް ޔާގެން ކްލޮޕް\nރަދީފް ގެ އެސްފީނާގެ ސަބަބުން ސިޓީ ބަލިވީ!\nމަރުހަބާ ލިވަޕޫލް.އެކުވެރި @ލެއްގިކޮމިޝަނަރް ބްރޯ އަށް ލިބުނު ފުން ހިތާމައިގަ ބައިވެރިވަން..އެހެން ކްލަބްތައް ބަލިވާ ދުވަސްތަކުގަ ބްރޯ އަބަދުވެސް މަލާމާތުގެ ރާގުގަ ކޮމެންޓްކުރާނެ.އެކަމަކުވެސް އެމަގުން ހިނގަން އަހަރުމެން ނެތިން.ފުޓްބޯޅަ އެއީ ބަލިވުން / އެއްވަރުވުން އަދި މޮޅުވުން އެކުލެވޭ ކަމެއް.މި ނުކުތާއަށް ވިސްނައިގެން ކުރިއަށް ދިޔައީމަ ރަނގަޅުވާނެ.ހިތްވަރުކުރާތި ބްރަދާ.ވ.ވެދުން\nޜަދީގަކަށް މަލާމާތް ކުރާނެ ޗާންސެއް އާސެނަލަކުން ނުދިނޭ. ދެން އެހެންވީމަ ކޮންމެވެސް އެއްޗެކޭ ކިޔަނީދޯ؟ ތިންބަލިން އެހަދާލި ހެޓްރިކަކުން މަނިކުފާނުގެ ހިތަށް ލިބުނު ފުންހިތާމައިގާ އަޅުނގަޑުވެސް ބައިވެރިވަން. ލީގު ނިމޭރު އަސްލު މަގާމަށް ރުޖޫވާނެކަމާމެދު އެއްވެސް ޝައްކެއް ނުކުރަން\nލެއްގިކޮމިޝަނަރް. ކަލޭ ކިތަންމެ ވަރަކަށް ސިޓީ ރޭގަ ބަލިވެ ކަޓައިގެން ދިޔަވާހަކަ ނުދައްކަން އުޅުނަސް މުޅި ބީބީސީގަ އޮތީ އެވާހަކަ.ކަލޭ ހިތުން ސިޓީ ދުވަހަކުވެސް ބަލިނުވާނެ.އެވިސްނުމުގަ ކަލޭ ހުންނާތީވެ ހިތާމަކުރަން.


Dho?! "Cuties" film ge massala boduve Netflix cancel kuranee\n"ކިއުޓީސް" ގެ މައްސަލަ ބޮޑުވެ ނެޓްފްލިކްސް ކެންސަލްކުރަނީ\nމި މަހުގެ ނުވަ ވަނަ ދުވަހު ނެޓްފްލިކްސް އިން ދުނިޔެއަށް ޕްރިމިއާކުރި ކަމިން އޮފް އޭޖު ކޮމެޑީ ޑްރާމާ، "ކިއުޓީސް" ގެ މައްސަލަ ބޮޑުވެ ނެޓްފްލިކްސް ކެންސަލްކުރާ މީހުންގެ އަށް ގުނަ މައްޗަށް ޖެހިލާފައިވާ ކަމަށް ރިޕޯޓްތައް ބުނެފިއެވެ. "ކެންސަލް ނެޓްފްލިކްސް" ފަދަ ހޭޝްޓެގްތައް ޓްވިއާ އާއި މުޅި ސޯޝަލް މީޑިއާގައި ޓްރެންޑްވެ ފިލްމާއި ނެޓްފްލިކްސް އަށް ފާޑުކިޔުން އޮހެމުންދިޔަ ނަމަވެސް "ކިއުޓީސް" ވެފައި ވަނީ އެމީހުންގެ ކޮންޓެންޓަށް ބަލާއިރު މި ދުވަސްވަރު އެންމެ ހިނގާ ފިލްމަށެވެ. އަދި ވަކިން ހާއްސަކޮށް މި ފިލްމުގެ ރޭޓިންސް އުޅެނީ ވަރަށް މަތީގައެވެ.\nސަންޑޭންސް ފިލްމު ފެސްޓިވަލްގައި މި އަހަރުގެ ޖެނުއަރީ މަހު އަދި ފްރާންސްގައި މިދިޔަ އޯގަސްޓް މަހު ޕްރިމިއާ ކުރި "ކިއުޓީސް" ގެ މައްސަލަ ހޫނުވެފައި ވަނީ ޖިންސީގޮތުން ހިތާއި ނަފުސަށް އަސަރުކުރާ ފަދަ ކޮންޓެންޓްތަކެއްގެ ތެރޭގައި ކުޑަކުދިންތަކެއް ބޭނުންކޮށްފައިވާ މައްސަލައިގައެވެ. ފާޑުކިޔާ މީހުން ބުނަނީ ފިލްމުގައި ކުޑަކުދިންތައް ބޭނުންކޮށްފައި ވަނީ އެއްގޮތަކަށް ވެސް އެމީހުންނާ ނުގުޅޭ މަންޒަރާއި ވާހަކަ އާއި ޑައިލޮގުތަކުގައި ކަމަށެވެ.\nކަންމިހެން ވެފައި ވަނިކޮށް ފިލްމުގެ މައްސަލަ އިތުރަށް ހޫނުވެގެން ދިޔައީ ފިލްމު ޕްރޮމޯޓްކުރުމަށް ނެޓްފްލިކްސް އިން އާންމުކުރި ޕޯސްޓަރުގައި އަނެއްކާވެސް އޭގެ ޗައިލްޑް އެކްޓަރުންތައް އެމީހުންނާ ނުގުޅޭ ހެދުމާއި ޕޯޒްތަކެއްގައި ދައްކާލުމުންނެވެ. ފަހުން ނެޓްފްލިކްސް އިން ވަނީ އެ ޕޯސްޓަރު ނަގައިފައެވެ. ނަމަވެސް ފިލްމަށް އަމާޒުވާ ފާޑުކިޔުންތައް ނެޓްފްލިކްސް އާއި ފިލްމުގެ ޑައިރެކްޓަރު މައިމޫނާ ޑޮކޯރީ ވެސް ދިފާއުކުރެއެވެ.\nޑައިރެކްޓަރު ބުނެފައި ވަނީ އޭނާގެ މަގުސަދަކީ ކުޑަކުދިން އެފަދަ ގޮތެއްގައި ޕްރޮމޯޓްކޮށް އެ މައްސަލަ އަށް ހިތްވަރު ދިނުން ނޫން ކަމަށާއި މުޖުތަމައުގައި އޮތް މި މައްސަލަ އަށް މީހުންގެ ސަމާލުކަން ގެނައުން ކަމަށެވެ. ނަމަވެސް އޭނާ ބުނެފައި ވަނީ ސަމާލުކަން ލިބުނުއިރު ސަމާލުކަން މި ލިބުނީ އޭނާ ބޭނުންވި ގޮތަށް ނޫން ކަމަށެވެ.


Emme nazaahaiytheri MP akee Inthi kamah Raees Solih vidhaalhuvi: Inthi | ThePress\nއެމްޕީންގެ ތެރެއިން އެންމެ ނަޒާހަތްތެރީ އިންތިކަމަށް ރައީސް ސޯލިހް ވިދާޅުވި: އިންތި\nގިނަ ފާޑުކިޔުންތައް ޗެއާޕާސަން ކަމަށް ވާދަ ކުރައްވާ ފައްޔާޒަށް އަމާޒު ކުރެއްވި\nރައްޔިތުން މަޖިލީހުގައި ތަމްސީލް ކުރައްވާ އެމްޑީޕީގެ މެންބަރުންގެ ތެރެއިން އެންމެ ނަޒާހާތްތެރި އެއް ބޭފުޅަކީ އިންތި ކަމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވި ކަމަށް އެމްޑީޕީގެ ޗެއާޕާސަންގެ މަގާމަށް ކުރިމަތިލައްވާފައިވާ ކެންޑިޑޭޓް އަދި މާފަންނު އުތުރު ދާއިރާގެ މެންބަރު އިމްތިޔާޒް ފަހްމީ (އިންތި) ވިދާޅުވެއްޖެއެވެ.\nއިންތި މިހެން ވިދާޅުވީ "ދަ ޕްރެސް" އަށް ދެއްވި ހާއްސަ އިންޓަވިއުގައި ވާހަކަ ދައްކަވަމުންނެވެ. އެމްޑީޕީގެ ރައީސް މުހައްމަދު ނަޝީދާއި ރައީސް ސޯލިހްގެ ފަރާތްޕުޅުން އޭނާއަށް ލިބިވަޑައިގެންފައިވާ އެއްބާރުލުމާއި ތައުރީފުގެ ވާހަކަތައް ހިއްސާ ކުރައްވަމުން އިންތި ވިދާޅުވީ، މިއަދާ ހަމައަށް އެ ޕާޓީއަށްޓަކައި އޭނާ ވެވަޑައިގެންފައިވާ ގުރުބާނީތަކުގެ ވާހަކާ އެ ބޭފުޅުން ދައްކަވާ ކަމަށެވެ. މަގުމަތީގައި މުޒާހަރާއެއް ކުރަން ޖެހުނަސް، ހަރުގެތެރޭގައި ސްޕީޗެއް ދޭނެ މީހަކު ނެތި އެކަން ކުރައްވަން ޖެހިވަޑައިގަތަސް، އަދި މަޖިލީހުގައި ވޯޓެއްލާން ޖެހޭ ފަދަ ހާލަތްތަކުގައި ވެސް ސާބިތުކަމާއެކު ހުންނަވާ އެއްބޭފުޅަކީ އިންތި ކަމުގައި އެ ބޭފުޅުން ފާހަގަ ކުރައްވާ ކަމަށް އިންތި ވިދާޅުވިއެވެ.\n"ރައީސް މުހައްމަދު ނަޝީދަށް ތާއީދު ކުރާ ކަަމަށް ވަރަށް ގިނަ ފަރާތްތަކުން ދައްކާ. ހަމަ ރައީސް އިބްރާޙިމް މުހައްމަދު ސޯލިހް ވެސް އަޅުގަނޑާއެކު މަސައްކަތް ކުރެވުނު. ވަރަށް ގާތުން އަދި ވަރަށް ހެޔޮ ބަސްފުޅުތައް އަޅުގަނޑާ މެދު އެބޭބޭފުޅުންގެ ތަޖުރިބާގެ އަލީގައި ވިދާޅުވެފައިވޭ. ރައީސް ސޯލިހް އެންމެ ފަހުންވެސް ވިދާޅުވެފައި ވަނީ ރައްޔިތުން މަޖިލީހުގައި ނަޒާހާތްތެރި އެންމެ މީހަކު އިންނަ ކަމަށް ވަނީ ނަމަ އެ ލިސްޓުގެ އެންމެ ކުރީގައި އޮންނަންޖެހޭނެ ނަމަކީ އަޅުގަނޑުގެ ނަމޭ."\nރައީސް ސޯލިހް ވިދާޅުވި ބަސްފުޅެއް ހިއްސާ ކުރައްވަމުން އިންތި ވިދާޅުވީ، ރައްޔިތުން މަޖިލީހުގައި ނަޒާހާތްތެރި އެންމެ މީހަކު އިންނަވާ ނަމަ، އެ ލިސްޓުގެ އެންމެ ކުރީގައި އޮންނަން ޖެހޭނެ ނަމަކީ އޭނާގެ ނަން ކަމުގައި ރައީސް ސޯލިހް ވިދާޅުވި ކަމަށެވެ.\nއެ ދެބޭފުޅުންގެ ތެރެއިން ކޮންމެ ބޭފުޅަކާ އެކުގައި ވެސް މަސައްކަތް ކުރައްވަން ފުރުސަތު ލިބިވަޑައިގަތުމަކީ މިއަދު އިންތި އުފާ ކުރައްވާ ކަމެއްގެ ގޮތުގައި އޭނާ ފާހަގަ ކުރެއްވިއެވެ. އެގޮތުން ކޮންމެ ބޭފުޅެއްގެ ފަރާތްޕުޅުން ވެސް ވަރަށް ގިނަ ކަންކަން ދަސްވި ކަމަށް އޭނާ ވިދާޅުވިއެވެ. ނަމަވެސް ރައީސް ނަޝީދާއި ރައީސް ސޯލިހުގެ ތެރެއިން ވަކި ބޭފުޅެއް ހިޔާރު ކުރެއްވުމަށް އިންތި އުޒުރުވެރިވެވަޑައިގަތެވެ.\nއިމްތިޔާޒް ފަހުމީ، ދަ ޕްރެސް އަށް އިންޓަވިއު ދެއްވަނީ / ފޮޓޯ: އަހުމަދު އިޔާދު - ދަ ޕްރެސް\nއެމްޑީޕީގެ އެތެރޭގެ އިންތިހާބަށް ފަހު ދެން އެންމެ އަވަހަށް އަންނާނެ އިންތިހާބަކީ އަންނަ ރިޔާސީ އިންތިހާބު ކަމަށް ވާއިރު، އެ އިންތިހާބުގައި އިންތި ހުންނަވާނީ ޕްރައިމަރީއާ އެއްކޮޅަށް ކަމަށް ވިދާޅުވިއެވެ. އެމްޑީޕީގެ އަސާސީ ގަވާއިދު ބުނާ ގޮތުގައި ރިޔާސީ އިންތިހާބަށް ކެންޑިޑޭޓެއް ކުރިމަތިލައްވާ ނަމަ އެ ކެންޑިޑޭޓެއް ކަނޑައަޅާނީ އެމްޑީޕީގެ ޕްރައިމަރީން ކަމަށް އޭނާ ވިދާޅުވިއެވެ. އެހެންކަމުން ޕްރައިމަރީން ހޮވޭ ކޮންމެ ކެންޑިޑޭޓަކާ އެކުގައި އޭނާ ހުންނަވާނެ ކަމަށް ވިދާޅުވިއެވެ. އެއީ ރައީސް ސޯލިހް ކަމުގައި ވިޔަސް ރައީސް ނަޝީދު ކަމުގައި ވިޔަސް ޕްރައިމަރީ ކާމިޔާބު ކުރައްވާ ބޭފުޅަކާ އެކުގައި އިންތި ހުންނަވާނެ ކަމަށާއި، ޗެއާޕާސަން ކަން ލިބިވަޑައިގަތަސް އެއީ އިންތިގެ ނިންމެވުން ކަމަށް އޭނާ ވިދާޅުވިއެވެ.\nއެމްޑީޕީގެ ޗެއާޕާސަންގެ މަގާމަށް އިންތި ކުރިމަތިލައްވައިގެން އުޅުއްވާ އިރު އޭނާއާ ވާދަކުރައްވާ ކެންޑިޑޭޓަކީ ޗެއާޕާސަންގެ މަގާމަށް އެންމެ އެކަށީގެންވާ ފަރާތް ނޫން ކަމަށް އިންތި ފާހަގަ ކުރެއްވިއެވެ. މިސާލު ޖައްސަވަމުން އޭނާ ވިދާޅުވީ، އެމްޑީޕީގެ އެތެރޭގެ ހިންގާ މަސައްކަތްތަކުގެ ތެރެއިން އިކޮނޮމިކް މިނިސްޓަރު ފައްޔާޒް އިސްމާއިލަކީ އެ ޕާޓީގެ އިގްތިސޯދީ ކޮމެޓީގެ މުގައްރިރު ކަމަށާއި ވެރިކަން ލިބުނު ފަހުން އެ ކޮމިޓީގެ އެއްވެސް ބައްދަލުވުމެއް ބާއްވާފައި ނުވާ ކަމަށެވެ.\nއިކޮމޮނިކް މިނިސްޓަރު ކަމުގެ މަސްއޫލިއްޔަތު އަދާ ކުރައްވަމުން މިހާރު އިގްތިސޯދީ ކޮމިޓީގެ މުގައްރިރު ކަމުގައި ހުންނަވާ އިރު، އެ ކޮމިޓީ ނުހިންގެވޭ ބޭފުޅަކަށް އެމްޑީޕީގެ ޗެއާޕާސަން ކަން ލިބިވަޑައިގަތުމުން އެ މަގާމު އަދާ ކުރެއްވޭނެ ކަމާ މެދު އިންތި ސުވާލު އުފެއްދެވިއެވެ. ހަމައެއާއެކު އިކޮނޮމިކް މިނިސްޓްރީގެ ތެރޭގައި ވެސް ބައިވަރު ކަންކަން ނުކުރެވި ހުރި ކަން ފަހާގަ ކުރައްވާ ވާދަވެރި ކެންޑިޑޭޓަށް އިންތި ފާޑުވިދާޅުވިއެވެ. ފައްޔާޒް ހިމެނޭ ކޮމެޓީ ނުހިނގުމަކީ މައްސަލައެއްގެ ގޮތުގައި ފާހަގަ ކުރައްވަމުން އިންތި ވިދާޅުވީ، އިންތިއަށް ޗެއާޕާސަން ކަން ލިބިވަޑައިގެންފި ނަމަ އެމްޑީޕީގެ ހުރިހާ ކޮމިޓީތައް ހިންގުމަށް ބާރު އަޅުއްވާނެ ކަމަށެވެ.\nއެމްޑީޕީގެ އެތެރޭގައި އޮތް ދެބައިވުމާ ގުޅޭ ގޮތުން އިންތި ވިދާޅުވީ، އެ ޕާޓީއަކީ ގިނަ މެންބަރުންތަކެއް ހިމެނިގެން ހިންގާ ޕާޓީއެއް ކަމަށްވާތީ ދެބަސްވާ ފަހަރުތައް އަންނާނެ ކަމަށާއި ހިޔާލު ތަފާތުވުމަކީ މައްސަލައެއް ނޫން ކަމަށެވެ. ނަމަވެސް އިންތިހާބުތަކުގައި ވާދަ ކުރަން ނުކުންނަ އިރު މުޅި ޕާޓީ އެކަތިގަނޑެއްގެ ގޮތުގައި ނިކުންނަ ކަން ފާހަގަ ކުރައްވަމުން އިންތި ވިދާޅުވީ، މިހާރު އޮތް ދެބަސްވުންތަކާ އެކުގައި ވެސް އެ ޕާޓީ އެކަތިގަނޑަކަށް ހެދޭނެ ބޭފުޅަކީ އޭނާ ކަމަށެވެ.\nއިބްރާހިމް މުހައްމަދު ސޯލިހް އިމްތިޔާޒް ފަހުމީ އެމްޑީޕީ މިނިސްޓާ އޮފް އިކޮނޮމިކް ޑިވެލޮޕްމަންޓް، ފައްޔާޒް އިސްމާއިލް މުހައްމަދު ނަޝީދު ސިޔާސީ ސިޔާސީ ޕާޓީ\nއަމިއްލައަށް ތިމާނަޒާހަތް ތެރިކަމަށް ބުނީމަ އެއީ ދޮގުވެރިއެއްކަމުގެ ހެއްކެއް!


Raees Nasheed avahaara kohlan govaali mahsala hoonuvumaai eku noos bayaaneh\nމުހައްމަދު ލަމްޢާން: ފައިލް ފޮޓޯ\nހަބަރު | ސިޔާސީ | 12 ޖުލައި 2018 |6ކޮމެންޓް\nފެނަކަ ކޯޕަރޭޝަންގެ އެކްޓިން މެނޭޖިން ޑިރެކްޓަރު މުހައްމަދު ލަމްޢާން ކުރީގެ ރައީސް މުހައްމަދު ނަޝީދު އަވަހާރަކޮށްލަށް ގޮވާލި މައްސަލަ ހޫނުވުމާއިއެކު ލަމްޢާންގެ ޓްވިޓަރ އެކައުންޓް ހެކްކޮށްފައިވާކަމަށް ބުނެ ފެނަކަ ކޯޕަރޭޝަނުން ނޫސްބަޔާނެއް ނެރެފިއެވެ.\nލަމްޢާންގެ ޓްވިޓަރ އެކައުންޓުން ރައީސް ނަޝީދު އަވަހާރަކޮށްލަން ގޮވާލާފައިވަނީ ރައީސް އަބްދުﷲ ޔާމީންގެ ރަނިންމޭޓް ޑރ މުހައްމަދު ޝަހީމް ޢަލީ ސައީދާއި ގުޅޭގޮތުން ރައީސް ނަޝީދު ކުރެއްވި ޓްވިޓަކަށް ކުރި ރިޕްލައިގައެވެ.\nއެކަން ހޫނުވީ ބައެއް މީޑިއާތަކާއި ސޯޝަލް މީޑިއާގައި ލަމްޢާނާއި ސަރުކާރަށް ފާޑުކިއުން އަމާޒު ވުމުންނެވެ. ނަމަވެސް އެހާތަނަށް ލަމްޢާންގެ ޓްވިޓަރ އެކައުންޓް ހެކްކޮށްފައިވާކަމަށް ފެނަކައިންވެސް ބުނެފައެއް ނުވެއެވެ.\nގާތްގަނޑަކަށް ނުވަ ގަޑިއިރަށް ވުގެ ގިނަ އިރު ފަހުން ފެނަކަ ކޯޕަރޭޝަނުން މިރޭ ނެރުނު ނޫސްބަޔާނެއްގައި ބުނެފައިވަނީ އެ ކުންފުނީގެ ޑެޕިއުޓީ މެނޭޖިން ޑިރެކްޓަރ މުޙައްމަދު ލަމްޢާނުގެ ޕާސަނަލް ޓްވިޓާ އެކައުންޓް ހެކްކޮށް،\nބަޔަކު އެ އެކައުންޓް މެދުވެރިކޮށް ރައްޔިތުންގެ މެދުގައި ނަފުރަތު އުފެދޭ ގޮތަށް ދޮގު ޚަބަރާއި މަޢުލޫމާތު، ފަތުރަމުން ގެންދާ ކަމުގައެވެ.\nNoosbayaan: @TeamFenaka DMD @mohamedlamaan ge amihla Tweeter account vanee heck koffa.@VaguthuOnline @raajjemv @sunbrk @Mihaarunews @Ch13official @vfp_mv @addulive @avasmv @PSMnewsmv @tvmaldives @Sangu_tv @vtvmaldives pic.twitter.com/zLFdnqJ1Kq\n— Fenaka Corporation (@TeamFenaka) July 11, 2018\nފެނަކައިން ނޫސްބަޔާން ނެރުމުގެ ވަގުތުކޮޅެއް ކުރިން ލަމްޢާންގެ ޓްވިޓަރ އެކައުންޓްވަނީ ޑިއެކްޓިވޭޓްވެސް ކޮށްފައެވެ.\nފެނަކަ ކޯޕަރޭޝަންގެ ނޫސް ބަޔާނުގައި އިތުރަށް ބުނެފައިވަނީ މިފަދަ ދޮގު ޚަބަރާއި މަޢުލޫމާތުތަކަށް މީޑިއާތައް ސަމާލުވެ މީސްމީޑިއާގައި ނުފެތުރުމަށް އިޢުތިމާސްކުރާ ކަމުގައެވެ. އަދި، މި މައްސަލަ ކަމާބެހޭފަރާތްތަކުން ބަލަމުން ގެންދާކަމަށްވެސް ފެނަކައިން ބުނެފައި ވެއެވެ.\nފެނަކައިގެ އެމްޑީއަކަށް ލަމާން\n"އާޖަނަރޭޓަރު ބެހެއްޓުމުން ވެސް މަޑަވެއްޔަށް 24 ގަޑިއިރު ކަރަންޓު ނުލިބޭ"\nއިބޫއަށް ތާއީދު ކުރި ހއ.ދިއްދޫ ފެނަކަ ހަތަރު މުވައްޒަފަކު އެހެން ރަށްރަށަށް\nކަރަންޓު ކެނޑި ރަތަފަންދޫގެ މުވައްސަސާތަކާއި ސްކޫލު ބަންދު\nތިބާވަތުގެ ވާހަކަ ދައްކައި ފަހުން އެކަން އެހެންގޮތްގޮތަށް ވާހަކަ ބަދަލުކުރިޔަސް އަދި ހެކްކޮށްގެން އެވާހަކަ ދެއްކިޔަސް އެވާހަކަ އެ އޮތީ ބުނި މީހަކު ބުނެފަ ވީމާ، ތިޔަ ކަމާއި މެދު ހަށިފާރަވެ ތިބުން ބުއްދިވެރި - އަޑެއްކިޔާފަ ރެނދުލާފާނެ\nތީދެން ހެކްކުރާވަރުގެ އެއްޗެއްތަ...!!!\nޕާރސަނަލް އެކައުންޓާ ފެނަކައާ އޮތީ ކޮންގުޅުމެއް. ޕާރސަނަލް އެކައުންޓް ހެކްކުރީމަ ފެނައިން ނޫސް ބަޔާން ނެރެން ސަބަބެއް ނުވިސްނުނު.\nތި ކަލޭގެ ޖަހާ ގާތިލެއްގެ ވައްތަރު\nޙަހަހަހަ. މިހީވަނީ އަހަންނަކީ މޮޔައިންގެ ތެރޭގައި ހިމެނޭ މީހެއް ކަމަށް ހެއްޔެވެ؟ ލަނޑުލިބުނީމަ ބަހަނާ. ދޮގު ބުހުތާނު ބަހަނާ ހަދަން މޮޅުބައެއް.\nމިވަރުގެ ފިނޑި މީހުންދޯ މި ފުއްޕަނީ އަދި، ތި ހެކް ނުކުރާކަން އެންމެނަށް އެނގޭކަލޯ


Mahaldheeb Fuvahmula center ge nann badhalu koh hidhumafulhaa kohfi - AO News\nމަހަލްދީބް ފުވައްމުލައް މެޑިކަލް ގެ ނަން ބަދަލުކޮށް ހިދުމަތްފުޅާކުރަނީ\n‘މަހަލްދީބް ފުވައްމުލައް މެޑިކަލް’ ގެ ނަން ‘ފާރުޤް ހެލްތް ކެއާރ’ ގެ ނަމަށް ބަދަލުކޮށް އިތުރު ގިނަ ހިދުމަތްތަކާއި އަލުން ފަށުމުގެ ތައްޔާރީތައް ވާން ފަށައިފިއެވެ.\nމަހަލްދީބް މެޑިކަލް ސެންޓަރު އަކީ އެކި ބަލިތަކަށް ހާއްސަ ސްޕެޝަލިސްޓް ޑަކްޓަރުން ޚިދުމަތް ދެމުން އަންނަތަނަކަށްވާ އިރު މި ތަނުގެ މެނޭޖްމެންޓުން ބުނީ އެ ޓީމްގެ އެންމެ ބޮޑު އަމާޒަކީ އެ ތަނުގެ ނަން ރީބްރެންޑްކޮށް އަލުން ފަށައިގަންނައިރު ފުވައްމުލައް ސިޓިގެ ރައްޔިތުންނަށް ރަނގަޅު ފެންވަރެއްގެ ސިއްހީ ހިދުމަތް ފޯރުކޮށް ދިނުންކަމަށެވެ.\nއިތުރަށް މަހަލްދީބް މެޑިކަލް ސެންޓަރު އިން ބުނީ މި ވަގުތުވެސް އެ ތަނުގައި އަންހެނުންގެ ހާއްސަ ޑޮކްޓަރުގެ ހިދުމަތްވެސް ލިބިގެންދާއިރު ޑޮކްޓަރަށް ދެއްކުމަށްފަހު ހަދަންޖެހޭ ޓެސްޓްތައް ވެސް އެތަނުން ހެދޭނެކަަމަށެވެ. އަދި މިހާރު އިންފާޓިލިޓީ އަށް ފަރުވާ ކުރުމުގެ ހިދުމަތްވެސް އެ ކްލިނިކުން ފަށާފައިވާއިރު ހުރިހާ ވައްތަރެއްގެ ހޯމޯންސް ޓެސްޓް މިހާރު ހެދޭނެކަމަށް އެ ކްލިނިކުން ވަނީ ބުނެފައެވެ. “މީހަރުވެސް7ވަރަށްކަށް ޕޭޝެންޓުން ހިދުމަތް ހޯދަމުންދާކަން ފާހަގަކޮށްލަން. މިއީ ލިބުނު ވަރަށް ބޮޑު ކާމިޔާބީއެއް” އެ ކްލިނިކުން ބުންޏެވެ.\nމީގެ އިތުރުން އެ ކްލިނިކުން މިހާރު ޑެންޓަލް ހިދުމަތްވެސް ލިބިގެންދާކަން ފާހަގަކޮށް މެނޭޖްމެންޓުން ބުނީ އަންނަ މަހު ޑެންޓަލް ލޭޒަރ ހިދުމަތް ދިނުމަށްވެސް އެ ކްލިނިކުން ތައްޔާރުވަމުން އަންނަކަމަށެވެ. އަދި އަންނަމަހު އިންޑިއާގެ ހަމުގެ ޑޮކްޓަރެއްވެސް އެ ކްލިނިކަށް ޒިޔާރަތްކުރުމަށް ހަމަޖެހިފައިވާއިރު، ތިން ދުވަހަށް ޑޮކްޓަރު ބަލި މީހުން ބަލާނެކަމަމަށް އެ ކްލިނިކުން ވަނީ ބުނެފައެވެ.\nމީގެ އިތުރުން މިހާރުވެސް އޮންލައިންކޮށް ބައެއް ހިދުމަތް ދެމުން އަންނަކަން ފާހަގަކޮށް އެ ކްލިނިކުން ބުނީ ފިޒީޝިއަން އަށް ދެއްކުންވެސް އޮންލައިންކޮށް ކުރިއަށް ދާކަމަށެވެ. އަދި ކުރިއަށް އޮތް މުސްތަގުބަލުގައި އެ ކްލިނިކްގެ ހިދުމަތް މިހާރަށްވުރެ ރަގަޅުވެގެންދާނެކަމަށް އެ ފަރާތުން ވަނީ ބުނެފައެވެ،\nމަހަލްދީބް މެޑިކަލް ސެންޓަރު ފުވައްމުލައް ސިޓީގެ ގޭގެއަށް ޒިޔާރަތްކޮށް ބަލިމީހުންގެ ބެލުމުގެ ހިދުމަތްވެސް ތައާރަފްކޮށްފައިވާއިރު ރަށުން ބޭރެން ޑޮކްޓަރަށް ދެއްކުމަށް ފުވައްމުލައް ސިޓީ އަށް ޒިޔާރަތްކުރާ ފަރާތަކަށްވެސް ލުއިފަސޭހަ ވާނެ ގޮތަށް ހިދުމަތް ދިނުމަށް އެ ސެންޓަރުން އަންނަނީ މަސައްކަތްކުރަމުންނެވެ.\nމަހަލްދީބް ފުވައްމުލައް މެޑިކަލް ސެންޓަރަ ގެ ނަމުގައި ފުވައްމުލައް ސިޓީގައި ކްލިނިކެއް ހުޅުވުނީ 27 މެއި 2000 ވަނަ އަހަރުގައެވެ. 2000 ވަނަ އަހަރުން ފެށިގެން ފުވައްމުލައް ސިޓީގައި މެދުކެޑުމެއްނެތި ސިއްހީ ޚިދުމަތްދެމުން ގެންދާ މި ކްލިނިކްގައި ސިއްހީ ދާއިރާގެ ތަޖުރިބާކާރުންނާއެކު އެންމެ މަތީ ފެންވަރަށް ޚިދުމަތް ދެމުން އަންނައިރި މިއީ އާންމުންގެ އިތުބާރު ލިބިފައިވާ މެޑިކަލް ސެންޓަރެކެވެ.\nމަހަލްދީބް ފުވައްމުލައް މެޑިކަލް


Noorul-islam.NET :: ސުވަރުގެ ވަންނާނީ…\nތާރީޚް: 22 އޮކްޓޯބަރ 2010\nސުވަރުގެ އަކީ މާތްﷲ ގެ އަޅުތަކުންގެ ތެރެއިން ދުނިޔެމަތީގައި އެކަލާނގެއަށް ބޯލަނބައި ކިޔަމަންގަތް އަޅުންނަށް އެކަލާނގެ މިހާރުވެސް ތައްޔާރު ކުރައްވަވާފައިވާ އެކަލާނގެ ރަޙްމަތުގެ ގޯއްޗެވެ. ފަހެ އެތަނުގައި ތާއަބަދު ތިބުމަށް ނޭދޭނީ ކޮންބައެއް ހެއްޔެވެ!<?xml:namespace prefix = "o" ns = "urn:schemas-microsoft-com:office:office" />\nއޯގާތެރިވަންތަ ﷲގެ މި މަތިވެރި ނަޞީބުލިބޭނީ އަރަހުށި ހުސްޠާހިރުވަންތަ ﷲގެ ފަޟްލަވަންތަވެރިކަމާއި އޯގާވަންތަވެރިކަމުގެ ސަބަބުންނެވެ. ރަސޫލުއްﷲ ޞައްލަﷲ ޢަލައިހި ވަސައްލަމް ޙަދީޘު ކުރެއްވިއެވެ؛ "لَنْ يَدْخُلَ أَحَدًا عَمَلُهُ الَجَنَّةَ " ޢަމަލުގެ ސަބަބުން އެއްވެސް މީހަކު ސުވަރުގެ ނުވަންނަ ހުއްޓެވެ " قَالُوْا: وَ لَا أَنْتَ يَا رَسُوْلُ الله؟ " ސުވާލުދެންނެވުނެވެ! ޢަމަލުގެ ސަބަބުން ކަލޭގެފާނުވެސް ނުވަންނާނެތޯއެވެ؟ "قاَلَ وَلَا أَنَا إِلَّا أَنْ يَتَغَمَّدَنِيَ الله بِفَضْلٍ وَ رَحْمَةٍ" ޙަދީޘް ކުރެއްވިއެވެ! ﷲގެ ރަޙްމަތް ތިމަންކަލޭގެފާނުގެ މައްޗަށް ނުވާނަމަ ތިމަންކަލޭގެފާނުވެސް ނުވަންނަ ހުއްޓެވެ." ((رواه البخاري))\nރަސޫލުއްﷲ ޞައްލަﷲ ޢަލައިހި ވަސައްލަމް ޙަދީޘު ކުރެއްވިއެވެ؛ "لَوْ أَنَّ الله عَذَّبَ أَهْلَ سَماَوَاتهِ وَ أَهْلِ أَرْضِهِ لَعَذَّبَهُمْ وَ هُوَ غَيْرُ ظَالِمٍ لَّهُمْ وَ لَوْ رَحِمَهُمْ لَكَانَتْ رَحْمَتُهُ خَيْرًا لَهُمْ مِنْ أَعْمَالِهِمْ" ((سنن ابن ماجه)) މާނައަކީ: " އުޑުތަކާއި ބިމުގެ އަހުލުވެރިންނަށް އެކީއެކަށް ﷲ ސުބުޙާނަހޫ ވަތަޢާލާ ޢަޒާބު ދެއްވެވި ކަމުގައި ވިޔަސް އެކަލާނގެ އެބައި މީހުންނަށް އަނިޔާވެރިވެ ވޮޑިގަތީކަމުގައި ނުބެލެވެއެވެ. (ﷲ ގެ ނިޢްމަތްތައް ގިނަގުނަ ކަމުންނެވެ.) އަދި އެބައި މީހުންނަށް އެކީ އެކަށް އެކަލާނގެ ރަޙުމް ކޮށްފިނަމަ އެބައިމީހުންގެ ޢަމަލު ތަކަށް ވުރެން އެކަލާނގެ ރަޙުމަތް މަތިވެރި ވެގެންވެއެވެ."\nމާތް ﷲގެ ހެޔޮ ރަޙްމަތް އެބައެއްގެ މައްޗަށް ތަނަވަސްވެގެންވާ ބަޔަކުކަމުގައި އަޅަމެން ލައްވަވައި އެކަލާނގެ ރަހްމަތުގެ ގޯތި ސުވަރުގޭގެ ދާއިމީ ނިޢްމަތް އަޅަމެނަށް މިންވަރު ކުރައްވާށި! އާމީން...


Bar Council ah Volunteerun hoadhanee\nބަކައުންސިލްގެ މެމްބަރުންނާ ރައީސް ސޯލިހް ބައްދަލުކުރެއްވުމުގެ ތެރެއިން: ފައިލް ފޮޓޯ\n14 އޯގަސްޓު 20190ކޮމެންޓް\nބާކައުސިލަށް ވޮލަންޓިއަރުން ހޯދަނީ\nދިވެހިރާއްޖޭގެ ބާކައުންސިލްގެ ބައެއް މަސައްކަތްތައް ކުރުމަށް ވޮލަންޓިއަރުން ހޯދުމަށް އިއުލާނު ކޮށްފިއެވެ.\nބާކައުންސިލުން ވޮލަންޓިއަރުން ހޯދަނީ އެކައުންސިލްގެ ލައިސެންސިންގ ކޮމިޓީއާއި އެތިކްސް ކޮމިޓީއާއި އިސްތުއުނާފް ކޮމިޓީއާއި ޤާނޫނީ ތައުލީމު ކޮމިޓީއާއި ލޯ ރިފޯމް އެންޑް ރިސަރޗް ކޮމިޓީ އެކުލަވާލުމަށް ކުރަންޖެހޭ ބައެއް ކަންކަން ކުރުމަށެވެ.\nމި ކޮމެޓީތަކަީ ގާނޫނީ ފަންނުގެ6ވަނަ މާއްދާގައި ބަޔާން ކުރާ، ބާކައުންސިލު އުފެދުމަށްފަހު އުފައްދަންޖެހޭ ކޮމެޓީތަކެވެ.\nބާކައުންސިލުން ކޮށްފައިވާ އިއުލާނެއްގައި ބުނެފައިވަނީ މި ކޮމެޓީއައް އެކުލަވާލުމުގެ ކުރިން ކުރަންޖެހޭ ބައެއް މަސައްކަތްތައް ކުރުމަށް ވާކިންގް ގްރޫޕްތަކެއް އެކުލަވާލުމަށް ބާ ކައުންސިލްގެ އެގްޒެކެޓިވް ކޮމިޓީން ނިންމާފައިވާ ކަމުގައެވެ. ވޮލަންޓިއަރުން ބޭނުންވަނީ އެމަސައްކަތަށެވެ.\nވާކިން ގުރޫޕްތަކުގެ ސަބް ކޮމެޓީގައި ވޮލަންޓިއަރުންގެ ގޮތުގައި މަސައްކަތް ކުރުމަށް ފުރުސަތު ހުޅުވާލާފައިވަނީ ޤާނޫނީ ވަކީލުންނަށެވެ. ވޮލަންޓިއަރުންގެ ގޮތުގައި މަސައްކަތް ކުރުމަށް ބޭނުންވާ ވަކީލުން މިމަހުގެ 29 ވަނަ ދުވަހުގެ ކުރިން ބާކައުންސިލަށް ހުށަހެޅުމަށް އެކައުންސިލުން އެދެއެވެ.\nފުރަތަމަ ޓޫރިސްޓް ވިޒިޓާ ސެންޓަރުގެ މަސައްކަތް މިމަހު ފަށަނީ\n"ތައުލީމާއި ސިއްހީ ފަރުވާއަށް އިންގިލާބީ ބަދަލުތަކެއް އަންނާނެ"\nމޫސުން ގޯސްވެ، ރާއްޖޭގެ ބޮޑު ބަޔަކަށް ވައިޓް އެލާޓް ނެރެފި\nފިލްމު ކުޅުމުގެ ކުރިން ކިއާރާ މަސައްކަތް ކުރީ ޕްރީސްކޫލެއްގައި\nކުރު ކަމަށް ބުނެ ނެހާ އަށް މަލާމަތް ކުރެވުމުން ގޯރަވް މައާފަށް އެދިއްޖެ


Eid ah mulhi Male' hus vany! | ThePress\nLast Updated 21:28, 25 May\nކޮވިޑް-19: ރާއްޖެއިން ޕޮޒިޓިވް 1395| އެކްޓިވް 1245| ރަނގަޅުވި 144| މަރުވި 4\nއީދަށް މުޅި މާލެ ހުސް ވަނީ!\n03 June 2019, 20:59\nފުރަން ލޯންޗު ކައިރިއަށް މީހުން އެއްވަނީ / ފޮޓޯ: ސޯޝަލް މީޑިއާ\nރާއްޖޭގެ އެންމެ ކާރުބާރު ބޮޑު ތަނޭ، ބުނެފިއްޔާ ނޭނގޭނެ މީހަކު ނުހުންނާނެއެވެ. އެއީ ރާއްޖޭގެ ވެރިކަން ކުރާ ރަށް މާލެއެވެ. ތޮށް ޖެހިފައިވާ މާލޭގައި، ހަމަޖެހިލައިގެން ހަވީރު ބުރެއް ޖަހާލަން ދެވެނީ މަދު ފަހަރަކުއެވެ. މާލެއަށް ގިނަ މީހުން ދިރިއުޅުން ބަދަލު ކުރަނީ މާލޭގައި ދިރިއުޅޭ ހިތަކުން ނޫނެވެ. އަމިއްލަ ރަށުގައި ލިބެން ނެތް ހިދުމަތްތައް ހޯދުމަށެވެ. ނުވަތަ އަމިއްލަ ރަށުން ވަޒީފާއެއް ނުލިބުނީތީއެވެ.\nމާލޭގައި އުޅޭ ކޮންމެ މީހަކު ހެން ވެސް، އީދު އައުމުން ހިތްހަމަ ޖައްސާލުމަށް ކޮންމެވެސް ރަށަކަށް ދާހިތް ވާނެއެވެ. ބައެއް މީހުން ދާނީ ދުރާލާ ތައްޔާރު ވެގެންނެވެ. އަނެއްބައި މީހުން ދާނީ ކުއްލި ދަތުރެއްގައެވެ. ހަމަ މިފަދައިން، ކުއްލި ގޮތަކަށް ޗުއްޓީއަށް ދާން ރޭވި މީހެއްގެ ވާހަކައަށް ނަޒަރު ހިންގާލަމާތޯއެވެ.\nއެއީ ރޯދަމަހުގެ 27 ވަނަ ދުވަހެވެ. އީދު އަންނަން އޮތީ ތިން ދުވަހެވެ. ދިރިއުޅުމުގެ އާދަކާދަ ހުރި ގޮތުން، އީދު ޗުއްޓީ ޖެހުނު އިރު، ހުރީ ދެތިން ދުވަހު ހަމަ ޖެހިލެއިގެން ދެތިން ދުވަސް ނިދާލަން ބޭނުންވެފައެވެ. އޮފީހާއި ކޮލެޖު އަދި އާއިލީ ޒިންމާތަކާއި ހުރެ، ރައްޓެހިންނާއި އެކު ވެސް ރަނގަޅު ވަގުތުކޮޅެއް ހޭދަކޮށް ނުލާތާ ދުވަސްކޮޅެއް ވެއްޖެއެވެ. ކޮލެޖު ނޯންނަ ރެއަކަށް ވުމާއި އެކު، ރައްޓެހިންގެ އެދުމަށް އެރޭ ދިޔައީ އެމީހުންނާއި އެކު ކޮފީއަށެވެ. ދުނިޔަވީ އެކި ވާހަކަތައް ހިއްސާ ކުރަމުން ގޮސް، އެންމެން އެކުގައި އީދު ބަންދަށް ޗުއްޓީ އަކަށް ދާ ވާހަކަ ދެކެވެން ފެށިއެވެ. މިރެއާ ޖެހެން ދެން ވެސް، އީދު ބަންދުގައި ނިދަން ހިތުލައިގެން ހުރެފައި އަހަރެން ނިންމީ ދެ ދުވަހުގެ ޗުއްޓީ އަކަށް ކައިރި ރަށަކަށް ގޮސް މަޖާ ކޮށްލާށެވެ. އެނބުރި މާލެ އައިސް ހަމަޖެހިލައިގެން ވަޒީފާއަށް ނިކުންނަން އެއް ދުވަސް އޮންނާނެ ކަމަށް ނިންމާފައެވެ.\nމާލެ މަގުމަތީގައި މީހުން ދުއްވާފައި ދަނީ / ފޮޓޯ: ނިމާ ހަސަން | ދަ ޕްރެސް\nރައްޓެހިންނާއި އެކު ޗުއްޓީ އަށް ދިއުމުގެ މަޝްވަރާގެ ތެރެއިން މާލެ ކައިރީ ރަށްތަކަށް ލޯންޗުގެ ހިދުމަތްދޭ ފަރާތްތަކަށް ގުޅާ، ޖާގައެއް ލިބޭތޯ ބަލާލީމެވެ. ކައިރީގައި އޮތް ގުޅި، މާފުށި، ގުރައިދޫ، ދިއްފުށި، ހަނިމާދޫ އަދި ހުރައަށް ވެސް ލޯންޗުން ޖާގަ ލިބޭ ގޮތް ވެއްޖެއެވެ. މި ރަށްތަކާއި މާލެއާ ދެމެދު ދުވާލަކު މަދުވެގެން ހަތަރު ފަސް ލޯންޗު އޮންނާތީ އުނދަގޫ ކަމަކަށް ނުވިއެވެ. ލޯންޗުން ޖާގަ ލިބުމުން، ދެން ބަލާލީ ގެސްޓްހައުސްއަކުން ކޮޓަރިއެއް ލިބެތޯއެވެ. ދާން ތިބީ އަހަރެންނާއި، އަހަރެންގެ ގާތް ތިން ރައްޓެހިން ކަމަށް ވުމާއެކި މިފަހަރު މަޖާ ޗުއްޓީ އެއް ހަދާލާނަމޭ ހިތާ އެ ރަށްރަށުގެ ގެސްޓް ހައުސްތަކަށް ގުޅަން ފެށީމެވެ. ހުރިހާ ގެސްޓްހައުސް އަކުން ވެސް ބުނީ އީދަށް "ފުލް" ކަމަށެވެ. ނަމަވެސް، ޗުއްޓީއަށް ދާން ބޭނުންވެފައި ހުރިލެއް ބޮޑުކަމުން، އެ ރަށްރަށުގައި އުޅޭ ރައްޓެހިންނަށް ވެސް ގުޅަން ފެށީމެވެ. އެއްވެސް ކޮޅަކުން ކާމިޔާބު ވާގޮތެއް ނުވިއެވެ. ހުރިހާ ތަނެއް ވެސް "ފުލް" އެވެ. އުޅެވުނުލެއް ވެސް ލަހީއެވެ. ޗުއްޓީއަށް ރަށަކަށް ދިއުމުގެ ހިޔާލު ދޫކޮށްލައި އީދު ދުވަހު ޕިކްނިކް ހަދާލަން ވިލިނގިލި އަށް ދާން ނިންމުމަށް ފަހު އެރޭ ގެއަށް ދިޔައީއެވެ.\nމާލެ އިން ފުރައިގެން ދަމުން ނަގާފައިވާ ފޮޓޯ އެއް / ފޮޓޯ: ސޯޝަލް މީޑިއާ\nމިއީ މާލޭގައި އުޅޭ ގިނަ މީހުންނަށްވާ ގޮތެވެ. އީދު ޗުއްޓީ އަށް އެންމެން ވެސް ކޮންމެވެސް ރަށަކަށް ދަނީ އެވެ. ފަހުން އުޅެގެން ޖާގަ ނުލިބޭނެތީ ކުރިއާލާ ޗުއްޓީއަށް ތައްޔާރު ވެގެން ތިބެނީއެވެ. ރަށްރަށުގެ ގެސްޓްހައުސްތައް އީދާ ދިމާކޮށް ފުރިފައިވާއިރު، މާލޭގެ ގެސްޓްހައުސްތަކާއި ގެތައް ހުސް ވަނީއެވެ. ތޮށް ޖެހިފައިވާ މާލެ އެންމެ ދުވަހަކަށް ނަމަވެސް، ހަމަހިމޭން ވަނީއެވެ. ޗުއްޓީ އަށް ނުގޮސް މާލޭގައި ތިބޭ މީހުންނަށް ވެސް މާލެ ހަމަހިމޭން ވުމުން ޗުއްޓީ އެއް ލިބުނީއެވެ.\nރިޕޯޓް ރޯދަ އީދު\n"ވެރިންކަން ނިމޭނީ އެމްއެމްޕީއާރްސީ މައްސަލައަށް އިންސާފު ނުލިބި"\nފަރުވާ ނުދެވި ނަރުދޫ އަންހެނެއްގެ ބަނޑަށް ދަރިފުޅު މަރުވެއްޖެ!\nހާއްސަ ފިޔަވަޅުތަކާއެކު މަޖިލިސްކުރާ ގޭގައި ޖަލްސާތައް ބާއްވަނީ\nބެންކޮކް އެކްސިޑެންޓުގައި އަނިޔާވި ދިވެހި މީހާ މަރުވެއްޖެ


Asia ge varugadhah2match ah Addo aai Shahir | Mihaaru\nކުޅިވަރު / ވޯލްޑް ކަޕް ކޮލިފައިން/ އޭޝިއާ\nއޭޝިއާގެ ވަރުގަދަ ދެ މެޗަށް އައްޑޯ އާއި ޝާހިރު\nއަބްދުލް ހަމީދު އަބްދުލް ގަފޫރު އާއި އަހްމަދު ޝާހިރު: ވޯލްޑް ކަޕް ކޮލިފިކޭޝަންގެ ވަރުގަދަ ދެ މެޗަށް، އޭއެފްސީން ވަނީ އެދެބޭފުޅުންނަށް އަނެއްކާ ވެސް ފުރުސަތު ދީފަ\n15 ޖެނުއަރީ 2022 - 12:28\nވޯލްޑް ކަޕް ކޮލިފިކޭޝަންގެ އޭޝިއާ ޒޯންގެގެ ތިންވަނަ ބުރުގައި ކުޅޭ ވަރުގަދަ ދެ މެޗަށް، ދިވެހި މެޗު ކޮމިޝަނަރުން ކަމަށްވާ، އަބްދުލް ހަމީދު އަބްދުލް ގަފޫރު (އައްޑޯ) އާއި އަހްމަދު ޝާހިރު، އޭއެފްސީން ހަމަޖައްސައިފި އެވެ.\nމިމަހު ކުޅޭ ކޮލިފައިންގައި އައްޑޯ އާއި ޝާހިރު ވެސް މެޗު ކޮމިޝަނަރުކަން ކުރަން ހަމަޖެހިފައި ވަނީ ތިންވަނަ ބުރުގެ، ގުރޫޕް އޭގެ ދެ މެޗުގަ އެވެ. އައްޑޯ މެޗު ކޮމިޝަނަރުކަން ކުރައްވާނީ، ވަރުގަދަ އިރާނާއި އިރާގުގެ މެޗުގަ އެވެ. ޝާހިރު ކުރައްވާނީ ވޯލްޑް ކަޕަށް ފަރިތަ ދެކުނު ކޮރެއާ އާއި ލުބުނާން ކުޅޭ މެޗުގަ އެވެ. މިމަހު 27 ގައި އިރާން އާއި އިރާގު ކުޅޭ މެޗު އޮންނާނީ އިރާންގެ ވެރިރަށް ތެހެރާންގަ އެވެ. ހަމަ އެދުވަހު ލުބުނާން އާއި ކޮރެއާ ކުޅޭ މެޗު ލުބުނާންގައި އޮންނާނެ އެވެ.\nކޮލިފައިންގެ ތިންވަނަ ރައުންޑްގައި ހިމެނޭ ދެ ގުރޫޕުން ގަދަ ދެޓީމު، މިއަހަރު ގަތަރުގައި ބާއްވާ ވޯލްޑް ކަޕަށް ކޮލިފައިވާނެ އެވެ. ގުރޫޕް އޭގައި އެ ދެ މާގަމަށް ވާދަކުރަނީ އިރާނާއި ކޮރެއާ އެވެ. އިރާގާ ދެކޮޅަށް ކުޅޭ މެޗުން މޮޅުވެގެން، އެއްވަނައިގައި އޮތް އިރާނަށް 19 ޕޮއިންޓް ހޯދޭނެ އެވެ. ލުބުނާން އަތުން މޮޅު ވެގެން ކޮރެއާ އަށް ވެސް ދެވަނަ މަގާމުގައި ރަނގަޅަށް ހަމަޖެހިލެވޭނެ އެވެ.\nވޯލްޑް ކަޕް ކޮލިފިކޭޝަންގެ ތިންވަނަ ބުރުގައި މީގެ ކުރިން ވެސް އައްޑޯ އާއި ޝާހިރު މެޗު ކޮމިޝަނަރުކަން ކުރެއްވި އެވެ. އައްޑޯ ވަނީ ޗައިނާ އާއި ޖަޕާން ކުޅުނު މެޗުގައި ކޮމިޝަނަރުކަން ކޮށްފަ އެވެ. ޝާހިރު ވަނީ ވިއެޓްނާމް އާއި އޮސްޓްރޭލިއާ ކުޅުނު މެޗުގައި ކޮމިޝަނަރުކަން ކޮށްފަ އެވެ. ވޯލްޑް ކަޕް ކޮލިފިކޭޝަންގެ ދެވަނަ ބުރުގެ ފަހުގެ މެޗުތައް ކޮވިޑް-19 އާ ގުޅިގެން ކުރިއަށް ގެންގޮސްފައި ވަނީ ސެންޓްރަލައިޒްކޮށެެވެ. އައްޑޯ އާއި ޝާހިރު ވެސް ވަނީ ސެންޓްރަލައިޒްކޮށް ކުރިއަށް ގެންދިޔަ މެޗުތަކުގައި ކޮމިޝަނަރުކަން ކުރުމަށް ޔޫއޭއީއަށް ދަތުރުކޮށްފަ އެވެ.\nމިދިޔަ އަހަރު ޖޫން މަހުން ފެށިގެން އައްޑޯ އާއި ޝާހިރު ދަނީ ބިޒީ ޝެޑިއުލްއެއްގަ އެވެ. އެ ދެ ބޭފުޅުން ވަނީ 2020 ގައި ކުރިއަށް ގެންދިޔަ ވޯލްޑް ކަޕް ކޮލިފިކޭޝަންގެ މެޗުތަކުގައި ވެސް މެޗު ކޮމިޝަނަރުކަން ކޮށްފަ އެވެ.\nއޭޝިއާގެ ފުޓްބޯޅައިގެ ބޮޑެތި މެޗުތަކަށް، އޭއެފްސީން ޝާހިރު އާއި އައްޑޯ އަށް މީގެ ކުރިން ވެސް ފުރުސަތު ދީފައިވެ އެވެ. ޝާހިރު ވަނީ 2015 ގައި އޮސްޓްރޭލިއާގައި ބޭއްވި އޭޝިއަން ކަޕް ފައިނަލުގައި މެޗު ކޮމިޝަނަރުކަން ކޮށްފަ އެވެ. އޭޝިއާގެ ކްލަބު ފުޓްބޯޅައިގައި ޕްރީމިއަމް މުބާރާތް، އޭއެފްސީ ޗެމްޕިއަންސް ލީގުގެގެ ފައިނަލުގައި އައްޑޯ ވަނީ 2019 ގައި މެޗު ކޮމިޝަނަރުކަން ކޮށްފަ އެވެ. އަދި އެ އަހަރުގެ ސެމީ ފައިނަލުގައި ޝާހިރު މެޗު ކޮމިޝަނަރުކަން ކުރި އެވެ.\nއޮކްޓޯބަރު މަހު ކުޅުނު އޭޝިއަން ކަޕް 23 އަހަރުން ދަށުގެ ކޮލިފިކޭޝަންގައި، އޭއެފްސީން އެކި މަސްއޫލިއްޔަތުތައް ހަވާލު ކުރި ހަތް ދިވެހިންގެ ތެރޭގައި ވެސް އައްޑޯ އާއި ޝާހިރު ހިމެނުނެވެ. އެގޮތުން އައްޑޯ ވަނީ، ތަޖިކިސްތާންގައި ކުރިއަށްގެންދިޔަ ގުރޫޕް ބީގެ މެޗުތަކުގައި މެޗު ކޮމިޝަނަރުކޮށްފަ އެވެ. ޝާހިރު މަސައްކަތް ކުރީ ޖަޕާންގައި ކުރިއަށް ދިޔަ ގުރޫޕް ކޭ ކޮލިފިކޭޝަން މެޗުތަކުގަ އެވެ.\nއެހެން މަސްއޫލިއްޔަތުތައް އަދާކުރުމުގައި، ޑޯޕިން އަދި އިންފެކްޝަން އޮފިސަރެއްގެ ގޮތުގައި އެފްއޭއެމްގެ ކުރީގެ ނައިބު ރައީސް އަދި މިހާރުގެ އެކްސްކޯ މެންބަރު އަހްމަދު ޝަކީބް ހަރަކާތްތެރިވި އެވެ. ޝަކީބުގެ ބެލުމުގެ ދަށުން ގުރޫޕް ޖީގެ މެޑިކަލް އާއި ޑޯޕިންއާ ގުޅޭ ކަންކަން ކުރުމަށް އޭއެފްސީން ހަވާލު ކުރި އެވެ. އަދި ގުރޫޕް ޑީގައި ޑޯޕިން އެންޑް އިންފެކްޝަން ކޮންޓްރޯލިން އޮފިސަރުގެ މަގާމު ވެސް އޭއެފްސީން ހަވާލު ކުރީ ޝާކީބްއާ އެވެ.\nރާއްޖޭގެ ފީފާގެ ރެފްރީން ކަމަށްވާ އާދަމް ފަޒީލް، މުހައްމަދު ޖާވިޒް (ޖޭޑް)ގެ އިތުރުން ފީފާގެ އެސިސްޓެންޓް ރެފްރީން ކަމަށްވާ އަހްމަދު އަބްދުﷲ އާއި ޖައުފަރު ރަޝީދު ވެސް 23 އަހަރުން ދަށުގެ ކޮލިފިކޭޝަންގައި ރެފްރީ ކަމާއި އެސިސްޓެންޓް ރެފްރީކަމުގެ މަސްއޫލިއްޔަތު އަދާކުރި އެވެ.\nފުޓްބޯޅަ އޭއެފްސީ އަބްދުލް ހަމީދު އަބްދުލް ގަފޫރު (އައްޑޯ) ވޯލްޑް ކަޕް ކޮލިފައިން/ އޭޝިއާ


Wear OS ah Nan Badhalukuree Keevve? | Mihaaru\n"އެންޑްރޮއިޑް ވެއާ"ގެ ނަން "ވެއާ އޯއެސް" އަށް ބަދަލުކުރީ ކީއްވެ؟\nއެންޑްރޮއިޑް ވެއާ ޑިވައިސްތަކަށް ވެއާ އޯއެސް ހަމަޖެއްސުމުން ޑިވައިސްތައް އުފައްދާ ކުންފުނިތަކަށް ފުރުސަތު ބޮޑުވަނެ ކަމަށް ބެލެވޭ\n24 މާޗް 2018 - 06:51\nއެންޑްރޮއިޑް ސްމާޓް ގަޑިތައް، ސްމާޓް ބޭންޑްތައް އަދި ސްމާޓް އަނގޮޓިތައް ހިންގުމަށްޓަކައި ގޫގުލް އިން އުފެއްދި އޮޕަރޭޓިން ސިސްޓަމް ވެސް ޝާމިލްވާ ގޮތަށް، އެ ފަދަ ޑިވައިސްތަކަށް "އެންޑްރޮއިޑް ވެއާ"އޭ ކިޔަ އެވެ. މި ނިސްބަތުން ނަން ކިޔުމުން އެ ޑިވައިސްތަކުގެ މައްޗަށް އެންޑްރޮއިޑް މާ ބޮޑަށް ފާޅުވެ އެވެ. އެހެންވެ އެންޑްރޮއިޑްގެ ނަން ކަނޑާލައި، އާންމު ނަމެއް ގޮތުގައި، "ވެއާ އޯއެސް" ކިޔުނީ އެވެ.\nވިޔަފާރި އުސޫލުން ބަލާއިރު ވެއާ އޯއެސް އަށް ނަން ބަދަލުކުރުމުން "ވެއާ އޯއެސް" އަށް ބަރޯސާކުރާ ޑިވައިސްތައް އުފައްދާ ކުންފުނިތަކަށް ވާނީ ފައިދާ އެވެ. ސަބަބަކީ އެ ޑިވައިސްތައް މިހާރު ވެސް ބޭނުންކުރަނީ ހަމައެކަނިި އެންޑްރޮއިޑް ސްމާޓްފޯން ބޭނުންކުރާ މީހުންނަށް ނުވުމެވެ.\nގޫގުލް އިން އެއްކޮށްފައި ހުރި ތަފާސްހިސާބުތަކަށް ބަލާއިރު، ކޮންމެ ތިން "އެންޑްރޮއިޑް ވެއާ" ގަޑިއަކުން އެއް ގަޑި "ޕެއާ"ކޮށްފައި ނުވަތަ ގުޅުވާފައި ހުންނަނީ އައިފޯނަކާ އެވެ. ދޭހަ އަކީ އެޕަލް އައިފޯން މާހައުލުގައި ވެސް، އެންޑްރޮއިޑް ވެއާ ގަޑިތައް މަޝްހޫރު ކަމެވެ.\nވެއާ އޯއެސް އަށް ނަން ބަދަލުކުރުމުން ވާނެ ފައިދާ އަކީ އެންޑްރޮއިޑްގެ ނަން އޮންނާތީ ކަމުނުދާ މީހުންނަށް ވެސް އެ ޑިވައިސްތަކަށް ރުހެވުމެވެ. އަދި ވައިސްތަކުގެ ވިޔަފާރި އަށް ފުރުސަތު ލިބުމެވެ.\nގޫގުލް އައިއޯ ސަމިޓްގައި މި މައުލޫ އަށް އަލިއަޅުވާނެ ކަމަށް ބެލެވެ އެވެ. ވެއާ އޯއެސް އަށް ނަން ބަދަލުކުރުމާ ގުޅިގެން، ޑިވައިސްތަކުގެ ކުރިމަގު ރާވާފައިވާ ގޮތް ގޫގުލުން ކިޔައިދިނުމަކީ ގާތް ކަމެކެވެ. އަދި އެހެން އުފެއްދުންތަކަށް ވެއާ އޯއެސް މިސްރާބުޖެހުމަކީ ވެސް ވުން އެކަށީގެންވާ ކަމެކެވެ.\nއައިފޯން އެންޑްރޮއިޑް ސްމާޓް ފޯން


Teacher aku Kulliakah Gellijje ޓީޗަރަކު ކުއްލިއަކަށް ގެއްލިއްޖެ – Huvadhoo News Teacher aku Kulliakah Gellijje Huvadhoo News\nޓީޗަރަކު ކުއްލިއަކަށް ގެއްލިއްޖެ\nއއ. މަތިވެރީ ސްކޫލްގައި އުޅޭ ބިދޭސީ ޓީޗަރަކު ކުއްލިއަކަށް ގެއްލިފައިވާ ކަމަށް އެސްކޫލްގެ ޕްރިންސިޕަލް ހަސަން ހަމީދު އިބްރާހިމް ވިދާޅުވެއްޖެއެވެ.\nމިކަމާ ބެހޭ ގޮތުން މީޑީޔާއަށް މައުލޫމާތު ދެއްވަމުން ހަމީދު ވިދާޅުވީ މިމަހު 14 ވަނަ ދުވަހުން ފެށިގެން އެޓީޗަރު ސްކޫލަށް ނާންނަ ކަމަށާއި އެޓީޗަރު ވީތަނެއް ނޭގޭ ކަމަށެވެ. އެހެންކަމުން އެޑިއުކޭޝަން މިނިސްޓްރީއަށް ގުޅުމުން މިނިސްޓްރީއަށް އޭނާ ދިޔަކަން އެގުނުުކަމަށާއި އޭނާ އެވަޒީފާގައި އުޅެން ބޭނުން ނުވާތީ ސްކޫލަށްވެސް ނާންގާ ފުރައިގެން ދިޔައީ ކަމަށް ޕްރިންސިޕަލް މައުލޫމާތުދީފައިވެއެވެ.\nހަމީދު އިތުރަށް ވިދާޅުވި ގޮތުގައި މިމަހު 13 ވަނަ ދުވަހުގެ ރޭ އެޓީޗަރު ވަޒީފާއިން ވަކިވާން ބޭނުން ވެގެން އޭނަ ކައިރީގައި ބުނުމުން، އެގޮތަށް ވަގުތުން ރިޒައިން ނުކުރެވޭނެ ކަމަށާއި ތިންމަސް ކުރިން އަންގަން ޖެހޭނެ ކަމަށް އެޓީޗަރަށް އެންގި ކަމަށެވެ.\nމީގެ އިތުރުން އެޓީޗަރު ހުރި ގޭގެ މީހުންނާއި ސުވާލުކޮށް އޭނާ އުޅުނު ކޮޓަރި ބަލާ ފާސްކުރި ކަމަށް ހަމީދު ވިދާޅުވިއެވެ. އަދި މިގޮތަށް ކަންތައްކުރީ އޭނާ ދިޔައީ އެއްކޮށްތޯ ބެލުމުގެ ނިޔަތުގައި ކަމަށް ހަމީދު މީޑީޔާއަށް މައުލޫމާތު ދިނެވެ.\nޓެސްޓު މިވަރަށް ކައިރިވެފައި އޮތްވާ ޓީޗަރު ކުއްލިގޮތަކަށް ދިޔުމުން ކުދިންނަށް އޭގެ ނޭދެވޭ އަސަރު ކުރާނެ ކަމަށް ބުނެ ސްކޫލްގެ ބެލެނެވެރިން ދަނީ ކަންބޮޑުވުން ފާޅުކުރަމުންނެވެ.\nމަތިވެރީ ސްކޫލްގެ ގިނަ މައްސަލަތައް ފެންމަތިވެފައިވާއިރު އިއްޔެވެސް މަތިވެރީ ސްކޫލުގެ ބެލެނެވެރިންތަކެއް ނުކުމެ ވަނީ އިހުތިޖާޖް ކޮށްފައެވެ. އެސްކޫލްގެ ޓީޗަރުން ސްކޫލަށް ނުދާތީ އާއި އެސްކޫލުގައި އެންމެ ޓިޗަރަކު ކިޔަވައިދެމުންދަތީއެވެ. ބެލެނެވެރިން ބުނާގޮތުގައި ދެން ކުދިން ސްކޫލަށް ފޮނުވާނީ މިނިސްޓްރީން މިކަންތައްތަކަށް ހައްލެއް ހޯދައިދިނުމުން ކަމަށެވެ.


India Gai Muslimun Ge Dhifaau Gai Adu Ufuli Maabandu Anhenakah Terrisom Ge Dhauvaa - Vaguthu\nކޮވިޑަށް މަޑުޖެހުމެއް ނެތް، އާއްމުންނަށް ބިރެއް ނެތް! - 12 މިނެޓް ކުރިން\nއިންޑިއާގައި މުސްލިމުގެ ދިފާއުގައި އަޑުއުފުލި މާބަނޑު އަންހެނަކަށް ޓެރަރިޒަމްގެ ދައުވާ\nއިންޑިއާގައި ދިރިއުޅޭ މުސްލިމުންގެ ރަށްވެހިކަން ގެއްލުވާލަން އިންޑިއާ އިން ފާސްކޮށްފައިވާ ޤާނޫނާއި ދެކޮޅަށް ޖަމިއާ މިލާ އިސްލާމިއްޔާ (ޖޭއެމްއައި) ޔުނިވަސިޓީގައި ކުރި މުޒާހަރާގައި ބައިވެރިވި މުސްލިމުން އަންހެނެއް ކަމަށްވާ ސަފޫރާ ޒަރަގާރް ހައްޔަރުކޮށް، އޭނާގެ މައްޗަށް ނިރުބުވެރިކަން (ޓެރަރިޒަމް) މަނާކުރުމުގެ ޤާނޫނުގެ ދަށުން ދައުވާ އުފުލައިފިއެވެ.\nއުމުރުން 27 އަހަރުގެ ޞަފޫރާ ހައްޔަރުކޮށް އޭނާގެ މައްޗަށް ދައުވާ އުފުލާފައި ވާއިރު އޭނާ އިނީ ފުރަތަމަ ދަރިފުޅަށް ބަލިވެއެވެ. އޭނާ ހައްޔަރު ކޮށްފައި ވަނީ އޭޕްރީލް މަހުގެ 10 ވަނަ ދުވަހު އެވެ. މިހާރު އޭނާ ހުރީ ނިއުދިއްލީގެ ސަލާމަތީ ފިޔަވަޅުތައް އެންމެ ވަރުގަދަ ތިހާރު ޖަލުގައެވެ.\nޞަފޫރާ އަކީ މުސްލިމުންގެ ދިފާޢުގައި އިސްލާމިއްޔާ ޔުނިވަސިޓީގައި މިދިޔަ ޑިސެމްބަރ މަހު ބޭއްވި ސުލްހަވެރި ހަޅުތާލުތައް ރޭވުމުގައި ބައިވެރިވި މީހެކެވެ. އޭނާ އަކީ އެ ހަޅުތާލުތައް ރޭވި ޖަމިއާ ކޯޑިނޭޝަން ކޮމެޓީގެ މެންބަރެކެވެ. އިސްލާމިއްޔާ ޔުނިވަސިޓީގައި ކުރިއަށް ގެންދިޔަ ހަޅުތާލުތަކުގައި ދަރިވަރުން ވަނީ އިންޑިއާގެ 180 މިލިއަން މުސްލިމުންގެ ޙައްޤުތައް ހިމަނާޔަތް ކޮށްދިނުމަށް ސަރުކާރަށް ގޮވާލާފައެވެ.\nޞަފޫރާގެ މުދައްރިސަކު މީޑިއާއަށް މައުލޫމާތު ދެމުން ބުނީ ޞަފޫރާ އަކީ ހަމަނުޖެހުންތަކަށް ހިތްވަރުދޭ ދަރިވަރެއް ނޫން ކަމަށާއި ވަށައިގެން ލިބެން ހުރި ހެކިތަކަށާއި، އޭނާގެ ސިއްހީ ހާލަތައް ރިއާޔަތްކޮށް ވަރަށް އަވަހަށް އޭނާ ބަންދުން ދޫކޮށްލާނެ ކަމަށް އުއްމީދު ކުރާކަމަށެވެ.\nފުލުހުން ތުހުމަތު ކުރާ ގޮތުގައި ފެބްރުއަރީ މަހު ނިއުދިއްލީގައި މުސްލިމުންނާއި ހިންދޫންގެ މެދުގައި ހިނގި ހަމަނުޖެހުންތައް ހިންގުމުގައި ޞަފޫރާ ވަނީ ބައިވެރިވެފައެވެ. ފުލުހުން އެހެން ބުނި ނަމަވެސް އިންޑިއާގެ މީޑިއާތަކުން ވެސް ރިޕޯޓް ކޮށްފައިވާ ގޮތުގައި ހިންދޫންނާއި މުސްލިމުންގެ މެދުގައި ހަމަނުޖެހުން ހިނގީ ސުލްހަވެރިކަމާއި އެކު މުޒާހަރާ ކުރަމުން ގެންދިޔަ މުސްލިމުންގެ ތެރެއަށް ހިންދޫއިން ވަދެ، މުސްލިމުންނަށް ހަމަލާ ދޭން ފެށުމުންނެވެ.\n2015 ވަނަ އަހަރު އިންޑިއާގެ ބޮޑުވަޒީރު ކަމަށް ނަރެންދްރަ މޯދީ ވަޑައިގެންނެވި ފަހުން އިންޑިއާގައި މުސްލިމުންނަށް ކުރިމަތިވާ ގޮންޖެހުންތަކާއި، މުސްލިމުންނަށް ދެމުން ގެންދާ ހަމަލާތައް ވަނީ ވަރަށް ބޮޑަށް އިތުރުވެފައެވެ.\nސަމިޓުގައި ބައިވެރިވެވަޑައިގަތުމަށް ޗައިނާ ރައީސް އިންޑިއާ އަށް\nއޭޕްރީލް 27, 2020 12:13\nޓެރަރިސްޓުންނާ އެއްކޮޅަށް އަޑު އުފުލާނީ ޓެރަރިސްޓެއް ކަމަށް ބެލެވޭނީ\nއޭޕްރީލް 27, 2020 16:16\nސަފޫރާ ހައްޔަރުކޮށް ޖަލަށްލުމަކީ ކޮށްގެންވާނެ ކަމެއްނޫނެވެ


vnews - ކުރީ ސަރުކާރުގައިވެސް ފިއްތީ، މިހާރުވެސް އޮތީ ފިއްތުން: މޭޔަރު\nކުރީ ސަރުކާރުގައިވެސް ފިއްތީ، މިހާރުވެސް އޮތީ ފިއްތުން: މޭޔަރު\nމާލެ ސިޓީގެ މޭޔަރު މައިޒާން އަލިމަނިކު (ވ) ގައި މަޖިލީހުގެ ކޮމިޓީއެއްގައި: މަޝްރޫއުތައް ހުއްޓާލަން މާލިއްޔަތު ކޮމިޓީން އެންގި އެންގުމަށް އިހްތިރާމް ކުރާނެ ކަމަށް ވިދާޅުވި -- ވީފައިލް ފޮޓޯ\nރައީސް ޑރ. މުހައްމަދު ވަހީދު ހަސަން މަނިކުގެ ސަރުކާރުގައި ވެސް މާލޭ ސިޓީ ކައުންސިލަށް ކުރިމަތި ކުރުވީ ފިއްތުންތަކެއް ކަމަށާއި ރައީސް އަބްދުﷲ ޔާމީނުގެ ސަރުކާރުން ވެސް ކުރިމަތި ކުރުވަމުންދަނީ ފިއްތުންތައް ކަމަށް މާލޭ ސިޓީ މޭޔަރު މައިޒާން އަލިމަނިކު (އަލިބެ) ވިދާޅުވެއްޖެ އެވެ.\nވީނިއުސް އަށް ދެއްވި އިންޓަވިއުއެއްގައި އަލިބެ ވިދާޅުވީ އާ ސަރުކާރެއް އިންތިހާބު ވުމުން ސިޓީ ކައުންސިލުން އާ ސަރުކާރާމެދު އުންމީދުތަކެއް ކުރި ކަމަށެވެ. ނަމަވެސް ކަންތައްތައް ބަދަލުވީ އިދިކޮޅަށް ކަމަށެވެ.\n"ސިޓީ ކައުންސިލްގެ އިހްތިސޯސް ތެރޭގައި ހިމެނޭ ކަންކަން ކުރަން މިނިސްޓްރީ ތަކަށް އެބަ އަންގާ، ސިޓީގެ ތަރައްގީއަށް ކުރެވޭ ކަންކަން ކުރަންވާނީ އަޅުގަނޑުމެންނާވެސް މަޝްވަރާ ކޮށްގެން، އެކަމަކު އެހެނެއް ނޫން ކަންތައް ވަނީއަކީ،" އަލިބެ ވިދާޅުވި އެވެ.\nމިމަހުގެ 12 ވަނަ ދުވަހު ހައުސިން މިނިސްޓްރީން ފޮނުވާފައިވާ ސިޓީއަކާ ބެހޭގޮތުން އަލިބެ ވިދާޅުވީ ތަރައްގީގެ ހުރިހާ މަޝްރޫއުތަކެއް ހުއްޓާލަން މިނިސްޓްރީން އެންގުމުން އެކަމާ ކަންބޮޑުވާ ކަމަށެވެ.\n"އަޅުގަނޑުމެންނަކީ ވެސް ގާނޫނެއްގެ ދަށުން ހޮވިގެންތިބި ބައެއް، ސަރުކާރު އެއީ ޕޮލިސީ ރާވާ ރެގިއުލޭޓަރީ ބޮޑީއެއް، އަޅުގަނޑުމެން ކަމެއް ގޯސް ކޮށް ކުރަންޏާވެސް ބުނަންވީ އަޅުގަނޑުމެން ރަނގަޅު ކުރާނަން، އެހެން ނަމަވެސް އެވޯޑް ކޮށްފައި ހުރިތަންތަން ހުއްޓާނުލާ ގެންދެވޭނެ ގޮތެއް ސަރުކާރުން ބަލަން ޖެހޭނީ، އެކަންކަމުގައި ހިމެނޭ ވަރަށް ގިނަ ރައްޔިތުންގެ ހައްގުތަކެއް،" މޭޔަރު ވިދާޅުވި އެވެ.\nހައުސިން މިނިސްޓްރީން ސިޓީ ކައުންސިލަށް ފޮނުވި ސިޓީގައި ބުނެފައިވަނީ 2013 ނޮވެމްބަރުގައި އިންތިޚާބުވި އާ ސަރުކާރުގެ ސިޔާސަތުތަކުގެ ތެރޭގައި ހިމެނޭ އިގްތިސާދީ އަދި އިޖްތިމާއީ އަދި ގައުމީ ކަންކަމުގެ އަލީގައި، އަދި ގައުމަށް އެންމެ މަންފާ ހުރި ގޮތެއްގައި ބިންތައް ތަރައްގީ ކުރުމުގެ އަމާޒުގައި އަމަލު ކުރާނެ އުސޫލުތަކެއް ކަނޑައެޅުމުގެ މަސައްކަތްތަކެއް ވަޒީރުންގެ މަޖިލީހުން ކުރަމުންދާތީ ކައުންސިލުން ފައްޓާފައިވާ އެންމެހާ މަސައްކަތްތަކާއި މުއާމަލާތްތައް ހައުސިން މިނިސްޓްރީން ވަކި އެއްޗެއް އަންގަންދެން ހުއްޓާލުމަށެވެ.\nހައުސިން މިނިސްޓްރީން އެއްވެސް މަސައްކަތެއް ކުރިއަށް ނުގެންދިއުމަށް އަންގާފައިވާ ބިންތަކުގެ ތެރޭގައި ހެދި ގޮނޑުދޮށް ސަރަހައްދާއި ދަރުބާރުގެ ސަރަހައްދާއި، ސަލްޓަން ޕާކް ސަރަހައްދާއި ހުޅަނގު ދެކުނު ބަނދަރު ސަރަހައްދުގެ އިތުރުން ތައިސޭ ކޮށީގައި ހިމެނޭ ގަރާޖް ވޯކްޝޮޕް ހެދުމަށް ކަނޑައެޅިފައިވާ ބިން ހިމެނޭއިރު އަލިބެ ވިދާޅުވީ ސަރުކާރުން ކަން ކުރަމުން އަންނަ ގޮތާއިމެދު އިންތިހާއަށް ކަންބޮޑުވާ ކަމަށެވެ. އަދި ރައީސް ޔާމީނާ ބައްދަލުކޮށްލަން ދެފަހަރަށް އެދުމުންވެސް އެ ފުރުސަތު ލިބިފައިނުވާ ކަމަށާއި މުސްތަގްބަލްގައި ސިޓީ ކައުންސިލްގެ ރޯލަކީ ކޮބައިކަން ނޭންގޭތީ އެކަމާ ފިކުރު ބޮޑުވާ ކަމަށެވެ.


Burugaa elhi furathama super model Haleema, fashion industry dhookohlee keevve? | Mihaaru\nބުރުގާ އެޅި ފުރަތަމަ ސުޕަމޮޑެލް ހަލީމާ، ފެޝަން އިންޑަސްޓްރީ ދޫކޮށްލީ ކީއްވެ؟\nއެމެރިކާގެ މުސްލިމް ސުޕަމޮޑެލް ހަލީމާ ޝޯއެއްގައި އެހެން ބައިވެރިންނާ އެކު އާ ހެދުންތަކެއް ދައްކާލަނީ: މޮޑެލް ކުރުމުން އޭނާ ވަނީ ނޮވެމްބަރު 2020 ގައި ދުރަށް ގޮސްފައި\n14 ޖެނުއަރީ 2021 - 10:45\nބުރުގާ އެޅި ފުރަތަމަ ސުޕަމޮޑެލް، ހަލީމާ އާދަމް، މިދިއަ ނޮވެމްބަރު މަހު ފެޝަން އިންޑަސްޓްރީ ސިއްސުވާލީ، މޮޑެލްކުރުމުގެ މަސައްކަތުން ދުރުވެއްޖެކަން އިއުލާންކޮށްފަ އެވެ. އޭނާގެ ސަބަބަކީ، މޮޑެލެއްގެ ގޮތުގައި އޭނާ ކުރަން ޖެހޭ މަސައްކަތް އިސްލާމް ދީނުގެ ބައެއް އުސޫލުތަކާ ހިލާފުވުމެވެ.\nސޯމާާލިޔާއަށް ނިސްބަތް ވިޔަސް ކެންޔާއަށް އުފަން އެކަމަކު އެންމެ ހަތް އަހަރުގައި އެމެރިކާއަށް ހިޖުރަކޮށް އެ ގައުމުގެ ރައްޔިތަކަށް ވެފައިވާ ރީތި ހަލީމާ ހަމައެކަަނި ފެޝަން އިންޑަސްޓްރީ ދޫކޮށްލީއެއް ނޫނެވެ. ކުޑަކުދިންގެ ހައްގުތަކާއި ރައްކާތެރިކަމާއި ހިމާޔަތުގައި މަސައްކަތްކުރާ އދ.ގެ ޔުނިސެފްގެ އަމަލުތަކާ މެދު ހިތްހަމަނުޖެހި، އެ ޖަމާއަތުގެ އެމްބެސެޑަރުކަމުން ވެސް ވަނީ ވަކިވެފަ އެވެ.\nކުޑައިރު މަންމައާ އެކު ކެންޔާގެ ރެފިއުޖީ ކޭމްޕް، ކަކޫމާގައި ދިރިއުޅެމުން އައިސް ބާއްޖަވެރި ހަޔާތެއް ހޯދަން އެމެރިކާއަށް ހިޖުރަކުރި ހަލީމާގެ ވާހަކަތަކުން އޭނާ އަކީ ކޮން ކަހަލަ ޝަހުސިއްޔަތެއްކަން އެނގެ އެވެ. އެމެރިކާގެ މިނެސޯޓާގައި ވަޒަންވެރިވެ، ސްކޫލް ދައުރުގައި، ފެޝަން ޝޯތަކަށް އެރި ގޮތަށް އޭނާ ވަނީ އެ ދާއިރާއިން ވަރަށް ބޮޑު މަޝްހޫރުކަމެއް ހޯދައިފަ އެވެ. ބޮޑެތި ހުރިހާ މަޖައްލާތަކެއްގައި އޭނާގެ ރީތި ފޮޓޯތައް ޖެހި އެވެ. ކޮންމެ ދުވަހަކު އެތައް ގަޑިއިރެއް ހޭދަކުރީ ފޮޓޯ ޝޫޓްތަކަށް ތައްޔާރުވުމާއި، އެކި ހަރަކާތްތަކުގައި ބައިވެރިވާން ކުރަންޖެހޭ ދަތުރުތަކުގަ އެވެ.\nއެކަމަކު ފުރަތަމަ ދުވަހުން ފެށިގެން ވެސް އަދި އޭނާގެ ކޮންޓްރެކްޓްގައި ކަނޑައެޅިގެން ބުނެފައިވާ ބުރުގާއާ ބެހިގެން ނުވާނެކަމުގެ އުސޫލުތައް މުގުރެން ފެށުމުން، ހަލީމާ، 23، އަށް އެ އިންޑަސްޓްރީގައި އުޅެން ކެތެއް ނުވި އެވެ.\nއެމެރިކާގެ މުސްލިމް ސުޕަމޮޑެލް ހަލީމާ އޭނާގެ ސްކޫލް ދައުރުގެ ޝޯއެއްގައި: ހަލީމާ އަކީ ބުރުގާ އެޅި ފުރަތަމަ ސުޕަމޮޑެލް\nދުނިޔޭގެ އެންމެ ބޮޑު އެއް މޮޑެލިން ކުންފުނި އައިއެމްޖީގެ ކޮންޓްރެކްޓްގައި 2017 ގައި ސޮއިކުރި އިރު އެއް ޝަރުތަކީ އޭނާގެ އެއްވެސް ހަރަކާތެއްގައި ބުރުގާ ބޭލުމާ މެދު ވާހަކަ ނުދެއްކުމެވެ. އެހެންކަމުން ހަލީމާ ބައިވެރިވާ ކޮންމެ ހަރަކާތެއްގައި، އޭނާ ލާ ކޮންމެ ހެދުމަކާ އެކު، ބުރުގާ އަޅަ އެވެ.\n"މޮޑެލް ކުރުމުގެ ކޮންޓްރެކްޓެއް ހޯދަން މަރުދަންޖެހޭ އަންހެން ކުދިން އެބަ އުޅޭ،" ހަލީމާ ބުންޏެވެ.\n"އެކަމަކު އެ ޝަރުތާ ގަބޫލުނުވި ނަމަ އަހަރެން ހަމަ ތައްޔާރަށް ހުރީ އެކަމާ ދުރަށް ދާން."\nއެކަމަކު މަސައްކަތަށް ނުކުމެ ވަކި ހިސާބަކުން އޭނާގެ ކޮންޓްރޯލްގެ ދަށުން ބައެއް ކަންކަން ނެއްޓެން ފެށި އެވެ. އަދި ބުރާގެ ބަދަލުގައި ހަމައެކަނި އިސްތަށިގަނޑު ނިވާކޮށްލަން ޖެހޭ ވަރަށް، އޭނާގެ އަތުން ބާރު ދޫވި އެވެ.\n"އަހަންނަށް ވެސް އޮޅުންއެރި، އެހެންވެ ބުރުގާ ސްޓައިލްކުރުމުގެ ބައި ވެސް އެހެން މީހުންނަށް ދޫކޮށްލެވުނީ،" ހަލީމާ ބުންޏެވެ.\nމޮޑެލް ކުރުމުގެ އެންމެ ފަހު އަހަރު އެކަން އޭނާއަށް ސާފުވާ ވަަރަށް ފެނުނެވެ. ބުރުގާ ކުޑަވަމުން ގޮސް، އޭނާގެ ކަރާއި މޭމަތި ފެންނަ ވަރަށް ވެސް ބައެއް ޝޫޓްތަކުގައި ހެދުން އެޅި އެވެ. ބައެއް ފަހަރަށް ބުރުގާގެ ބަދަލުގައި، ޖިންސް، ނުވަތަ އެނޫން ވެސް ފޮތިގަނޑަކުން އިސްތަށިގަނޑު ނިވާކޮށްލާފައި ހުރެ އެވެ.\nހަލީމާގެ ކޮންޓްރެކްޓްގައި އޭނާ ޝަރުތުކުރި އަނެއް ކަމަކީ ޝޫޓަކަށް ނުވަތަ ޝޯއަކަށް ހެދުން ލާއިރު، އޭނާއަށް ވަކި ތަނެއް ދިނުމެވެ. އެކަމަކު ފަހުން އޭނާއަށް އެނގުނީ، ބުރުގާ އަޅާ އެހެން މޮޑެލުންނަށް އެ ފުރުސަތު ނުލިބޭ ކަމެވެ. އެއީ އޭނާ ދުށް ގޮތުގައި، އޭނާއަށް ކުރާ އިހުތިރާމް މުސްލިމް އެހެން މޮޑެލުންނަށް ނުކުރުމެވެ.\nއެމެރިކާގެ މުސްލިމް ސުޕަމޮޑެލް ހަލީމާ ޝޯއެއްގައި: އޭނާ ބުނީ ހިތްހަމަޖެހުމެއް ނެތް ކަމަށް\n"އަހަންނަށް އިހުސާސްކުރެވުނީ އެ އަންހެން ކުދިން ހިނގަމުން އެ އަންނަނީ އަހަރެން ދެއްކި މަގުންނޭ، އަދި އަހަންނަށް ދޮރު ހުޅުވާ މި ލެވުނީ ސިންގާއެއްގެ އަނގަ ތެރެއަށޭ،" ހަލީމާ ބުންޏެވެ.\nއޭނާ ވަނީ މުސްލިމް އެހެން މޮޑެލުންގެ ހިމާޔަތުގައި މަސައްކަތްކޮށްފަ އެވެ. މޮޑެލުންގެ ޕާޓީތަކުގައި ބައިވެރިވާ ޒުވާން މުސްލިމް އަންހެން ކުދިންގެ ފަހަތުން ފިރިހެނުން އުޅޭތަން ފެނުމުން، އެ ކުދިން ދުރަށް ގެންދެ އެވެ. އަދި ބައްދަލުކޮށް އުޅެނީ ކޮން ބަޔަކާތޯ ސުވާލުކޮށް، އޮޅުން ވެސް ފިލުވަ އެވެ.\nއެހެން މީހުންނަށް އަޅާލުމުގެ ސިފައަކީ ހަލީމާގެ ސޯމާލިއާގެ ގުޅުންތަކުގެ ބައެކެވެ. އޭނާ އުފަންވެ އަދި ކުޑައިރު އުޅުނު ކެންޔާގެ ކަކޫމާ ރެފިއުޖީ ކޭމްޕްގައި އޭނާގެ މަންމަ ދަސްކޮށްދިނީ އެ ރީތި ސިފަތަކެވެ. ބުރަކޮށް މަސައްކަތްކޮށް އެހެން މީހުންނަށް އަޅާލުމަކީ ދިރިއުޅުމުގެ އެންމެ މުހިންމު ބައިތައް ކަމަށް، މަންމަ ކިޔައިދިނެވެ. މޮނެސޯޓާއަށް ހިޖުރަކޮށް، އެމެރިކާގައި އުޅެމުން އަންނަ ސޯމާލިޔާގެ އެންމެ ބޮޑު އާބާދީގެ މެމްބަރަކަށް ވިޔަސް، އެ ސިފަތައް އޭނާ އާއި އާއިލާއިން ދަމަހައްޓަ އެވެ.\nހައި ސްކޫލުން ފެށިގެން ހަލީމާއަކީ ރީތީގެ ރާނީއެކެވެ. އޭނާގެ މިސްރާބު ހުރީ ފެޝަންގެ ދުނިޔެއަށެވެ. އެކަމަކު އެއީ އޭނާއަކީ އަސްލު ކާކުކަން ނިސްބަވްތާ ތިން ޝަރުތު - ކަޅު، މުސްލިމް އަދި ރެފިއުޖީ - އާ ވެސް، ހިލާފު ދާއިރާއެއް ކަމަށް މަންމަ ގަބޫލުކުރި އެވެ.\nހަލީމާގެ ކިބާގައި ހުރި އިންސާނީ އެހީތެރިކަމުގެ ގުޅުމަކީ، މޮޑެލެއްގެ ގޮތުގައި އޭނާ ކުރިއަށް ދިޔަސް މަންމައަށް ލިބުނު ހިތްވަރެކެވެ. އެއީ އޭނާގެ މަޝްހޫރުކަމާއި ނުފޫޒުގެ ތެރެއިން އެހެން މީހުންނަށް އެހީތެރިވެވޭނެ ފުރުސަތު ތަނަވަސްވާނެތީ އެވެ.\nއެކަން ހަލީމާ ކުރި އެވެ. އައިއެމްޖީއާ އެކު އޮތް އޭނާގެ ފުރަތަމަ ބައްދަލުވުމުގައި ވެސް އެދުނީ "އަހަރެން ޔުނިސެފަށް ގެންގޮސްދޭށޭ" އެވެ. ޔުނިސެފްގެ އެމްބެސެޑަރަކަށް 2018 ގައި ހަލީމާ ވި އެވެ. ރެފިއުޖީ ކޭމްޕެއްގައި އުޅެފައި ވާތީ އޭނާގެ މަސައްކަތް ހާއްސަކުރީ ކުޑަކުދިންގެ ހައްގުތަކަށެވެ.\nއެހެން ކުދިންނަށް ހަލީމާ ވިސްނައިދޭން އުޅުނީ ރެފިއުޖީ ކޭމްޕުން އޭނާއަށް ނުކުމެވުނު ގޮތަށް އެހެން ކުދިންނަށް ވެސް އެ ފުރުސަތު އޮންނާނެ ކަމަށް ބުނެ އެވެ. ނަމަވެސް ޔުނިސެފްގެ ކަންކަން ހުރީ އޭނާ އުއްމީދުކުރި ހިސާބަކު ނޫނެވެ.\nކަކޫމާއަށް ޒިޔާރަތްކޮށް، ހަލީމާ އެ ކުދިންނާ ސުވާލުކުރި އެވެ: އެތަނަށް އަންނަ މީހުންގެ ކުރިމަތީގައި އަދިވެސް ނަށާ ލަވަކިޔަން ހެއްޔެވެ؟ އެކުދިންގެ ޖަވާބަކީ "އާއެނކޭ" އެވެ. ނަމަވެސް އެކުދިން ބުނީ "މިފަހަރު އެކަން ކުރީ ޒިޔާރަތްކުރި އެހެން މީހުންނަށް ނޫން" ކަމަށާއި ހަލީމާއަށް ހާއްސަކޮށްގެން ކަމަށެވެ.\nއޭނާ ހިތްހަމައެއް ނުޖެހުނެވެ. އޭނާ ގަބޫލުކުރީ އުމުރުން ހަތް އަހަރު ވަންދެން ކަކޫމާ ރެފިއުޖީ ކޭމްޕްގައި އޭނާ އުޅުނު އިރު ވެސް ޔުނިސެފުން ގެންގުޅުނު އުސޫލުތައް އަދިވެސް ހަމަ އެގޮތުގައި ކުރިއަށް ދާ ކަމެވެ. މަޝްހޫރު މީހުން ކޭމްޕަށް ޒިޔާރަތްކުރުމުން ނަށާ ލަވަކީ ދުވަސްތަކުގެ ހަނދާންތައް އޭނާގެ ހަނދާނަކުން ނުފޮހެވެ އެވެ.\nއޭނާ ގަބޫލުކުރާ ގޮތުގައި ޔުނިސެފުން ބޮޑަށް ސަމާލުކަން ދެނީ ބްރޭންޑެއްގެ ގޮތުގައި އެ ޖަމާއަތުގެ ނަން ދަމަހައްޓާށެވެ. ކުޑަކުދިންގެ އުނގެނުމަށް ދޭންޖެހޭ ވަރުގެ ސަމާލުކަމެއް ނުދެ އެވެ. އޭގެ މިސާލު އޭނާގެ އަމިއްލަ ހަޔާތުން ވެސް ނެގެން އެބަ އޮތެވެ.\n"އަހަރެންގެ ނަމުގެ އަކުރުތައް އެނގުމުގެ ކުރިން ޔުނިސެފްގެ އަކުރުތައް ދަސްވި،" ހަލީމާ ބުންޏެވެ.\n"އެކަމަކު އަހަންނަށް ފުރަތަމަ ފަހަރަށް ފޮތެއް، ފަންސުރެއް އަދި ދަބަހެއް ލިބުނީ މޮނެސޯޓާ އިން. ޔުނިސެފަކުންނެއް ނޫން."\nމިދިއަަ ނޮވެމްބަރު މަހު، ދުނިޔޭގެ ކުޑަކުދިންގެ ދުވަހާ ގުޅިގެން ކަކޫމާ ކޭމްޕްގެ ކުޑަކުދިންނާ ވީޑިއޯ ކޯލަކުން އޭނާ ގުޅި އެވެ. އެއީ ޔުނިސެފާ އެކު އޭނާގެ އެންމެ ފަހު މަސައްކަތެވެ. ބޮޑު ބަލިމަޑުކަމެއްގެ ދުވަސްވަރު، ފިނި މޫސުމުގައި އެ ކުދިން އުޅޭ ގޮތް ބަލާކަށް އޭނާއަށް ކުޅަދާނައެއް ނުވި އެވެ.\n"އަަހަރެންގެ ހިތްވަރުގަދަކަމާއި އުއްމީދުގެ ރީތި ވާހަކަ" ބޭނުންކުރުމުގެ ފުރުސަތު، ހިލޭސާބަހަށް މަސައްކަތްކުރާ ޖަމާއަތްތަކުގެ ދުނިޔެއާ އެކު ހިއްސާކުރުން، ހަލީމާ ނިންމާލި އެވެ.\nއެމެރިކާގެ މުސްލިމް ސުޕަމޮޑެލް ހަލީމާ (ކ) އޭނާގެ މަންމަ އާއި ކޮއްކޮ ފަދުމޯ (ވ) އަދި ދެބެންދެދަރި އަންހެނެއް ކަމަށްވާ ރަހުމާ: މިހާރު އަަނެއްކާވެސް ގިނަ ވަގުތު ހޭދަކުރަނި އާއިލާއާ އެކު\nމަޝްހޫރު ސުޕަމޮޑެލެއްގެ މަސައްކަތުން ދުރުވެ، މިހާރު ހަލީމާ ގިނަ ވަގުތު ހޭދަކުރަނީ މަންމަ އާއި އާއިލާއާ އެކުގަ އެވެ. މޮޑެލްކުރި އިރު އޭނާގެ ބިޒީ ދުވަސްތަކާ ހެދި ރޯދަ މަހާއި އީދު ދުވަސްތަކުގައި ވެސް އާއިލާއާ އެކު މަޑެއް ނުކުރެވެ އެވެ.\nބުރުގާ ބޭނުންކުރުމުގައި އޭނާގެ ބާރު މަޑުމަޑުން ދޫވަމުން ދިޔަ ގޮތަށް، ހަލީމާގެ އަނެއް ކަންބޮޑުވުމަކީ އޭނާގެ ފޮޓޯތަކަށް ގެންނަ ބަދަލުތަކެވެ. ފޮޓޯއިން އޭނާއަކީ ކާކުކަން ނޭނގޭ ވަރު ވެސް ކޮށްލަ އެވެ. އަދި އެއްފަހަރަކު މަޖައްލާއެއްގައި އޭނާގެ ފޮޓޯއާ ޖެހިގެން ބަރަހަނާ ފިރިހެނެއްގެ ފޮޓޯ ޖެހުމުން ވެސް، ވަރަށް ހިތްހަމަނުޖެހުނެވެ.\n"ފެންނަ ފެނުމުގައި މި ކެރިއަރުގައި އަހަރެން ހުރީ އެންމެ މަތީގައި. އެކަމަކު އަހަންނަކަށް އުފަލެއް ނުލިބޭ،" ހަލީމާ ބުންޏެވެ.\nކޮވިޑް ބަލިމަޑުކަމަކީ އޭނާއަށް ވެސް ފުރުސަތެކެވެ. މިދިއަ އަހަރު އެކުގައި ކަހަލަ ގޮތަކަށް ދިޔައީ މޮޑެލް ކުރުމުގެ ހަރަކާތެއް ނެތި އެވެ. އާއިލާއާ އެކު އަލުން އުޅެން ފެށުމުން، ކަންކަމާ މެދު އިތުރަށް ވިސްނަން ވަގުތު ލިބުނެވެ. އަދި މޮޑެލްކުރުމުގެ މަސައްކަތުން ދުރަށް ދާން ނޮވެމްބަރު މަހު ނިންމި އެވެ.\n"މި ވަގުތު ބޭނުންވަނީ ރަނގަޅު ޗުއްޓީއެއް،" ހަލީމާ ބުންޏެވެ.\nއިސްލާމް ފެޝަން އެމެރިކާ ވޯގް މަޖައްލާ\nޢަދި ހަލީމާ ފެޝަންގެ ދުނިޔެ އަށް އެބުރި އަންނާނެ ބަލަންތިބޭ\nމި ދިވެހިރާއްޖޭގަވެސް ވަރަށް ނިކަމެތި ހާލުގަ ކުޑަކުދިން އެބަތިބި.. އޭގެ އެއް މިސާލަކީ މުޅި ޖީލުގެ އިހުމާލުން ނިޔާވި އިބްތިހާލް.. ސަރުކާރަކަށް އަދި ޖަމިއްޔާ ތަކަކަށް މިކަމެއް ނުވޭ.. ހިތަށް ވަރަށް އަސަރުކުރޭ ރަށްރަށުގަ އަދި މާލޭގަވެސް މިފަދަ ކުދިން އުޅޭ ހާލު އެނގުނީމަ..\nދެން ޕަބްޖީ ކުޅެން ފަށާ. ހަލީމާގެ އިންތިޒާރުގަ އި މިހުރީ.\nހަލީމާ ބުނިފަދައިން ޔުނިސެފާއި އަދިވެސް ޔޫރަޕް ކޮންޓްރޯލްކުރާ އެކިނަންނަން ކިޔާ ޖަމުއިއްޔާ ތަކަކީ ނިކަމެތިން ޔޫސް ކޮށް ފޮޓޯ ނަގާ އެމީހުންނަށް ބޮޑެތި މަގާމުތަކާ އުފާވެރި ދިރިއުޅުން އުޅެން ހަދާފަވާތަންތަން. ގައުމުތަކުން ބޮޑެތި ޗަންދާނަގައިގެން ހެޔޮނިޔަތުގައެއް އެއްކަމެއްވެސް ނުކުރޭ. ޙަލީމާ ދުނިޔެއަށްވުރެ އާޚިރަތުގެ ހެޔޮކަން ހޯދަން މަސައްކަތްކުރޭ. އެމީހުންނާއެކު އުޅޭނަމަ ލިބޭނީ ދުނިޔެއެކަނި.


Sihhee kulli nurahkaluge haalathu ithuru kohfi\nމާލެ ފުލް ލޮކްޑައުންގައި އޮތް ދުވަސްވަރު ދެ މީހަކު ގޭގެ ބެލްކަނީގައި މަޑުކޮށްލައިގެން -- ފޮޓޯ: އަވަސް\nކޮވިޑް-19 އާ ގުޅިގެން އިއުލާނު ކޮށްފައިވާ އާންމު ސިއްހަތުގެ ކުއްލި ނުރައްކަލުގެ މުއްދަތު އަނެެއްކާ ވެސް އިތުރު ކޮށްފި އެވެ.\nމިފަހަރު މުއްދަތު އިތުރު ކޮށްފައި ވަނީ އަންނަ މަހުގެ އެއްވަނަ ދުވަހުގެ ނިޔަލަށެވެ. މިއީ މި މުއްދަތު އިތުރުކުރި 20 ވަނަ ފަހަރެވެ.\nހެލްތު މިނިސްޓަރު އަހުމަދު ނަސީމް އިއްޔެ ސޮއި ކުރައްވާ ނެރުއްވާފައިވާ ގަރާރުގައި ވިދާޅުވެފައި ވަނީ ކޮވިޑް-19 އަދިވެސް އިތުރަށް ފެތުރުމުގެ ނުރައްކާ އޮތް ހިނދު އަދި ރާއްޖޭގައި ވެސް ފުޅާ ދާއިރާއެއްގައި މި ބަލި ފެތުރުމުގެ ނުރައްކާ އަދިވެސް އޮތުމާއެކު މާޗް 12، 2020 ގައި އިއުލާނު ކޮށްފައިވާ އާންމު ސިއްހަތުގެ ކުއްލި ނުރައްކަލުގެ ހާލަތު އަދިވެސް ދެމި އޮތް ކަަމަށެވެ.\nއަދި އެ ނުރައްކާ ކުޑަކޮށް އާންމު ރައްޔިތުންގެ ސިއްހަތަށާއި ރައްކާތެރިިކަން ކަށަވަރު ކުރުމަށްޓަކައި ހާއްސަ ފިޔަވަޅުތަކެއް އަޅަން ޖެހޭ ކަމަށް ޑިރެކްޓަރު ޖެނެރަލް އޮފް ޕަބްލިކް ހެލްތަށް ގަބޫލުކުރޭ ކަމަށް ލަފާ ދެއްވާފައިވާތީ ޖެނުއަރީ މަހުގެ އެއްވަނަ ދުވަހުގެ ނިޔަލަށް އާންމު ސިއްހަތުގެ ކުއްލި ނުރައްކަލުގެ ހާލަތު ދެމެހެއްޓުމަށް ނިންމާފައިވާ ކަމަށެވެ.\nމި ގަރާރުގައި މިނިސްޓަރު ނަސީމް ވަނީ ރައްކާތެރިކަމަށްޓަކައި އަޅަންޖެހޭ ފިޔަވަޅުތައް އަޅުއްވަމުން ގެންދިއުމަށް ޑިރެކްޓަރު ޖެނެރަލް އޮފް ޕަބްލިކް ހެލްތަށް އަންގަވާފަ އެވެ. ސިއްހީ ކުއްލި ނުރައްކަލުގެ މުއްދަތު އިތުރު ކުރި އިރު ކުރިއާ ބަލާއިރު ކޮވިޑަށް ޕޮޒިޓިވްވާ މީހުންގެ އަދަދު ވަނީ ވަރަށް ބޮޑަށް ދައްވެ އެއްވަރެއްގައި ހިފެހެއްޓިފަ އެވެ.\nއަހުމަދު ނަސީމް މިނިސްޓްރީ އޮފް ހެލްތު ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nއައިޖީއެމްއެޗުން ސިއްހީ ފަންނުވެރިން ހިދުމަތަށް ނުކުތުމުގެ ފުރުސަތު


H.dh atholhu madharusaage interhouse futsal mubaaraaih miadhu fashaifi | Vaikaradhoolive ހދ. އަތޮޅު މަދަރުސާގެ އިންޓަރ ހައުސް ފުޓްސަލް މުބާރާތް މިއަދު ފަށައިފި – Vaikaradhoolive\nހދ. އަތޮޅު މަދަރުސާގެ މިއަހަރުގެ އިންޓަރ ހައުސް ފުޓްސަލް މުބާރާތް މިއަދު ހަވީރު ފަށައިފިއެވެ.3ޢުމުރުފުރާއަކަށް ބަހައިލައިގެން ސްކޫލް ދަނޑުގައި ކުރިޔަށް ގެންދާ މި މުބާރާތް ފައްޓަވައިދެއްވީ ވައިކަރަދޫ ކައުންސިލްގެ ރައީސް\nއަޙްމަދު ނަސީމެވެ. މި މުބާރާތުގައި ޖުމްލަ9ޓީމް ވާދަކުރާ މި މުބާރާތް ކުރިޔަށް ދާނީ7ފެބްރުއަރީ އިން9ފެބްރުއަރީ އާއި ހަމައަށެވެ.\nމުބާރާތް ފެށުމުގެ ގޮތުން ކުޅެވުނު ސީނިއަރ ގްރޫޕްގެ ފުރަތަމަ މެޗުގައި ބައްދަލުކުރީ މަލިން ހައުސް އާއި މޭނާ ހައުސް އެވެ. މި މެޗު4ލަނޑު3ލަނޑުން މަލިން ހައުސް ވަނީ ކާމިޔާބު ކޮއްފައެވެ. މިއަދު ކުޅެވުނު މުބާރާތުގެ ދެވަނަ މެޗުގައި ބައްދަލުކޮއްފައިވަނީ މަލިން ހައުސް ޖޫނިއާ ޓީމާއި ވޭލާހައުސްގެ ޖޫނިއާ ޓީމެވެ. މިމެޗް7ލަނޑު2ލަނޑުން ވޭލާ ހައުސް ވަނީ ކާމިޔާބު ކޮއްފައެވެ.\nމި މުބާރާތް ހިންގުމުގަ ސްކޫލްގެ މުއައްޒަފުންނާއި، ޕީޓީއޭ، އަދި އިސްދަރިވަރުންގެ ފަރާތުން ލިބެމުންދާ އެހީތެރިކަމާއި އެއްބާރުލުން ފާހަގަކޮށް އެކަމައްޓަކައި ސްކޫލްގެ ޕުރިންސިޕަލް ވަނީ ޝުކުރު އަދާކޮއްފައެވެ.\nޓެގް: ހދ އަތޮޅު މަދަރުސާ


Ehmaabandu2kudhin viheumuge thereyga loluge fenun gelli, haalu serious vejje\n29 މެއި 20193ކޮމެންޓް\nއެއްމާބަނޑު ދެކުދިން ވިހެއުމުގެ ތެރޭގައި ލޮލުގެ ފެނުން ގެއްލި، ހާލު ސީރިއަސްވެއްޖެ\nގދ. ތިނަދޫގެ އަބްދުލް ސަމަދު މެމޯރިއަލް ހޮސްޕިޓަލުގައި ދުވަސް ނުފުރާ އެއްމާބަނޑު ދެކުދިން ވިހެއުމުގެ ތެރޭގައި އަންހެނެއްގެ ލޮލުގެ ފެނުން ގެއްލި ހާލު ސީރިއަސް ވެއްޖެ އެވެ.\nތިނަދޫއަށް ނިސްބަތްވާ އުމުރުން 32 އަހަރުގެ މިލްނާ މުހައްމަދުގެ ހާލު ސީރިއަސްވެ، މިހާރު އޮތީ އިންދިރާ ގާންދީ މެމޯރިއަލް ހޮސްޕިޓަލް (އައިޖީއެމްއެޗް) ގައެވެ.\nމިލްނާގެ ފިރިމީހާ މުހައްމަދު އަތީފް ސީއެންއެމް އަށް ބުނީ އެމީހން ދިރިއުޅެނީ އޭނާގެ އުފަން ރަށް ގދ. ގައްދޫގައި ކަމަށާއި، ވިހެއުމަށް ތިނަދޫ އަށް ދިޔައީ މިމަހުގެ 25 ވަނަ ދުވަހު ކަމަށެވެ.\nރިޒޯޓެއްގައި މަސައްކަތް ކުރާ އަތީފް ތިނަދޫއަށް ދިޔައީ، ބަނޑަށް ހަތް މަހުގެ މިލްނާގެ ބަނޑުގައި ރިއްސާތީ އެވެ. ފުރަތަމަ ދަރިފުޅު ވިހެއިއިރު ހާލު ރަނގަޅު ނަމަވެސް، ދެވަނަ ދަރިފުޅު ވިހެއުމުގެ ތެރޭގައި މިލްނާގެ ހާލު ގޯސްވި އެވެ.\nއެމީހުންނަށް ލިބުނު އެއްމާބަނޑު ދެ ފިރިހެން ކުދިންނަށް ވެސް ނޭވާލުމުގެ މައްސަލަތަކެއް ފުރަތަމަ ދިމާވި އެވެ. އެއަށްފަހު މިލްނާގެ ލޮލުގެ ފެނުން ގެއްލެއް ފެށި އެވެ.\n"ވިހޭ ގަޑީގައި ވެސް އަންހެނުން ބުނި ލޮލަށް ނުފެންނަ ވާހަކަ. އެކަމަކު މިމަހުގެ 26 ވަނަ ދުވަހު މާލެ ގެނައީ ލޭފައިބާތީވެ، މާލެ ގެނައި އިރު ދެ ކުދިން ވެސް އުޅުނު ނޭވާލާން އުނދަގޫވާތީ، އެކަމަކު މިހާރު އެކުދިންގެ ހާލު ވެސް ރަނގަޅު، އަންހެނުންގެ ލޭ ފޭބުމުގެ މައްސަލަ ވެސް ރަނގަޅު،" މިވަގުތުން ރިޒޯޓުން ޗުއްޓީ ނަގައިގެން ހުރި އަތީފް ބުންޏެވެ.\nމިލްނާއަށް މިހާރު އައިޖީއެމްއެޗްގެ އެމަޖެންސީގައި ފަރުވާ ދެމުން އަންނައިރު އަތީފް ބުނީ، އޭނާގެ އަންހެނުންގެ އެއް ލޮލަށް މިހާރު ނުފެންނަ ކަމަށާއި އަނެއް ލޯ ވެސް ފުސްވެފައިވާ ކަމަށެވެ. އަދި ޓެސްޓުތައް ހެދުމުން ލޯފުސް ވަނީ ކިޑްނީގައި މައްސަލަތަކެއް އުޅޭތީކަން އެނގިފައިވާ ކަމަށެވެ.\n"ވިހެއުމުގެ ކުރިން ހެދި އެއްވެސް ޓެސްޓެއްގައި މައްސަލައެއް ނެތް. އަދި މި އެނގުނީ ކިޑްނީގައި ވެސް މައްސަލައެއް އުޅޭކަން. އެހެންވެ އިއްޔެ ޑައިލަސިސް ހަދާފައި ވަނީ. ބޭރުން ލޮލުގެ ފެނުން ރަނގަޅު ކުރެވޭނެ ކަމަށް ޑޮކްޓަރުން ބުނަނީ،"\nއުމުރުން 32 އަހަރުގެ މިލްނާ މުހައްމަދު--\nއަތީފް ބުނީ، އަންހެނުން ބޭރަށް ގެންދިއުމަށް އާސަންދަ ހޯދުމުގެ މަސައްކަތް މިހާރު ކުރަމުން އަންނަ ކަމަށާއި އެކަމަކު އާސަންދަ ހޯދެން އޮތީ އައިކެއާ ހޮސްޕިޓަލުގެ ޑޮކްޓަރަކަށް ދައްކައިގެން ކަމަށެވެ.\nއެކަމަކު އަންހެނުންގެ ހާލު ސީރިއަސްކަމުން އެކަން ކުރެވެން ނެތްކަން ފާހަގަކޮށް އަތީފް ބުނީ، އާސަންދަ ހޯދުމަށް އިތުރު ގޮތެއް ހޯދުމަށް މަސައްކަތް ކުރަމުން އަންނަ ކަމަށެވެ.\nމި ހަބަރާ ގުޅިގެން އައިޖީއެމްއެޗްގެ ބަހެއް ހޯދުމަށް ކުރި މަސައްކަތް ކާމިޔާބެއް ނުވި އެވެ. ތިނަދޫގެ އަބްދުލް ސަމަދު މެމޯރިއަލް ހޮސްޕިޓަލުން އެކަމާއި ގުޅޭ ގޮތުން ކޮމެންޓެއް ކުރާކަށް ބޭނުމެއް ނުވި އެވެ.\nމިދިޔަ އަހަރުގެ ޑިސެމްބަރު މަހުގެ ތެރޭގައި ވެސް އެއްމާބަނޑު ދެކުދިންނަށް ބަލިވެ އިން އުމުރުން 21 އަހަރުގެ ޒުވާން އަންހެނަކު ކުއްލި ގޮތަކަށް ކ. މާފުށީގައި މަރުވި އެވެ.\nރަޝްފާ އަހުމަދުގެ މަރުގެ މައްސަލާގައި އޭނާގެ އާއިލާއިން ބުނީ މާފުށި ސިއްހީ މަރުކަޒުގެ އިހުމާލުން ކަމަށެވެ. އެކަމާ ގުޅިގެން އެރަށުގައި މުޒާހަރާ ވެސް ކުރި އެވެ.\nމިހާރު ހާލު ސީރިއަސްވެފައިވާ މިލްނާ ވީއެންމެ އަވަހަކަށް ބޭރަށް ގެންދިއުމަށް އާއިލާއިން ވަނީ އާއްމުންގެ މާލީ އެހީތެރިކަމަށް ބޭނުންވެފައެވެ.\nއާއިލާއަށް އެހީތެރިކަން ފޯރުކޮށްދޭން ބޭނުންވާ ފަރާތްތަކަށް:\nޑޮލަރު އެކައުންޓް ނަމްބަރު: 7710518395101 - މުހައްމަދު އަތީފް\nރުފިޔާ އެކައުންޓް ނަމްބަރު: 7730000210011 - މުހައްމަދު އަތީފް\nފޯނު ނަމްބަރު: 7885577 - މުހައްމަދު އަތީފް (ފިރިމީހާ)\nއައިޖީއެމްއެޗް ތިނަދޫ ގދ. ތިނަދޫ ސިއްހީ ދާއިރާ ސީއެންއެމް އެހީ\nފަންޑުހުޅުވަން މިޖެހެނީ އަދިވެސް މިސަރުކާރުގައި ގިނައީ އެބައިގަނޑުކަމަށްވާތީ\nއަވަސް ޝިފާއެެއް ދެއްވާށި އާމީން\nރައީސް ބުނި ފަންޑު ހުޅުވާކަށް ނުޖެހޭނެއޭ. ޢެކަމަކު ކަމެއް ދިމާވާއިރަށް މިޖެހެނީ ހަމަ އެންމެންގެ އެހީއަށް އެދެން...


(22 މާރިޗު 2021 އާ ގުޅޭ)\n"ނާއިކު!" އެތެރެއަށް ވަދެގެން އައި އަންހެން މީހާ ހިނިތުންވެލަމުން ބަލައިލީ ނާއިކަށެވެ.\n"ވާހިދާ.." ނާއިިކަށް ބޭއިޚުތިޔާރުގައި ކޮޅަށް ތެދުވެވުނެވެ. ކަކުލާ ހަމައަށް ފޯރާވަރުގެ ވަރުގެ، ގަޔަށް ބާރު ހެދުމެއް ލައިގެންހުރި ވާހިދާ ގޮސް ހުއްޓުނީ ނާއިކާ މޫނު ދިމާވާ ގޮތަށެވެ. ވާހިދާގެ އުމުރުން 38 އަހަރު ވީއިރު ވެސް، އޭނާ ބަލާފައި ހީވަނީ އުމުރަށްވުރެ މާޒުވާން ހެންނެވެ. "ފިޓް" ހަށިގަނޑާއެކު، ހެދުން އެޅުމުގައި ވެސް ވާހިދާ ގެންގުޅެނީ އެންމެ ޒުވާން ވިސްނުމެވެ. ހަމުގެ ކުލަ ކަޅުވި ނަމަވެސް، ހަންގަނޑުން ފެންނަނީ އޮމާން ކަމެވެ.\n"އިށީންދޭ!" ގޮނޑީގައި އިށީންނަމުން، ނާއިކަށް މުޙާޠިބުކޮށް ވާހިދާ ބުންޏެވެ.\n"އާފްޓާ ލޯންގް ޓައިމް.. ހައު އާރ ޔޫ؟" ވާހިދާގެ ހުދު ދަތްޕިލަ ދައްކައި، އޭނާ ހީނލައިގެން އިނެވެ.\n"އައިމް.. ގުޑް! ވާހިދާ.. ކިހި.. ނެއް؟" ނާއިކު ވާހަކަދައްކަމުން ދިޔައީ އާގަންނަ ގޮތަކަށެވެ.\n"ސާބަހޭ ނާއިކު، ހާދަ ވަރަކަށް ޖެހިލުންވެފަ ތިއިންނަނީ؟ ވާހިދާއޯ! ވާހި ކިޔާ!" ވާހިދާ ތުން އަނބުރައިލަމުން، ތުއި ވެލަން އޭނާ މަސައްކަތްކުރިއެވެ.\n"އޯހް! އަސްލު.. ހީކުރީ ވާހި މިހާރު ވަރަށް ތަފާތު ވާނެކަމަށް.. ތީ މިހާރު އަހަރެންގެ ބޮސް ވިއްޔާ! މިނިސްޓަރުކަން ލިބުނީމަ.." ނާއިކު ވާހަކަދައްކަމުން ދިޔައީ އޭނާގެ ކުރިމަތީގައި އިން ވާހިދާއަށް ބަލަމުންނެވެ.\n"އަހަންނަށް މިނިސްޓަރުންކަން ލިބުނަސް ނާއިކާ މެދު ދެކޭ ގޮތް ޗޭންޖެއް ނުވޭ! ވާހަކަނުދައްކާ ދުރުގަ ތިއްބަސް، އަހަރެން ނާއިކުމަތިން އަބަދުވެސް ހަނދާންވޭ." ވާހިދާގެ ބެލުމުގައި ތަފާތު އަސަރުތަކެއް އެކުލެވެން ފެށުނުކަން ނާއިކަށް ޔަޤީންވިއެވެ. ނާއިކު ދެފަރާތަށް ނަޒަރު ހިންގައިލުމަށްފަހު، ހިނިތުންވެލީ ވާހިދާއަށް ބަލައިލަމުންނެވެ.\n"އޮފީސްތެރޭގަ މިކަހަލަ ވާހަކަ..." ނާއިކު އެހެން ބުނުމާ އެކު ވާހިދާ މޫނަށް ގޮތެއް ހަދައިލަމުން ހީނލިއެވެ.\n"ކީއްވީ؟ ކުރީގެ ދުވަސްތައް މަތިން ހަނދާނެއް ނުވޭތަ؟ ހޮހޮހޯ! އަދިކިރިޔާ ދޯ ނާއިކު މެޗުއަރ ތިވީ.." ވާހިދާ ހޭން ފެށިއެވެ.\n"އެނީވޭ. މިހާރުވެސް މާ ބޭކާރު ވާހަކަ ގިނަ ވަނީ ދޯ! އަސްލު ބުނަން އުޅުނީ ކޮންގްރާޓްސް އިނގޭ. ޕްރޮމޯޓު ވީމަ.." މަރުޙަބާގެ ސަލާމެއް ކުރުމަށް ވާހިދާ އޭނާގެ އަތް ދިއްކޮށްލިއެވެ.\n"ތިބުނީ؟" ނާއިކު ހައިރާންވެ ހުރެ ވާހިދާއާ ސަލާމްކޮށްލިއެވެ.\n"ބުނަން މިއުޅެނީ، އަހަރެން މިއުޅެނީ އެހެން މިނިސްޓްރީއަކަށް ބަދަލުވާން. ރައީސް އެދިގެން. ދެން ކުރިއަށް މިތަނުގެ މިނިސްޓަރެއްގެ ގޮތުގަ ހުންނާނީ ތި ޒުވާނާ! އެވާހަކަ ބުނަން މި މީޓުކޮށްލީވެސް." ވާހިދާ ބުނި ވާހަކައިން ނާއިކަށް އުފަލުން ވީގޮތް ވެސް ނޭނގުނެވެ.\n"އަސްލުތަ! އައިމް ވެރީ އެކްސައިޓެޑް!" ނާއިކުގެ ތުންފަތުން ފައުޅުވެފައި ވަނީ ފުޅާ ހިނިތުންވުމެކެވެ.\n"ޔެސް! އަ ޑްރީމް ކަމް ޓުރޫ ދޯ؟" ވާހިދާ ކޮޅަށް ތެދުވެލަމުން އަހައިލިއެވެ. ޖަވާބުގައި ނާއިކު ބޯޖަހައިލީ ވަރަށް އަވަސްކޮށެވެ. އަދި އެހާމެ އުފާވެފައި އިނދެގެންނެވެ.\n"އަހަރެން ގޮސްލީ.." ވާހިދާ ކުރިއަށް އެޅި ފިޔަވަޅާ އެކު އޭނާ ހުއްޓުނެވެ.\n"އެކަނި މިއުޅެނީ. ފިރިމީހާ އަދިވެސް ރިސޯޓުގަ، ފުރުޞަތު އެބައިން އިނގޭ!" ވައި އަޑަކުން ވާހިދާ އެހެން ބުނެ އެތަން ދޫކޮށް ހިނގައިގަތެވެ. ވާހިދާއަށް ހިނިތުންވުމެއް ދެމުން ނާއިިކު ނިކަން އަވަހަށް އޭނާގެ ފޯނު ހުޅުވައިލިއެވެ.\nލައިބާއަށް ހެނދުނުގެ ނާސްތާ ދިނުމަށްފަހު، ޖަންނަތު ވަރަށް އަވަސްކޮށް ރީތިވެލީ ޒަހީނާ ދިމާކުރަން އެގެއަށް ދިޔުމަށެވެ. ލަބީބު ޑިއުޓީގައި ވުމުން ޖަންނަތުގެ މާބޮޑު އިތުރު ވިސްނުމެއް ނެތް ފަދައެވެ. ދުވަސްތަކަކަށްފަހު، ޒަހީން އިސްވެ އެދުމުން ޖަންނަތުގެ ހަށްޓަކު ހެއެއް ނެތެވެ. ޒަހީންގެ ކިބައިން ލިބޭ އަރާމަކީ، މުޅިދުވަހަށް ޖަންނަތުގެ ކަރުހިއްކުން ފިލުވައިދޭނެ ކަމެއް ކަމުން، ޖަންނަތުގެ ޝައުޤުވެރިކަން ޒަހީނަށް ވުރެ މިކަމަށް މާބޮޑެވެ.\n"ދަރިފުޅާ ލައިބާ. ބަސް އަހައިގެން އިންނަންޗޭ! މާމަ އަށް އުނދަގޫ ނުކުރާތި! މަންމި އެބަ އަންނަން." ޖަންނަތު ގެއިން ނުކުންނަން ހިނގައިގަތީ، ލައިބާގެ ބޮލުގައި ފިރުމައިލުމަށްފަހުގައެވެ.\nމޭޒުމަތީގައި އޮތް ފޯނު ނަގައި އައިޝާ ގުޅައިލީ އޭނާގެ މަންމަ ރަޝީދާއަށެވެ. މަންމަގެ ހާލު އޮޅުންފިލުވައި، ގަޑިން ގަޑިއަށް ބޭސް ކެއުމަށް އައިޝާ ހަނދާންކޮށްދިނެވެ. ކަންތައްތަކާ މެދު ނުވިސްނުމަށާއި، އެއްވެސް ކަމަކަށް ދަތި ވިޔަސް އެކަން އައިޝާއަށް ލަސްނުކޮށް އެންގުމަށް އައިޝާ އޭނާގެ މަންމަގެ ކިބައިން އެދުނެވެ.\n"އާނ މަންމާ! އަހަރެން ވަރަށް ރަނގަޅު. ދޫނި ވެސް ވަރަށް ރަނގަޅު . ދޫނިވީ ނާއިކުގެ މަންމައާ އެކު ބޭރަށް ގޮސް. ނާއިކު ޑިއުޓީގަ." ވަގުތު ކޮޅެއް ވަންދެން އެކި ވާހަކަތައް އައިޝާ ގެންދިޔައީީ އޭނާގެ މަންމައާ އެކު ދައްކަމުންނެވެ.\nމަލާކުގެ ސްނެޕް ހުޅުވައިލުމާ އެކު ނާއިކުގެ ތުންފަތުން ދުވެލީ ލުއި ހިނިތުންވުމެކެވެ. "ވާވް! މައި ހޮޓް ގާރލް." މަލާކު ފޮނުވި ސްނެޕް ރިޕްލޭ ކޮށްލަމުން، ނާއިކު ރިޕްލައި ކޮށްލިއެވެ.\n"ތޭންކްސް ލަވް. ކިހިނެއް ވަނީ އިންޓަރވިއު؟" މަލާކުގެ ފަރާތުން މެސެޖު އައީ ވަރަށް އަވަހަށެވެ.\n"އަހަރެން ޔޫތު މިނިސްޓަރަށް ވަނީ.." ނާއިކު އެހެން ޖަހާފައި މެސެޖުކޮށްލުމުން، މަލާކަށް ވެސް ލިބުނީ ނާއިކަށް ލިބުނު ފަދަ ހިތްހަމަޖެހުމެކެވެ. ލޯބިވެރިޔާއަށް ލިބޭ މޮޅަކީ، މަލާކަށް ވެސް ލިބޭ މޮޅެއްގެ ގޮތުގައި އޭނާ ޤަބޫލު ކުރިއެވެ.\n"ކޮންގްރާޓްސް! އައިމް ރިއަލީ ޕްރައުޑް އޮފް ޔޫ ބޭބީ." މަލާކުގެ މެސެޖު ކިޔައިލަމުން، ނާއިކު އަވަސްވެގަތީ ގެއަށް ދިޔުމަށެވެ.\nމެންދުރުގެ ދަންފަޅި ފެށިގެން ދިޔައީ، ޒަހީންގެ އެނދުމަތި ފަޅުވިލައިދިނުމުގައި ޖަންނަތު އަވަދިނެތި އުޅެނިކޮށެވެ. ލަބީބު ފަދަ މަޑުމައިތިރި ފިރިއެއް ހުރުމުން، އޭގެ ފައިދާ ޖަންނަތު ކިތަންމެ ހާވެސް ނުބައިކޮށް ދިޔައީ ލިބިގަންނަމުންނެވެ. ޖަންނަތުގެ ހާސިލު ނުވި ލޯބިވެރިޔާގެ އެދުންތަކަށް ބޯލަނބައި، ޖަންނަތަށް މިކުރެވެނީ ކޮންފަދަ ކަމެއް ކަމާ މެދު ވިސްނައި ފިކުރުކޮށްލަން ވެސް އޭނާގެ ޟަމީރު ނޭދެއެވެ. ސަބަބަކީ އެ އެދުންތަކަކީ ޖަންނަތުގެ ހިތް ވެސް އަބަދުމެ އާދޭސް ކުރާ ކަމަކަށް ވުމުންނެވެ.\nލަބީބާއި ޖަންނަތުގެ ގުޅުމުގައި ކައިވެނީގެ ނަން އޮތީ ނަމަކަށެވެ. އެ މާތް ގުޅުމުގައި އޮންނަން ޖެހޭ އެއްވެސް ބަދަހި ކަމެއް، ލޯތްބެއް ނެތެވެ. އަރާރުން ވުމާއި، ޒުވާބުގެ ތެރެއިން ދެމަފިރިކަމުގެ ގުޅުން ވަނީ އެއްކޮށް ހީނަރުވެފައެވެ. ނަމަވެސް އެ އިޙްސާސްތަކާއި އެ އުފާވެރިކަން ކޮންމެވެސް ގޮތަކަށް ޖަންނަތު ގެންދިޔައީ ހޯދަމުންނެވެ.\n"އާޝާ.." ގަމީހުގެ ގޮށްތައް ނައްޓަމުން، ނާއިކު ގޮވައިލީ ފާޚާނާގައި ހުރި އައިޝާއަށެވެ.\n"ކީކޭ؟" އައިޝާ ވަރަށް އަވަސްކޮށްލައިގެން ފާޚާނާއިން ނުކުތެވެ.\n"އަހަރެންނަށް ޕުރޮމޯޝަން ލިބެއްޖެ! މިނިސްޓަރުކަން ލިބެނީ.." ނާއިކު އެހެން ބުނުމުން އައިޝާގެ ދެލޯ ބޮޑުވެ، އަނގަ ހުޅުވުނީ ލިބުނު އުފަލުންނެވެ. ފިރިމީހާއަށް އެފަދަ ބޮޑު މަޤާމެއް ލިބުންނެވެ.\n"އަޅޭ.." އައިޝާ ގޮސް ބައްދައިލީ ނާއިކުގެ ގައިގައެވެ. ނާއިިކުގެ ދެއަތުން އައިޝާ ވަށައިލަމުން، ދެމީހުން އެއްކޮށް ގޮސް އެނދުމައްޗަށް ވެއްޓިގަތެވެ.\nރޭގަނޑުގެ އަނދިރިކަމުން މުޅި ދުނިޔެ ބައްދައިލައިފިއެވެ. ރީތި ވެލައިގެން އިން އައިޝާގެ މޫނުމަތިން ފެންނަނީ ހިތްހަމަޖެހުމެވެ. ނާއިކުގެ ފަރާތުން ތަފާތު ކަންތައްތަކެއް ފާހަގަ ވިޔަސް، ނާއިކު ގޯހެކޭ ބުނެވޭނެ ޖާގައެއް އައިޝާއަކަށް ނުލިބުނެވެ. އައިޝާ އުއްމީދު ނުކުރާ ފަދަ ގޮތަށް އައިޝާގެ ހަށިގަނޑާ ބެހޭ ގޮތުން ނާއިކު ދެއްކި ވާހަކައަކީ، ހަމަ ޙަޤީޤަތުގައި ވެސް އައިޝާއަށް ހެވަށް ބުނި އެއްޗެއް ކަމުގައި އޭނާ ޤަބޫލު ކުރިއެވެ. ނަމަވެސް އައިޝާ ދެރަވަނީ އައިޝާ އަބަދު ކާ ވާހަކަ ބުނުމުންނެވެ. އައިޝާ ފަލަވީ ކައިގެން ނޫންކަން އޭނާއަށް އެނގެއެވެ. ނާއިކު ޚަބަރު ނުވެގެން އެކަމާ ވިސްނަން ހަދައިގެން އައިޝާއަށް ރަނގަޅަކަށް ނުވެސް ކެވެއެވެ. އެކަން އެހެން އޮވެ، އައިޝާއަށް ނިސްބަތްކޮށް އެގޮތަށް ވާހަކަދެއްކުމުން އައިޝާ ދެރަވީއެވެ.\nކޮންމެ ކަމެއް ކޮންމެ ގޮތަކަށް ވިޔަސް މާޒީގެ ތަސްވީރަށް ބަލައިގެން ޝަކުވާ ކުރުމަށްވުރެ، މިހާރުގެ ހާލަތަށް ވިސްނައި ކުރިއަށްދާ އައިޝާ ބޭނުން ވިއެވެ. ނާއިކުގެ ޚަބަރެއް ނުވެ ގިނަ ދުވަސްތަކެއް ވިޔަސް، ނާއިކު މާލެ އައި ފަހުން އޭނާގެ ފަރާތުން ލިބޭ ލޯތްބަކަށް ބަދަލެއް އައި ފަދަ އިޙްސާސެއް އައިޝާއަކަށް ނުކުރެއެވެ.\n"ކޮބާ ރެޑީ ވީތަ؟" ފެންވަރައިގެން ނުކުމެ، ނާއިކު ބަލައިލީ ކޮޓަރީގައި އިން އައިޝާއަށެވެ. ޖަވާބު ދިނުމުގެ ގޮތުން އައިޝާ ބޯޖަހައިލިއެވެ. ނާއިކު ވަރަށް އަވަސްކޮށް ރީތިވާން ފެށިއެވެ. އެދެމީހުން ނިންމައިގެން ހުރީ ޑިނާރ ޑޭޓަކަށް ދިޔުމަށެވެ.\nއެތަކެއް ފަހަރަކު ފޯނު އަތަށް ނަގާފައި ވެސް، ނާއިކަށް ގުޅަން ވާހިދާ ފަސްޖެހުނެވެ. އައިޝާއަށް އެނގިދާނެތީއެވެ. ވާހިދާ ހީކުރީ ނާއިކު އިސްވެ ވާހިދާއަށް ގުޅާނެ ކަމަށެވެ. ނަމަވެސް އެދެމީހުން ދީމަވި ފަހުން ނާއިކުގެ އެއްވެސް ޚަބަރެއް ނުވުމުން ކޮންމެވެސް ވަރަކަށް ވާހިދާ ހިތްހަމަ ނުޖެހޭ ގޮތް ވިއެވެ. ވާހިދާ އަކީ4ކުދިންގެ މަންމައެކެވެ. ފިރިމީހާ އުޅެނީ ރިސޯޓެއްގެ މަތީ މަޤާމުގައެވެ. ސިޔާސީ ދާއިރާގައި ވާހިދާ އަކީ ނުފޫޒުގަދަ ނަމަކެވެ. ވާހިދާއާ ބަލާފަ ނާއިކު އުމުރުން ކިތަންމެ ކުޑައެއް ކަމަކު، ވާހިދާގެ ހިތުގައި ނާއިކަށް ޚާއްޞަ މަޤާމެއް ވަނީ ދެވިފައެވެ. މިނިސްޓްރީ ތެރެއިން ނާއިކު ފެނުނު ދުވަހަށްފަހު، އޭނާގެ ހަޔާތުން ވެސް ފެނުނު އެންމެ ރީތި ފިރިހެނާއަށް ވެފައި ވަނީ ނާއިކެވެ. ދޮށީ ބައެއް އަންހެނުން، ޅަ ފިރިހެނުންނަށް "މޮޔަ"ވާ އުސޫލުން ވާހިދާގެ ސިކުނޑި ހިސޯރު ކުރީ ނާއިކެވެ. ދެ ޚިޔާލެއްގައި ހުރެ ފޯނު ދޫކޮށްލަމުން ވާހިދާ ކޮޓަރިން ނުކުތީ ނާއިކު އިސްވެ ގުޅަން ދެން މަޑުކުރާނީއޭ ހިތާހިތާ ބުނަމުންނެވެ.\nމާލޭގެ އެކި ހިސާބުތަކުގައި ނާއިކު ސައިކަލު ދުއްވަމުންދާއިރު، އައިޝާ ފަހަތުގައި އިނީ ވަރަށް ލޯބިން ނާއިކުގެ ގައިގައި އޮޅުލައިގެންނެވެ. ނާއިކުގެ ގަމީހަށް ޖަހައިފައިވާ "ބޮސް" ސެންޓުގެ ވަސް ވަނީ އައިޝާގެ ނޯށުގައި ފަތަހަކޮށްފައެވެ.\nޖަންނަތު ކޮޓަރިއަށް ވަދެ ދޮރު ތަޅުލަމުން ބަލައިލީ އެނދުމަތީގައި އޮތް ލަބީބަށެވެ. ފުން ނޭވާއެއް ދޫކޮށްލަމުން ލަބީބު އެނދުން ތެދުވިއެވެ.\n"ޖަނާ. އަހަރެން އަޑުއެހިން ވާހަކައެއް.." ލަބީބު ވަރަށް މަޑުމަޑުން ބުނެލިއެވެ. ނަމަވެސް ލަބީބުގެ އަޑަށް ޖަންނަތު އެއްވެސް ސަމާލުކަމެއް ނުދެއެވެ.\n"ޖަނާ މިއަދު ކައުންސިލަރު ޒަހީންގެ ގެއަށް ވަނީއޯ.." ލަބީބު ބުނި ޖުމުލައިން ޖަންނަތަށް ލަތްކަކަށް ބަލައިލެވުނީ ލަބީބާ ދިމާލަށެވެ. (ނުނިމޭ)